text:
༉ ཁ་ཙ་ པདྨ་དགའ་ཚལ་ལུ་ རྒྱལ་ཡོངས་ཚོགས་སྡེའི་ བཙག་འཐུ་ཐེངས་༣ པའི་དོན་ལུ་ ཚོགས་རྒྱན་བཙུགས་པའི་སྐབས་ ངང་ལམ་དྲུང་ཁག་ བདེ་ཆེན་གླིང་རྒེད་འོག་ལས་ ཆོས་ཉིད་རྡོ་རྗེ་གིས་ ཚོགས་རྒྱན་བསྡོམས་༣,༨༤༦ ཐོབ་སྟེ་ བཙག་འཐུ་གྲུབ་ཡོད་རུང་ ད་ལྟོ་ གཞུང་འབྲེལ་མེན་པར་ གནས་སྐབས་ཅིག་གི་ གྲུབ་འབྲས་ཨིན་པས།
དེ་ལས་ འདེམས་ངོ་སྦེ་ཐོན་མི་ མཁར་རྒེད་འོག་ལས་ རྒྱ་མཚོ་གིས་ ཚོགས་རྒྱན་༡,༣༤༩ དང་ གཡུ་རུང་རྒེད་འོག་ལས་ སངས་རྒྱས་དབང་ཕྱུག་གིས་ ཚོགས་རྒྱན་བསྡོམས་༡,༨༢༡ དེ་ལས་ ཤུ་མར་རྒེད་འོག་ལས་ ཤེས་རིག་དོན་ཚོགས་ཀྱིས་ ཚོགས་རྒྱན་༢,༡༣༣ དང་ ན་ནོང་རྒེད་འོག་ལས་ བསོད་ནམས་དོན་གྲུབ་ཀྱིས་ ཚོགས་རྒྱན་བསྡོམས་༣,༥༨༣ ཐོབ་ཅི།
ཆོས་ཉིད་རྡོ་རྗེ་གིས་ འགྲེམ་ཐོག་ཚོགས་རྒྱན་བསྡོམས་༡,༥༠༦ དང་ འཕྲུལ་ཆས་ཀྱི་ ཚོགས་རྒྱན་བསྡོམས་༢,༣༤༠ རྒྱ་མཚོ་གིས་ འགྲེམ་ཐོག་ཚོགས་རྒྱན་བསྡོམས་༦༡༢ དང་ འཕྲུལ་ཆས་ཀྱི་ ཚོགས་རྒྱན་བསྡོམས་༧༣༧ སངས་རྒྱས་དབང་ཕྱུག་གིས་ འགྲེམ་ཐོག་ཚོགས་རྒྱན་བསྡོམས་༡,༠༦༡ དང་ འཕྲུལ་ཆས་ཀྱི་ ཚོགས་རྒྱན་བསྡོམས་༧༦༠ དེ་ལས་ ཤེས་རིག་དོན་ཚོགས་ཀྱིས་ འགྲེམ་ཐོག་ཚོགས་རྒྱན་བསྡོམས་༩༣༨ དང་ འཕྲུལ་ཆས་ཀྱི་ ཚོགས་རྒྱན་བསྡོམས་༡,༡༩༥ དང་ བསོད་ནམས་དོན་གྲུབ་ཀྱིས་ འགྲེམ་ཐོག་ཚོགས་རྒྱན་བསྡོམས་༡,༤༦༨ དང་ འཕྲུལ་ཆས་ཀྱི་ ཚོགས་རྒྱན་བསྡོམས་༢,༡༡༥ ཐོབ་ཅི།
ཤུ་མར་རྒེད་འོག་ལྟེ་བའི་ ཚོགས་རྒྱན་ས་ཁོངས་ནང་ ཚོགས་རྒྱན་བཙུགས་པར་འོང་མི་ སྐྱེས་ལོ་༧༨ ལང་མི་ སངས་རྒྱས་བསྟན་འཛིན་གྱིས་ སླབ་མིའི་ནང་ མི་ལྕོགས་གྲུབ་དང་ རྫོང་ཁག་ནང་ བསྒྱུར་བཅོས་འབག་འོང་ཚུགས་མི་ བཙག་འཐུ་འགྲུབ་ཐབས་ལུ་ ནང་སྐོར་ལས་ ལཱ་ཁག་སྦེ་ ཚོགས་རྒྱན་བཙུགས་པར་ འོང་ཡི་ཟེར་ཨིནམ་ད་ མ་ཤི་བར་སྡོད་རིང་ཁར་ ཚོགས་རྒྱན་གྱི་ གོ་སྐབས་དེ་ ཆུད་ཟད་མ་གཏང་པར་ སྤྱོད་ནི་ཟེར་ཨིན་པས།
དེ་བཟུམ་སྦེ་ སྐྱེས་ལོ་༡༨ ལང་མི་ སྐལ་བཟང་ཟླ་བ་གིས་ སླབ་མིའི་ནང་ ཁོ་གིས་ འདེམས་ངོ་ཚུ་གི་སྐོར་ལས་ ག་ནི་ཡང་ ཤེས་རྟོགས་མེད་རུང་ ཚོགས་རྒྱན་བཙུགས་པར་ འོང་མི་དེ་ དུས་ཅི་ ཁོ་གིས་ ཚོགས་རྒྱན་བཙུགས་ནི་ འགོ་དང་པ་འབདཝ་ལས་ གོ་སྐབས་དེ་ ཆུད་ཟད་མི་གཏང་ནིའི་དོན་ལུ་ ཨིན་ཟེར་ཨིན་པས།
ཆོས་ཉིད་རྡོ་རྗེ་གིས་ སླབ་མིའི་ནང་ འདེམས་ངོ་སྦེ་ཐོན་མི་དེ་ བཙག་འཐུ་འགྲུབ་ཚུགས་པའི་ རེ་བ་བསྐྱེད་དེ་ཨིན་རུང་ མི་ཚུ་གིས་ གདོང་ཁར་རྒྱབ་སྐྱོར་ཡོད་པའི་ ལོ་རྒྱུས་ཚུ་སླབ་རུང་ བཙག་འཐུའི་སྐབས་ ཚོགས་རྒྱན་བཙུགས་པར་ མི་འོང་དོ་ཡོདཔ་ལས་ བཙག་འཐུ་གྲུབ་ཚུགས་པའི་ རེ་བ་མ་བསྐྱེད་ཟེར་ཨིན་པས།
ཨིན་རུང་ ད་རེས་ པདྨ་དགའ་ཚལ་གྱི་ མི་ཚུ་གིས་ བཙག་འཐུ་གྲུབ་འབད་མི་ལུ་ སེམས་དགའ་ཡི་ཟེར་ཨིནམ་ད་ རྒྱལ་ཡོངས་ཚོགས་སྡེའི་ འགན་ཁུར་དེ་ ལྕི་དྲགས་ཅིག་ཨིནམ་ལས་ དེ་ཚུ་ སེམས་ཁར་བཞག་ཐོག་ལས་ ཁོ་རའི་ཁས་བླངས་དང་ མི་ཚུ་གི་ རེ་འདོད་འགྲུབ་ནིའི་དོན་ལུ་ རྩ་འགེངས་ཕྱག་ཞུ་ནི་ཟེར་ ཆོས་ཉིད་རྡོ་རྗེ་གིས་ བཤདཔ་ཨིན་པས།
ཁ་ཙ་ ངོས་ལེན་འགོ་དཔོན་ཡིག་ཚང་གི་ འགོ་དཔོན་ཚུ་གིས་ འགྲེམ་ཐོག་ཚོགས་རྒྱན་ཡིག་ཤུབས་ཁ་པ་དེ་ ཁ་ཕྱེ་བའི་སྐབས་ ལ་ལོ་ཅིག་ གཟུར་སྡོད་མི་དང་ ལ་ལོ་ཅིག་ ཡིག་ཤུབས་སྟོངམ་ དེ་ལས་ ལ་ལོ་ཅིག་ རྟགས་བཀོད་དེ་མེད་མི་ལུ་བརྟེན་ ལྷན་ཐབས་འགྲེམ་ཐོག་ཚོགས་རྒྱན་༨ དང་ ཐད་ཀར་གྱི་ འགྲེམ་ཐོག་ཚོགས་རྒྱན་༢ ཆ་མེད་བཏང་ཡི།
པདྨ་དགའ་ཚལ་ལུ་ འོས་ལྡན་གྱི་ ཚོགས་རྒྱན་བཙུགས་མི་༢༦,༠༨༩ ཐོ་བཀོད་འབད་ཡོད་མིའི་གྲས་ལས་ ཁ་ཙ་ མི་༡༢,༧༣༢ ཀྱིས་ ཚོགས་རྒྱན་བཙུགས་ཡོད་མི་དེ་ བརྒྱ་ཆ་ལས་འབད་བ་ཅིན་༤༨ དེ་ཅིག་གི་ རྩིས་ཨིན་པས།
དེ་བཟུམ་སྦེ་ སྤྱི་ཟླ་༤ པའི་ཚེས་༡༩ ལུ་ འགོ་དཔོན་ཚུ་གིས་ འགྲེམ་ཐོག་ཚོགས་རྒྱན་གྱི་ ཡིག་ཤུབས་ཀ་པ་དེ་ ཁ་ཕྱེ་བའི་སྐབས་ འགྲེམ་ཐོག་ཚོགས་རྒྱན་བསྡོམས་༥,༨༧༦ ཐོབ་ཡོད་མིའི་གྲས་ལས་ འགྲེམ་ཐོག་ཚོགས་རྒྱན་༢༨༡ ཆ་མེད་བཏང་ཡོདཔ་ད་ ཡིག་ཤུབས་ཕྱི་སེལ་གྱི་ལཱ་དེ་ ནུབ་མོའི་ཆུ་ཚོད་༡༠ ཚུན་འབད་ཡི།
འགྲེམ་ཐོག་ཚོགས་རྒྱན་བསྡོམས་༥,༨༧༦ ཐོབ་མིའི་གྲས་ལས་༢,༡༡༣ ཐད་ཀར་དུ་ འགྲེམ་ཐོག་ཚོགས་རྒྱན་ཚོགས་རྒྱན་དང་༣,༧༦༣ ལྷན་ཐབས་འགྲེམ་ཐོག་ཚོགས་རྒྱན་ཨིནམ་ད་ འགོ་དཔོན་ཚུ་གིས་ ཐད་ཀད་དུ་ འགྲེམ་ཐོག་ཚོགས་རྒྱན་༢༦༤ ཆ་མེད་བཏང་ཡོད་མི་ལས་༡༩༥ ཕོ་སྐྱེས་དང་༦༩ ཨམ་སྲུ་ཨིནམ་བཞིན་དུ་ ཐད་ཀར་དུ་ འགྲེམ་ཐོག་ཚོགས་རྒྱན་དོན་ལུ་ འོས་ལྡན་གྱི་ ཚོགས་རྒྱན་བཙུགས་མི་༢,༣༥༨ དེ་ཅིག་ ཐོ་བཀོད་འབད་ཡོདཔ་ཨིན་པས།
དེ་ལས་ ལྷན་ཐབས་འགྲེམ་ཐོག་ཚོགས་རྒྱན་བསྡོམས་༣,༧༦༣ ཐོབ་མིའི་གྲས་ལས་ འགྲེམ་ཐོག་ཚོགས་རྒྱན་༡༧ ཆ་མེད་བཏང་ཡོད་མི་དེ་ཡང་ ཕོ་སྐྱེས་༡༡ དང་ ཨམ་སྲུ་༦ ཡོདཔ་ད་ ལྷན་ཐབས་འགྲེམ་ཐོག་ཚོགས་རྒྱན་གྱི་དོན་ལུ་ འོས་ལྡན་གྱི་ ཚོགས་རྒྱན་བཙུགས་མི་༥,༣༣༦ དེ་ཅིག་ ཐོ་བཀོད་འབད་ཡོདཔ་ཨིན་པས།
འགོ་དཔོན་ཚུ་གིས་ སླབ་མིའི་ནང་ འགྲེམ་ཐོག་ཚོགས་རྒྱན་དེ་ཚུ་ ཆ་མེད་བཏང་མི་དེ་ཡང་ ངོ་སྤྲོད་གསལ་བསྒྲགས་ལག་ཁྱེར་མེད་མི་དང་ ཡིག་ཤུབས་སྟོངམ་ ཚོགས་རྒྱན་བཙུགས་མི་དང་ དཔང་པོ་༢ ཆ་ར་ ཁོང་གིས་འབད་ཡོད་མི་ དེ་ལས་ ཡིག་ཤུབས་ཁ་པ་མེད་མི་དང་ བརྡ་དོན་ཚངམ་སྦེ་ མེད་མི་ལ་སོགས་པ་ཚུ་ལུ་བརྟེན་ཨིན་ཟེར་ ཨིན་པའི་གནས་ཚུལ།
པདྨ་དགའ་ཚལ་ལས་ སྐལ་བཟང་དབང་ཕྱུག།


c: text/html

text:
འབྲུག་དང་ རྒྱ་གར་གྱི་བར་ན་ ཕྱི་འབྲེལ་དོན་གཅོད་མཐུན་འབྲེལ་ གཞི་བཙུགས་འབད་དེ་ མི་ལོ་༥༠ འཁོར་བའི་ དུས་སྟོན་བརྩི་སྲུང་གི་དོན་ལུ་ རྒྱ་གར་སི་ཀིམ་གྱི་ཁྲོམ་སྡེ་ སྒང་ཏོག་ལུ་ ད་རིས་ལས་ ཉིན་གྲངས་༢ འབད་མི་ འབྲུག་གི་གློག་བརྙན་དུས་སྟོན་ཐེངས་དང་པ་ འགོ་འབྱེད་འབད་ཡོདཔ་ད་ འབྲུག་གློག་བརྙན་ཚོགས་པ་ལས་ སྡེ་ཚན་ཅིག་ སྒང་ཏོག་ལུ་ སོང་ཡོད་མི་དེ་ནང་ གློག་བརྙན་རྩེད་མི་༤༠ ལྷགཔ་ཅིག་ཡོདཔ་བཞིན་དུ་ ཁོང་གིས་ ཁ་ཙ་ རང་ལུགས་ཀྱི་ཞབས་ཁྲ་དང་ གླུ་གཞས་ཚུ་ སྦྱང་བ་འབད་ཡོད་པའི་གནས་ཚུལ།
Check Also
སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་གློག་མེའི་སྤྱོད་ཁྲལ་ ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད།
༉ ནང་འཁོད་གློག་མེའི་སྤྱོད་ཁྲལ་གྱི་ དམིགས་གཏད་སྙན་ཞུ་དང་འཁྲིལ་བ་ཅིན་ ཆུ་ལུ་བརྟེན་པའི་གློག་མེ་ ཁ་སྐོང་མེ་ག་ཝཱཊ་༢,༠༠༠ ལྷགཔ་ཅིག་ ཐོན་སྐྱེད་འབད་ནིའི་ འཆར་གཞི་ཡོད་མི་དང་བསྟུན་ སྤྱི་ལོ་༢༠༤༠ འི་ནང་འཁོད་ལུ་ ནང་འཁོད་སྤྱོད་ཁྲལ་ཡུ་ནིཊ་རེ་ལུ་ དངུལ་ཀྲམ་༤.༥༡ ལུ་ ལྷོད་ནིའི་དམིགས་གཏད་ཨིན་པས། དཔེ་འབད་བ་ཅིན་ …

robotstxt: allowed

filter: keep


text:
དཔལ་འབྱོར་གོང་འཕེལ་འགོ་དཔོན་གྱི་གོ་གནས་འདི་ རྒྱལ་ཡོངས་ཞི་གཡོག་ལྷན་ཚོགས་དང་བསྟན་རྒྱས་ལྷན་ཁག་གིས་ གནམ་ལོ་༢༠༡༩ སྤྱི་ཟླ་༡པ་ནང་གསར་བཏོན་འབད་གནང་ཡི། སྤྱི་ཟླ་༢ པའི་སྤྱི་ཚེས་༡ ལུ་ ཆུ་ཁ་རྫོང་ཁག་གི་དཔལ་འབྱོར་འགོ་དཔོན་བརྩིས་ཏེ་ དཔལ་འབྱོར་གོང་འཕེལ་འགོ་དཔོན་༩ བསྐོ་བཞག་མཛད་གནང་ཡི།
རྒྱལ་ཁབ་ཀྱི་དཔལ་འབྱོར་གོང་འཕེལ་སྒྲིག་གཞི་དང་ལམ་ལུགས་ལྟར་ དཔལ་འབྱོར་གོང་འཕེལ་ལས་ཚན་གྱི་ལཱ་འགན་གཙོ་བོ་ར་ རྫོང་ཁག་ནང་དཔལ་འབྱོར་གྱི་ལས་སྣ་གོང་འཕེལ་གཏང་ནི་དང་། སོ་ནམ་ཚོང་ལཱ་དང་ལྟ་བཤལ་ལས་སྡེ་ཚུ་ངོས་འཛིན་འབད་དེ་གོང་འཕེལགཏང་ནི། གཞན་ཡང་གཙོ་རིམ་ལས་ཚན་དང་སྐྱིན་འགྲུལ་འཆར་གཞིའི་ངོ་ཚབ་སྦེ་ཕྱག་ཞུ་ནི།
ལས་ཚན་འདི་གིས་ སོ་ནམ་ཚོང་ལཱ་ངོས་འཛིན་དང་གོ་སྐབས་ཚུ་བལྟ་སྟེ་ ན་གཞོན་ཚུ་ལུ་གཡོག་གི་ས་སྟོང་བཟོཝ་ཨིན། རྫོང་ཁག་དཔལ་འབྱོར་གོང་འཕེལ་འགོ་དཔོན་འདི་སངས་རྒྱས་འཕྲིས་ཨིནམ་དང་། རྫོང་ཁག་ནང་འཛུལ་ཞུགས་མ་འབད་བའི་ཧེ་མ་ ཐིམ་ཕུག་དཔལ་འབྲུག་ཞིབ་འཇུག་ལྟེ་བ་ནང་ ཞིབ་འཚོལ་འགོ་དཔོན་གོངམ་སྦེ་ལོ་ངོ་༡༡ ཕྱག་ཞུ་ཡོདཔ་ཨིན། ཁོ་དང་འབྲེལ་བ་མཛད་ནི་ལུ་ བརྒྱུད་འཕྲིན་ཨང་༡༧༤༥༦༦༦༠ ཡོངས་འབྲེལ་ཨེས་ཨེམ་ཨེས་ ཡོངས་འབྲེལ་ཁ་བྱང་ sthinley@moea.gov.bt ཡང་ན་ཝི་ཅེཊ་ཁ་བྱང་ sthinley4016@gmail.com ཐོག་ལུ་དུས་ཚོད་ནམ་ར་འབད་རུང་འབྲེལ་བ་འཐབ་ཚུགས།


text:
LibreOffice 7.4 Help
ཁྱོད་རའི་མན་ངག་གི་དོན་ལུ་ཡིག་གཟུགས་ཀྱི་ཚད་གསལ་བཀོད་འབད་ནིའི་དོན་ལས་ འ་ནི་ཌའི་ལོག་འདི་ལག་ལེན་འཐབ། གཞི་རྟེན་གྱི་ཚད་ཅིག་སེལ་འཐུ་འབད་ དེ་ལས་མན་ངག་གི་རྒྱུ་རྫས་ཚུ་ཆ་མཉམ་འ་ནི་གཞི་རྟེན་ལུ་འབྲེལ་བ་ཡོདཔ་སྦེ་ཚད་འཇལ་འོང་།
All elements of a formula are proportionally scaled to the base size. To change the base size, select or type in the desired point (pt) size. You can also use other units of measure or other metrics, which are then automatically converted to points.
སྔོན་སྒྲིག་གི་ཚད་(༡༢ པི་ཊི་) LibreOffice ཨང་རྩིས་ནང་ལུ་ལག་ལེན་འཐབ་ཡོད་མི་འདི་རྟག་བརྟན་འབད་བསྒྱུར་བཅོས་འབད་ནིའི་དོན་ལས་ ཁྱོད་ཀྱིས་དང་པ་རང་ཚད་(དཔེར་ན་ ༡༡ པི་ཊི་)འདི་གཞི་རིམ་ཚད་ བསྒྱིར་སྒྲོམ་ནང་ལུ་གཞི་སྒྲིག་འབད་དགོ་ དེ་ལས་ སྔོན་སྒྲིག་ ཨེབ་རྟ་འདི་ཨེབ་གཏང་དགོ
འ་ནི་དབྱེ་ཚན་ནང་ལུ་ ཁྱོད་ཀྱིས་གཞི་རྟེན་གྱི་ཚད་ཚུ་ལུ་གཞི་བསྟུན་དང་ཅིག་ཁར་རྒྱུ་རྫས་ཀྱི་དབྱེ་བ་རེ་རེའི་དོན་ལུ་འབྲེལ་བའི་ཚད་ཚུ་གཏན་འབེབས་བཟོ་ཚུགས།
གཞི་རྟེན་གྱི་ཚད་འདི་ལུ་འབྲེལ་བ་ཡོད་མི་མན་ངག་ཅིག་ནང་གི་ཚིག་ཡིག་གི་དོན་ལུ་ཚད་འདི་སེལ་འཐུ་འབད།
གཞི་རྟེན་གྱི་ཚད་ལུ་སྙོམས་ཚད་འབད་མན་ངག་ཅིག་ནང་གི་ཟུར་ཐོ་ཚུའི་དོན་ལུ་འབྲེལ་བའི་ཚད་འདི་སེལ་འཐུ་འབད།
གཞི་རྟེན་གྱི་ཚད་འདི་ལུ་སྙོམས་ཚད་འབད་མན་ངག་ཅིག་ནང་གི་མིང་ཚུ་དང་གཞན་མི་ལས་འགན་གྱི་རྒྱུ་རྫས་ཚུའི་དོན་ལུ་འབྲེལ་བའི་ཚད་འདི་སེལ་འཐུ་འབད།
མན་ངག་ཅིག་ནང་ལུ་ ཨང་རྩིས་བཀོལ་སྤྱོད་པ་ཚུའི་འབྲེལ་བའི་ཚད་འདི་ གཞི་རྟེན་ཚད་འདི་ལུ་སྙོམས་པ་སྦེ་སེལ་འཐུ་འབད།
མན་ངག་ནང་གི་ཚད་ཚུ་གཞི་རྟེན་ཚད་ལུ་སྙོམས་ནིའི་དོན་ལས་འབྲཻལ་བའི་ཚད་འདི་སེལ་འཐུ་འབད།
མན་ངག་གསརཔ་ཚུ་གེ་རའི་དོན་ལུ་ཁྱོད་རའི་བསྒྱུར་བཅོས་ཚུ་སྔོན་སྒྲིག་སྦེ་སྲུང་བཞག་འབད་ནིའི་དོན་ལས་འ་ནི་ཨེབ་རྟ་འདི་ཨེབ་གཏང་། སྲུང་སྐྱོབ་ཀྱི་ལན་ཅིག་བསྒྱུར་བཅོས་ག་ཅི་ཡང་སྲུང་བཞག་མ་འབད་བའི་ཧེ་མ་བྱུངམ་ཨིན།


text:
༉ ལོ་༢ ཀྱི་ཧེ་མར་ དར་དཀར་ནང་ རྩེ་ཟ་རྒེད་འོག་ པད་གླིང་ལས་ སྐྱེས་ལོ་༦༢ ལང་མི་ ཐུགས་རྗེ་དབང་མོ་དེ་ དོན་ཧིང་དང་འབྲེལ་བའི་ ནད་གཞི་ཐོབ་ཡོདཔ་ལས་ སྨན་ཁང་ནང་ ཡུན་རིངམོ་སྦེ་ར་ སྡོད་དགོཔ་བྱུང་ཡོདཔ་ཨིན་པས། ཨིན་རུང་ ཚར་གཅིག་འབདཝ་ད་ ས་གནས་ནང་ཡོད་མི་ སྨན་ཆུ་དེ་གིས་ གཟུགས་ཚར་༢ འཁྱུ་བའི་ཤུལ་ལས་ …རྒྱས་པར་ལྷག། »
དགེ་ལེགས་ཕུག་གི་ རྡོག་མའི་ཁེ་སང་ རྒྱ་གར་དཱད་ག་རི་ལུ་ སྡོད་མི་ཚུ་གིས་ སྤྱོད་དོ་ཡོདཔ།
༉ གསར་སྤང་དེ་ རྒྱལ་ཁབ་ནང་ རྡོག་མ་མང་ཤོས་ ཐོན་སྐྱེད་འབད་མི་ རྫོང་ཁག་ཅིག་ཨིནམ་ད་ དུས་ཅི་ ཁོང་གི་འོང་འབབ་ལས་ བརྒྱ་ཆ་༤༠ དེ་ཅིག་ རྒྱ་གར་གྱི་ ས་མཚམས་ས་གནས་ དཱད་ག་རི་ལུ་ སྡོད་མི་ཚུ་གིས་ ཟ་དོ་ཡོདཔ་ཨིན་པས། ཆུ་གཟར་སྒང་ལས་ པདྨ་ཚེས་བཅུ་གིས་ སླབ་མིའི་ནང་ ཁོང་གིས་ རྡོག་མ་ཚུ་ …རྒྱས་པར་ལྷག། »
གྲྭ་ཚང་ནང་ སྐུ་དྲུང་ཚུ་གི་འགན་ཁུར་ བསྒྱུར་བཅོས་མེད་རུང་ སྒྲིག་ལམ་ནང་ འགྱུར་བ་འགྱོ་དོ་ཡོདཔ།
༉ རང་ཟླ་༡༢ པའི་ཚེས་༡ ལུ་ སྔར་སྲོལ་འབུལ་བ་ཕུལ་བའི་ དུས་སྟོན་གྱི་ ཉིནམ་ཁྱད་པར་ཅན་དང་འཁྲིལ་ གཞུང་དགེ་འདུན་གྲྭ་ཚང་མངའ་འོག་གི་ གྲྭ་ཚང་ག་རའི་ནང་ ཡོངས་གྲགས་ལུ་ སྐུ་དྲུང་ཟེར་སླབ་མི་ ཆོས་ཁྲིམས་པ་ཚུ་ བསྐོ་བཞག་གནང་དོ་ཡོདཔ་བཞིན་དུ་ སྐུ་དྲུང་གི་ འགན་ཁུར་དེ་ ཅོག་འཐདཔ་སྦེ་ གནས་ཡོད་རུང་ དུས་ཀྱི་འཕོ་འགྱུར་དང་བསྟུན་ སྒྲིག་ལམ་བདག་འཛིན་འཐབ་ནིའི་ནང་ འགྱུར་བ་འགྱོ་དོ་ཡོདཔ་ཨིན་པས། …རྒྱས་པར་ལྷག། »
མེ་རག་ལུ་ ཨམ་སྲུ་ཚུ་གིས་ རྨགཔ་གཅིག་ལས་ལྷག་ བསྡོམ་སྲོལ་ཡོད་མི་དེ་ ཉམས་ནིའི་གུ་ལྷོད་ཡོདཔ།
༉ བཀྲིས་སྒང་ མེ་རག་གཡུས་ཚན་ནང་ ཨམ་སྲུ་གཅིག་གིས་ རྨགཔ་གཅིག་ལས་ལྷགཔ་བསྡོམ་སྲོལ་ཡོད་མི་དེ་ ཉམས་ནིའི་གུ་ ལྷོད་ཡོདཔ་ཨིན་པས། དེ་ཡང་ དུས་ཀྱི་འགྱུར་དང་འཁྲིལ་ ཨམ་སྲུ་ཚུ་གིས་ རྨགཔ་གཅིག་ལས་བརྒལ་ འཚོལ་ནི་མེད་མི་དེ་ཡང་ གཡུས་ཚན་དེ་ གོང་འཕེལ་འགྱོ་བའི་ བརྡ་མཚོན་ཅིག་ཨིན་པས། སྐྱེས་ལོ་༤༩ ལང་མི་ རྣམ་རྒྱལ་སྒྲོལ་མ་གིས་ སྐྱེས་ལོ་༢༠ ལངམ་ད་ …རྒྱས་པར་ལྷག། »
གཞུང་གྲྭ་ཚང་གི་ གཙུག་ལག་སློབ་དཔོན་དང་ ཡོན་ཏན་སློབ་དཔོན་བསྐོ་བཞག་གནང་ཡོདཔ།
༉ ཁ་ཙ་ སྤུངས་ཐང་བདེ་བ་ཆེན་པོའི་ཕོ་བྲང་ནང་སྦེ་ སྐྱབས་རྗེ་རྗེ་མཁན་སྤྲུལ་སྐུ་འཇིགས་མེད་ཆོས་གྲགས་མཆོག་གིས་ གཞུང་དགེ་འདུན་གྲྭ་ཚང་གི་ གཙུག་ལག་སློབ་དཔོན་དང་ ཡོན་ཏན་སློབ་དཔོན་ དེ་ལས་ དགེ་ཚོགས་སློབ་དཔོན་༣ གསར་བསྐོ་གནང་ཡི། དེ་ཡང་ བཀྲིས་སྒང་རབ་སྡེའི་ བླམ་གནས་བརྟན་བགྲེསཔ་ ཀརྨ་རང་གྲོལ་དེ་ གཞུང་གྲྭ་ཚང་གི་ གཙུག་ལག་སློབ་དཔོན་དང་ དགེ་ཚོགས་སློབ་དཔོན་བགྲེསཔ་ སྤྲུལ་སྐུ་རྣམ་རྒྱལ་དེ་ ཡོན་ཏན་སློབ་དཔོན་སྦེ་ བསྐོ་བཞག་གནང་ཡི། …རྒྱས་པར་ལྷག། »
བརྒྱ་འཁོར་སོ་ནམ་ཚོང་ཁྲོམ་གྱི་ སྒོ་ཚོང་པ་ཚུ་གིས་ བློན་ཆེན་ལུ་ ཞུ་ཡིག་བཙུགས་ཡོདཔ།
དེ་ཡང་ ཁྲོམ་སྡེ་གིས་ སྒོ་ཚོང་པ་ཚུ་ ས་ཁོངས་སོ་སོའི་ནང་ སྤོ་བཤུད་འབད་གོ་པའི་ གྲོས་ཐག་བཅད་མི་ལུ་བརྟེན་ཨིན་པས། ༉ ཐིམ་ཕུག་ཁྲོམ་སྡེ་གིས་ བརྒྱ་འཁོར་སོ་ནམ་ཚོང་ཁྲོམ་ནང་ ཚོད་བསྲེ་བཙོང་མི་ག་ར་ དུས་ཡུན་ཟླཝ་༢ ནང་ ཁྲོམ་སེྡ་ནང་འཁོད་ཀྱི་ ས་ཁོངས་སོ་སོའི་ནང་ སྤོ་བཤུད་འབད་དགོ་པའི་ གྲོས་ཐག་བཅད་མི་ལུ་ སྒོ་ཚོང་པ་ཚུ་ སེམས་དང་མ་ལྡན་པར་ རེས་གཟའ་མིག་དམར་ལུ་ བློན་ཆེན་ལུ་ …རྒྱས་པར་ལྷག། »
ཕུན་ཚོགས་གླིང་ལས་ སློབ་ཕྲུག་ཚུ་ སྤོ་བཤུད་འབད་ནི་ གྲ་སྒྲིག་སོང་ཡོདཔ།
༉ ཕུན་ཚོགས་གླིང་ཁྲོམ་སྡེའི་ སློབ་ཕྲུག་༡,༡༡༡ དེ་ཅིག་ སྤུ་ན་ཁ་དང་ དབང་འདུས་ཕོ་བྲང་རྫོང་ཁག་གི་ སློབ་གྲྭ་༤ ནང་ སྤོ་བཤུད་འབད་ནིའི་དོན་ལུ་ གྲ་སྒྲིག་ཚར་ཏེ་ ཡོདཔ་ཨིན་པས། དེ་འབདཝ་ལས་ སློབ་ཕྲུག་ཚུ་དང་ སློབ་དཔོན་༨༩ དེ་ལས་ རྒྱབ་སྐྱོར་ལས་བྱེདཔ་ཚུ་ ད་རིས་དང་ ནངས་པར་ སློབ་གྲྭ་གསརཔ་ཚུ་ནང་ ལྷོད་ནི་གི་ …རྒྱས་པར་ལྷག། »
ཀོ་རོ་ན་བའེ་རཱསི་ནད་འབུབ་ཀྱི་ བཟོ་རྣམ་འདྲ་བའི་ གོན་ཅུང་གི་རིགས་ཅིག་ ཐོན་ཡོདཔ།
༉ འདས་པའི་བདུན་ཕྲག་ནང་ དེད་གཡོགཔ་ཅིག་གིས་ ཀོ་རོ་ན་བའེ་རཱསི་ནད་འབུབ་ཅིག་ ཁོ་གིས་ བཟུང་བཞག་སྟེ་ཡོདཔ་མ་ཚད་ གཅིག་ ཁོ་གིས་བསད་བཞག་ཡོདཔ་ལས་ ཚ་གྱང་ལང་དགོཔ་མེད་ཟེར་ མི་སྡེ་བརྡ་བརྒྱུད་ནང་ ཁྱབ་སྤེལ་བཏང་ནུག། དེ་བཟུམ་སྦེ་ རེས་གཟའ་ཉི་མའི་ཚེ་ བཀྲིས་གཡང་རྩེ་ཁྲོམ་ཁར་ཡང་ ཀོ་རོ་ན་བའེ་རཱསི་ནད་འབུབ་ལྷོད་ནུག་ཟེར་ མི་སྡེ་བརྡ་བརྒྱུད་ ཝི་ཅེཊ་ནང་ དུས་ཐུང་གློག་བརྙན་བཟོ་སྟེ་ ཁྱབ་སྤེལ་འབད་ནུག། གློག་བརྙན་ནང་ …རྒྱས་པར་ལྷག། »
འབྲུག་བཟའ་སྤྱོད་ལས་འཛིན་གྱིས་ སྒོགཔ་དང་ བླམ་བན་ད་ཚུ་གི་ ནང་འདྲེན་འགོ་བཙུགས་ཡོདཔ།
༉ སོ་ནམ་ལྷན་ཁག་གིས་ གསལ་བསྒྲགས་འབད་མི་དང་འཁྲིལཝ་ད་ སྤྱི་ཟླ་༩ པའི་ཚེས་༥ དང་༩ ལུ་ སྒོགཔ་མེ་ཊིག་ཊཱན་༤༥.༦༥ དང་ བླམ་བན་ད་ཊཱན་༡༨.༡ དེ་ཅིག་ ཐིམ་ཕུག་དང་ ཕུན་ཚོགས་གླིང་ དགེ་ལེགས་ཕུག་ སྤ་རོ་ དེ་ལས་ དབང་འདུས་ཕོ་བྲང་རྫོང་ཁག་ཚུ་ནང་ བཀྲམ་སྤེལ་འབད་ཡི་ཟེར་ཨིན་པས། འབྲུག་བཟའ་སྤྱོད་ལས་འཛིན་གྱིས་ སྒོགཔ་དང་ …རྒྱས་པར་ལྷག། »
ཚེས་བཅུ་དང་ འབུམ་མཆོད་ལས་རིམ་ཚུ་ རྫོང་ནང་ན་ འགོ་འདྲེན་འཐབ་ནི།
༉ ནང་སྲིད་དང་སྲོལ་འཛིན་ལྷན་ཁག་གིས་ རྒྱལ་ཁབ་ནང་ དུས་ཅི་ལོའི་ ཚེས་བཅུ་དང་ དུས་མཆོད་འབུམ་སྡེ་ལ་སོགས་པའི་ ལས་རིམ་ཚུ་ རྫོང་གཞིས་དང་ དགོན་སྡེ་ཁག་ དེ་ལས་ ལྷ་ཁང་ནང་ན་ར་ འགོ་འདྲེན་འཐབ་དགོ་པའི་ གསལ་བསྒྲགས་འབད་ནུག། དེ་ཡང་ རྒྱལ་ཁབ་ནང་ ནད་ཡམས་ཀོ་བིཌ་-༡༩ དར་ཁྱབ་འགྱོ་ནི་ལས་ བཀག་ཐབས་ལུ་དམིགས་ཏེ་ཨིནམ་ད་ གཞུང་དགེ་འདུན་གྲྭ་ཚང་ཀྱིས་ གྲོས་འཆར་ཕུལ་མི་དང་འཁྲིལ་ཏེ་ …རྒྱས་པར་ལྷག། »


text:
09 Oct 2018
7 min 53 sec
Video Overview
Creators:
Yeshi Wangchuk, Penchela
- Nubee
- ཀུན་དགའ་དོན་གྲུབ་ང་རའི་མིང་འདི་ ཀུན་དགའ་དོན་གྲུབ་ལགས་ ཏེ་ ང་ར་འདི་མར་ ཀྲོང་གསར་གྲྭ་ཚང་ལས་ཨིན་ལགས་ ད་རེས་ནཱ་ ཧེ་མའི་བླམ་འདི་མེད་པར་ སྐུ་མཚམས་ནང་བྱོནམ་ད་ ཁོ་གི་ཚ་མ་སྦེ་ བླ་ཚབ་སྦེ་ཕྱག་ཞུ་སྟེ་ཡོད་ལགས་ ཏེ་ ལོ་ངོ་གསུམ་དེམ་ཅིག་ ནཱ་སྡོད་དགོཔ་སྦེ་ལགས།
- ཀུན་དགའ་དོན་གྲུབ་ཏེ་འ་ནཱེ་སྦེ་ ད་ལྟོ་ལོ་གཅིག་ལང་མ་ལང་ཅིག་སྦེ་སྡོད་ཡི་ལགས་ ཏེ་ ནཱ་གི་ལྷ་ཁང་གི་འདི་ དོགས་སེལ་འབད་ཟེར་ ཏེ་མ་པ་ཁོ་ར་ངོ་མ་འདི་འབད་བ་ཅིན་ རོགས་བདེ་ཆེན་ཆོས་གླིང་ཟེར་རང་ཞུཝ་མས་ལགས་ དེ་ལས་ཡོངས་གྲགས་ལུ་ དོགས་སེལ་དགོན་པ་གསེས་ཡར་སོང་འདུག་ལགས།
- ཀུན་དགའ་དོན་གྲུབ་ནཱ་གི་གདན་ས་བཅགས་མི་དེ་ཡང་ རོགས་བླམ་ སྐུ་ཞོག་མི་ཕམ་དབངཔོ་ཟེར་ ཁོ་ར་ཡང་འཁྲུངས་ས་ཡང་ ནཱ་སྣག་ཚང་ནང་ལས་ བོན་བརྒྱུད་སྣག་ཚང་ནང་ལས་ར་ཨིན་མས་ལགས་ ཏེ་ ཁོ་རའི་ནཱ་ དེ་བསྒང་ཧེ་མ་ ཁོ་ར་སྡེ་སྲིད་བཅུ་པ་སྦེ་བཞུགསཔ་ད་ཨིན་མས་ལགས།
- ཀུན་དགའ་དོན་གྲུབ་ཏེ་ཁོ་ར་གི་ མེ་མེ་ ཏེ་ང་བཅས་ཁ་ནང་ལས་འབད་བ་ཅིན་ མེ་མེ་ཟེར་ཞུཝ་མས་སྨོ་ལགས་ ཨ་རྒས་འདི་ ཏེ་བསྟན་འཛིན་ལེགས་པའི་དོན་གྲུབ་ལགས་ སྒང་སྟེང་སྤྲུལ་སྐུ་སྐུ་ཕྲེང་གཉིས་པ་ལགས་ དེ་ཡང་སྣག་ཚང་ནང་ལས་ར་ཨིན་མས་ལགས།
- ཀུན་དགའ་དོན་གྲུབ་ཏེ་ ཁོ་སྒང་སྟེང་སྤྲུལ་སྐུ་ སྐུ་ཕྲེང་གཉིས་པ་སྦེ་བཞུགས་ དེ་ལས་ མི་ཕམ་དབངཔོ་འདི་ ཕར་སྡེ་སྲིད་བཅུ་པ་སྦེ་ སྤུ་ན་ཁ་བཞུགས་ད་ དེ་འ་ནཱི་བསྒང་ ཁོ་ཡར་བོད་ལུ་ དེ་བསྒང་ཡར་བོད་ལུ་ ཏེ་ཕར་ སྤུ་ན་ཁ་ལས་སྦེ་ བླམ་ཅིག་ཡང་བསྐོས་བཞག་གནངམ་ད།
- ཀུན་དགའ་དོན་གྲུབ་ཏེ་འ་ནཱི་སྐོར་རྐྱབ་འདི་ སྡེ་སྲིད་བཅུ་པ་ཁོ་ར་གུ་ཕོགཔ་འབད་བའི་བསྒང་འདི་ ཁོ་ཡར་བྱོནམ་ད་ དེ་བསྒང་ནཱ་ ང་བཅས་སྤང་བོན་བརྒྱུད་ལུ་ དེ་བསྒང་ནཱ་ ནཱེམ་མཐའ་འཁོར་སྤུས་དག་མཚམས་ཅིག་སྡོད་ནུག་སྦ་ལགས།
- ཀུན་དགའ་དོན་གྲུབ་ཆོས་ཀྱི་ནཱེམ་གསེས་ ག་ནི་ཡང་མེད་སྦེ་འབད་ནི་འདི་གིས་ ཏེ་ང་བཅས་ནཱ་ མི་སེར་འདི་ཚུ་ཡང་ ཆོས་ཀྱི་སྐོར་ལས་ ནཱེམ་ག་ནི་ཡང་ ག་ནི་ཡང་མ་ཤེས་སྦེ་སྡོད་ནུག་སྦ་ལགས།
- ཀུན་དགའ་དོན་གྲུབ་ཏེ་འ་ནཱི་ལས་རོགས་ བླམ་ཡར་ བོད་ལུ་བྱོན་སྦེ་ བོད་ལས་ཚུར་ བོད་ལུ་ཨ་ཙི་ཅིག་ ཡར་ལུ་དག་པ་ཅིག་ ཡར་བཞུགས་འབད་སྦེ་ ཡར་ལས་ལོག་ནཱ་བྱོནམ་ད་ དེ་ལས་ཏེ་ ཡར་ལས་ ནཱེམ་ནཱ་ ལྷ་ཁང་ཅིག་བཞེངས་དགོ་པའི་ཟེར་ ཐུགས་རྗེ་གནང་སྦེ་ ནཱ་ ཁོང་གཡུས་ཚན་ཁག་གཉིས་ཀྱིས།
- ཀུན་དགའ་དོན་གྲུབ་:ཏེ་ མི་སེར་གཅིག་ཁར་ཡང་ བསྟུན་གྲོས་ཅིག་འབད་སྦེ་ ཏེ་ལྷ་ཁང་ཅིག་བཞེངས་དགོ་ནི་མས་ཟེར་ ནཱེམ་འབདཝ་ད་ ཏེ་ནཱ་མི་སེར་འདི་ཚུ་གིས་ཡང་ རྒྱབ་སྐྱོར་བླམ་ལུ་རྒྱབ་སྐྱོར་ཕུལ་སྦེ་ལགས་ ཏེ་ ང་བཅས་ཁ་ཐུག་ལས་ཁས་བླང་ཡོད་ཟེར།
- ཀུན་དགའ་དོན་གྲུབ་ང་བཅས་ཁ་ཐུག་ལས་ རྒྱུ་གིས་མ་ལྕོགས་རུང་ཡང་ བུང་གིས་ཙ་འགེངས་ནི་ཟེར་ བླམ་ལུ་འ་ནཱེ་སྦེ་ཞུ་སྦེ་ཏེ་ བླ་མའི་བླམ་ཐུགས་འགྱེས་ཏེ་ལགས།
- ཀུན་དགའ་དོན་གྲུབ་བླམ་ཐུགས་འགྱེས་འབད་སྦེ་ བླམ་ཡང་ལོག་ཡར་ལྟག་བྱོན་པའི་བསྒང་ལས་ ད་ལསན་ཏེ་ ཡར་ལས་ དཔེ་འདི་ཡང་རོགས་ ཡར་ལས་བསྣམས་བྱོན་བྱོནམ་ཨིན་ཟེར་ཨིན་མས་ལགས།
- ཀུན་དགའ་དོན་གྲུབ་ནཱ་གི་ལྷ་ཁང་ནཱེམ་འདི་ཡང་ ཡར་ལས་ནཱེམ་འབད་སྦེ་ ཏེ་རྟིང་མ་འགོ་བཙུགསཔ་ད་ ཨེང་་ལྷ་ཁང་ནཱེམ་འབད་སྦེ་ ཏེ་མར་མི་སེར་འདི་ཚུ་ཁོང་ འུར་ལཱ་ནཱེམ་སྦེ་རྒྱུག་འབད་ འགོ་བཙུགས་པའི་བསྒང་ལས་ ཏེ་ལྷ་ཁང་འ་ནཱེ་སྦེ་བཞེངས།
- ཀུན་དགའ་དོན་གྲུབ་ཏེ་ རྟེན་གྱི་ཐད་ཐུག་ལྷོདཔ་ད་ལུ་ རྟེན་འདི་ཡར་ཇོ་བོ་ ཡར་བོད་ཀྱི་ཇོ་བོ་ལྷ་ས་ལགས་ ཏེ་འ་ནཱི་རྟེན་འདི་ ག་ཨིན་མི་འདི་ཡར་ལས་ དཔེ་འ་ནཱེ་སྦེ་ བླངས་བྱོན་བྱོནམ་ཨིན་གསེས་མས་ལགས་རིན་པོ་ཆེ་གིས།
- ཀུན་དགའ་དོན་གྲུབ་ཁོ་ར་ སྐུ་ གཞོ་མི་ཕམ་དབངཔོ་གི་ལགས་ དེ་ལས་ཡར་ཡར་ ཧེ་མ་འགོ་དང་པ་ནཱ་ལྷོདཔ་ད་ དེ་ལས་ཡར་གྱི་ཚད་འདི་གུ་ ཨ་ཙི་ཅིག་ནཱ་གི་ལྷག་ཡར་སོང་པའི་ཟེར་ཨིན་མས་ལགས།
- ཀུན་དགའ་དོན་གྲུབ་དེ་ལས་ ད་རུང་མི་བཏུབ་ནི་ཨིན་མས་ཟེར་ ད་རུང་ལོག་ཡར་ཚར་གཅིག་ནཱེམ་འབད་སྦེ་ ཡར་ལས་ལོག་ ནཱེམ་འབདཝ་ད་ ཚར་ ཐེང་གཉིས་པ་འབད་རུང་ར་ འ་ནཱི་ལྷག་ཡར་སོང་པའི་ཟེར་མས་ལགས།
- ཀུན་དགའ་དོན་གྲུབ་ཐེང་གསུམ་པ་འབད་རུང་ཡང་ འ་ནཱེ་སྦེ་ཏེ་ལྷག་འགྱོ་ནི་འདི་གིས་ དེ་ལས་རོགས་ཁོ་ར་གིས་ དུས་སྐབས་རང་ འ་ནཱེམ་ཅིག་འོང་ནི་ཨིན་འོང་ནི་མས་ཟེར་ ད་ཁོ་ར་གིས་ ནཱེམ་ཅིག་ར་ཨིནམ་འོང་ནི་མས་ཟེར་ ཏེ་འ་ནཱེ་སྦེ་བཞག་བཞགཔ་ཨིན་ཟེར་མས་ལགས།
- ཀུན་དགའ་དོན་གྲུབ་ད་ འ་ནཱི་འབདན་འདི་གིས་ ང་བཅས་ནཱ་གི་ཇོ་བོ་འདི་ ཨིན་ཡང་ཏེ་ ག་ཅི་ལོ་ རྟེན་རྩ་ཆེ་ཤོས་ཅིག་སྦེ་བརྩི་མི་འདི་ གཅིག་འ་ནཱི་ཨིན་མས་ལགས་ ཡར་ལས་ དཔེ་ཡར་ལས་བསྣམས་བྱོན་བྱོནམ་འབད་ནི་འདི་གིས་ལགས་གཅིག་འདི་ལགས།
- ཀུན་དགའ་དོན་གྲུབ་གཉིས་པ་ཟེརཝ་ད་ལུ་ དེ་ལས་ཏེ་ ཇོ་བོ་གི་ཚད་གཞི་འདི་ ཨ་ཙི་ཅིག་ཡར་འདི་བ་ ཨ་ཙི་ཅིག་ ནཱ་གི་འདི་སྦོམ་ཟེར་ཨིན་མས་ལགས།
- ཀུན་དགའ་དོན་གྲུབ་ཏེ་འ་ནཱེ་འབད་ནི་འདི་གིས་ ནཱ་གི་འདི་ སྨོན་ལམ་གང་བཏབ་ཨིན་ཟེར་ ཏེ་ འ་ནཱེ་སྦེ་གསུངས་ནི་འདུག་ལགས་ དེ་ལས་ གཡས་དང་གཡོན་ལས་མར་གྱི་འདི་ཚུ་ག་ར་ ཏེ་ང་བཅས་ནཱ་གི་ གནས་བརྟན་བཅུ་དྲུག་འདི་ཚུ་ཡང་ག་ར་ སྨན་སྐུ་རང་ཨིན་མས་ལགས།
- ཀུན་དགའ་དོན་གྲུབ་དེ་ལསན་ཏེ་ བཀའ་བརྒྱུད་ཀྱི་ལྷ་ཚོགས་འདི་ཚུ་འདུག་ལགས་ རྡོ་རྗེ་འཆང་ཆེན་འདི་ཚུ་ལགས་ དེ་ལས་ ལ་ལུ་ཅིག་འ་ནཱི་ སྐུ་ཞོག་མི་ཕམ་ཁོ་ར་གི་སྐུ་འདྲ་ཡང་ཡོད་ལགས་ དེ་ལས་ བསྟན་འཛིན་ལེགས་པའི་དོན་གྲུབ་ཀྱི་ སྐུ་འདྲ་གཅིག་ཡང་འདུག་ལགས།
- ཀུན་དགའ་དོན་གྲུབ་དེ་ལས་ གཞན་མི་དེ་ཚུ་འདི་ འ་ནཱི་ཁོང་ ནཱ་ མི་ཤི་འདི་ཚུ་གི་ ཏེ་མི་ཤིཝ་ད་ལུ་ ང་བཅས་འ་ནཱི་སྐུ་ཕུུལ་དགོ་སྦེ་ ཐོན་མས་སྦ་ལགས་འ་ནཱི་ རྩིས་ནང་ལས་ལགས།
- ཀུན་དགའ་དོན་གྲུབ་འ་ནཱི་ཚུ་ཕུལ་ཕུལཝ་གི་ནཱེམ་ ལ་ལུ་ཅིག་ཕུརཔ་སྦེ་འདུག་ ལ་ལུ་ཅིག་བྲག་དམར་སྦེ་འདུག་ལགས་ ལ་ལུ་ཅིག་སྒྲོལམ་སྦེ་འདུག་ལགས་ འ་ནཱི་བཟུམ་སྦེ་ལགས་ ཏེ་འ་ནཱིམ་ཅིག་མས་ལགས།
- ཀུན་དགའ་དོན་གྲུབ་ཏེ་ འ་ནཱི་ཀ་ཆེན་གྱི་ཐད་ཐུག་ལྷོདཔ་ད་འདི་ ཀ་ཆེན་འདི་ཡང་ལགས་འ་ནཱི་ འ་ནཱི་ ཨ་ཙི་ཅིག་གཅིག་དང་མ་འདྲཝ་ཅིག་ཡོད་ཟེར་མི་ འ་ནཱི་ཨིན་མས་ལགས།
- ཀུན་དགའ་དོན་གྲུབ་ཡར་གྱི་ ཧེ་མ་བོད་ལུ་ འ་ནཱི་ཤིང་འདི་ཚུ་ གནམ་མེད་ས་མེད་མེདཔ་ མེད་ཟེར་སླབ་མས་སྦ་ལགས་ ང་བཅས་འདི་ལྷོད་དེ་ཡང་མ་མྱོང་ འ་ནཱི་སྦེ་ནི་འདི་གིས་ འ་ནཱི་ཧེ་མ་ཡར་བོད་ལུ་ གཙུག་ལག་ལྷ་ཁང་ཚུ་བཞེངསཔ་ད་ རྟ་གུ་སྦེ་བཀལ་འགྱོ་དགོ་ནི་འདི་གིས་ལགས།
- ཀུན་དགའ་དོན་གྲུབ་ཏེ་འ་ནཱི་ ཀ་ཆེན་འདི་ཡང་རོགས་ ཤིང་འདི་ཚུ་ག་ར་ ང་བཅས་འབྲུག་ལུང་པ་ལས་སྦེ་རུང་ རྒྱ་ལས་སྦེ་རུང་ ག་ཏེ་ལས་འབད་རུང་ རྟ་གུ་བཀལ་བསྣམས་འགྱོ་ནི་འདི་གིས།
- ཀུན་དགའ་དོན་གྲུབ་འ་ནཱེ་སྦེ་འབད་འབག་འོང་ནི་འདི་གིས་ ཏེ་འ་ནཱི་རྟ་གི་ཁུར་ཆ་སྦེ་ འབག་འགྱོཝ་ད་ལུ་ ཏེ་ འ་ནཱི་ཁོ་ འ་ནཱི་སོ་སོར་སྦེ་ཡོད་ཟེར་མས་ལགས་འ་ནཱི་ རྟ་གི་ཁུར་ཆ་སྦེ་ འབག་འགྱོ་དགོ་ནི་འདི་གིས་ལགས།
- ཀུན་དགའ་དོན་གྲུབ་ལོག་གཅིག་ཁ་ལས་གཅིག་ ལོག་གཅིག་ཁ་ལས་གཅིག་སྦེ་ འབག་དགོ་ནི་འདི་གིས་ ཏེ་འ་ནཱེ་འབད་ནི་འདི་གིས་ ནཱ་གི་ཀ་ཆེན་འདི་ཡང་ རོགས་ཡར་ལས་ བླམ་ཁོ་ར་གིས་ར་ དཔེ་ཡར་ལས་ ནཱེམ་འབད་སྦེ་འབདན་འདི་གིས།
- ཀུན་དགའ་དོན་གྲུབ་གཙུག་ལག་ཁང་འདི་ཡང་ དཔེ་ཡར་ལས་སྦེ་འབདན་འདི་གིས་ ནཱ་གི་ ནང་རྟེན་གཙོ་འདི་ཡང་ ཡར་ལས་སྦེ་ དཔེ་བླངས་ཏེ་བྱོན་བྱོནམ་འབད་ནི་འདི་གིས་ ཏེ་ ཀ་ཆེན་འདི་ཡང་ཡར་ལས་ བོད་ལུགས་ལྟར་དུ་སྦེ་ཨིན་གསེས།
- ཀུན་དགའ་དོན་གྲུབ་ད་ལྟོ་ འ་ནཱེ་སྦེ་ ཐོག་ཚད་རིམ་པ་གསུམ་སྦེ་འབད་ཡོད་མི་འདི་ ཏེ་འ་ནཱི་ཨིན་གསེས་མས་ལགས་ རྟའི་རྒྱབ་སྦེ་སྦེ་འབག་དགོ་ནི་འདི་གིས་ ཏེ་བོད་ལུ་འབད་བ་ཅིན་ འ་ནཱེ་སྦེ་འབག་དགོ་ནི་འདི་གིས་ ང་བཅས་ནཱ་འབད་བ་ཅིན་ རོབ་འབྱེལ་སྦེ་བཙུགས་མས་སྦ་སྨོ་ལགས།
- ཀུན་དགའ་དོན་གྲུབ་ནཱ་གི་འདི་ཡང་ མ་པ་ ཨིན་ནི་འདི་ ཤིང་འདི་ཁོ་ར་གཅིག་ རྩབོ་གཅིག་རང་ཨིན་མས་ དེ་འབདཝ་ད་ལུ་ འ་ནཱི་ཐོག་ཚད་རིམ་པ་གསུམ་སྦེ་བཙུགས་དགོ་མི་འདི་ ཡར་བོད་ཀྱི་ག་ཨིན་འདི་ལྟར་དུ་སྦེ་ འ་ནཱེ་སྦེ་འབད་འབདཝ་ཨིན་ཟེར་ འ་ནཱེ་སྦེ་བཤདཔ་ཨིན་མས་ལགས།
- ཀུན་དགའ་དོན་གྲུབ་ནཱ་གི་འདི་ འ་ནཱེམ་ཅིག་མས་ལགས་ ཏེ་འ་ནཱིི་ལྡེབས་རིས་འདི་ཚུ་འབདན་ ཧེ་མའི་རྙིངམ་དེ་ཚུ་འདི་ འགོ་ཆོདཔ་མིན་འདུག་ཟེར་ ད་ལྟོ་པུ་ར་(ག་ར)གསརཔ་ཨིན་འ་ནཱི་ག་ར།
- ཌག་ཊར་ ཀརྨ་ཕུན་ཚོགས་ཨ་ནཱི་ལྡེབས་རིས་རྙིངམ་ནང་ག་ཅི་རང་ཡོདཔ་ བཞུགས་བཞུགསཔ་ཨིན་ན་སྨོ་ལགས?
- ཀུན་དགའ་དོན་གྲུབ་རྙིངམ་ནང་ཧེ་མ་ མ་པ་རྙིངམ་ནང་ཡང་ ཧེ་མ་འ་ནཱི་བཟུམ་ རྙིངམ་ གསརཔ་ཡོད་མི་ཚུ་ར་ཨིན་ལགས་ ཏེ་འཐེབ་ཅིག་འ་ནཱི་ ང་བཅས་མར་སྣག་ཚང་ནང་གི་ ཏེ་ རོགས་ནཱ་ ལྷ་ཁང་བཞེངས་མི་ མི་འདི་ཚུ་གིས་ འདི་ཚུ་ག་ར་འ་ནཱི་ བཙུགས་བཏུབ་སྦ་ལྡེམས་རིས་ནང་།
- ཀུན་དགའ་དོན་གྲུབ་ཏེ་ལོག་གསརཔ་བཞེངསཔ་ད་ སྒང་སྟེང་རིན་པོ་ཆེ་གིས་ ཏེ་འ་ནཱི་ཚུ་འདི་ ང་བཅས་ར་མི་ག་ཡོད་མི་འདི་ ནཱ་བཙུགས་བཞག་ད་འདུག་ ཏེ་འ་ནཱི་མིན་དགོ་པས་གསེས།
- ཀུན་དགའ་དོན་གྲུབ་ཏེ་ འ་ནཱི་རྐྱངམ་གཅིག་སོ་སོར་ཏེ་ ནཱེ་ཕྱེ་བཞག་མ་གཏོགས་ གཞན་མི་ཧེ་མ་རྙིངམ་ག་ཨིན་མི་འདི་ར་ཨིན་ལགས་ཨིན་ནི་འདི།
- ཀུན་དགའ་དོན་གྲུབ་ཏེ་ འཐེབ་ཅིག་འ་ནཱི་ རིན་པོ་ཆེ་གིས་ ཁོ་ར་ ལྷ་ཁང་བཞེངས་མི་གི་ སྐུ་འདྲ་གཅིག་འབདན་ འ་ནཱི་ད་ལྟོ་ལྡེབས་རིས་གུ་མེད་ལགས་འ་ནཱི་ འ་ནཱི་ད་ལྟོ་འབད་མ་ཚུགས་པས་ལགས།
- ཀུན་དགའ་དོན་གྲུབ་ད་འ་ནཱི་མཆོད་ཤམས་འདི་ཚུ་ཡང་ ག་ར་གསརཔ་ཨིན་ལགས་ ཧེ་མའི་རྙིངམ་འདི་ཚུ་མ་བཏུབ་པར་པུ་ར་(ག་ར)གསརཔ་འབད་དོ་སྦ།
- ཌག་ཊར་ ཀརྨ་ཕུན་ཚོགས་ནཱ་ དུས་ཆེན་འབུམ་སྡེ་ག་ཅི་ཡོད་དགོ་ལགས།
- ཀུན་དགའ་དོན་གྲུབ་དུས་ཆེན་འབུམ་སྡེ་ཟེར་རུང་ ང་བཅས་ ཟླཝ་དྲུག་པ་ནང་ ཚེས་བཅུ་ཞག་གསུམ་སྦེ་ཡོད་ལགས་ ཚེ་བརྒྱད་ དགུ་ བཅུ་ཐམ་སྦེ་ལགས་ ང་བཅས་ནཱ་གཡུས་ཚན་ཁག་གཉིས་ཀྱི་ཚེ་བཅུ་སྦེ་ ཏེ་འ་ནཱི་ ཚེ་བརྒྱད་དང་དགུ་འདི་ ཏེ་ང་བཅས་ཚེ་བདུན་གྱི་ཚེ་ གཏོར་བཞེངས་རྐྱབ་དགོ་ལགས་ ཏེ་ ཚེ་བརྒྱད་དང་དགུ་ལུ་འདི་ ཏེ་ ཁོང་མི་སེར་དམངས་མི་འོང་ལགས།
- ཀུན་དགའ་དོན་གྲུབ་ཁོང་ར་ དམངས་མི་ལས་ཚན་ཟེར་ ཁོ་རའི་གཡུས་སྒོའི་གཉིས་ནང་ལས་ ཏེ་མི་གཉིས་གཉིས་སྦེ་ མི་བཞི་སྦེ་ ཐབ་ཚང་འབད་འོང་སྦེ་ ཏེ་ཆོས་གརཔ་འདི་ ང་བཅས་ར་གིས་འཚོལ་སྦེ་འབད་ཞིནམ་ད་ ནཱེམ་སྦེ་ ཉིནམ་གསུམ་བཏང་དགོ་ལགས།
- ཀུན་དགའ་དོན་གྲུབ་ཏེ་ ཚེ་བཅུ་ཐམ་གྱི་ཚེ་མཇུག་བསྡུ་བའི་ཚེ་འབདན་ཏེ་ལགས་ ཁོ་རའི་གཡུས་ཚན་གྱི་མི་ ཏེ་ ནཱ་ ཁྱིམ་ནང་ལས་ག་ར་སྒོ་བསྡམས་ཏེ་རང་ནཱ་འོང་ལགས།
- ཀུན་དགའ་དོན་གྲུབ་ནཱ་འོང་ ཏེ་ དྲོ་པ་ལས་ནཱ་འོང་སྦེ་ དྲོ་པ་ཐུགཔ་ལས་འགོ་བཙུགས་ཏེ་ ཕྱི་རུ་ཚོགས་ཚུན་ཚོད་ འ་ནཱེ་སྦེ་ནཱ་ བཅའ་མར་གཏོགས་སྡོད་འོང་ལགས་ ཏེ་ ནཱ་ང་བཅས་ལྷ་ཁང་གི་ནང་ལུ་ སྤྱན་འདྲེན་ལུ་ཕྱག་རུང་ཡང་ཕུལ།
- ཀུན་དགའ་དོན་གྲུབ་དེ་ལསན་འདི་བཟུམ་སྦེ་ བསྐང་བ་གུ་ ཕྱག་དང་སྙན་དར་རེ་གནང་སྦེ་ འ་ནཱེ་སྦེ་བཞུགས་སྦེ་ ཉིནམ་གཅིག་ འ་ནཱེ་སྦེ་བཞུགས་སྦེ་འབད་འོང་ལགས།
- ཀུན་དགའ་དོན་གྲུབ་དེ་ལས་ ཚེས་ འ་ ཟླཝ་བརྒྱད་པ་ནང་ཡང་ ཚེ་བཅུ་ཞག་གསུམ་སྦེ་ཡོད་ལགས་ དེ་ཡང་ ཚེ་བརྒྱད་ དགུ་ བཅུ་ཐམ་ འདི་ཡང་ཅོག་ར་ཐད་ལགས་ དེ་ལས་ གཞན་ ལྷ་འབབ་དུས་ཆེན་ནང་ ཧེ་མ་འདི་མིན་འདུག་ལགས།
- ཀུན་དགའ་དོན་གྲུབ་ན་ཧིང་གཞན་ཅིག་ལས་ ང་བཅས་ཀྱིས་སྦེ་འགོ་འདྲེན་ཐབས་ཏེ་ ལྷ་འབབ་དུས་ཆེན་བཙུགས་སྦེ་ ད་ལྟོ་ལོ་བརྒྱད་དགུ་དེ་ཅིག་ཡར་སོང་ཡི་ལགས་ དེ་ལས་ ཞབས་དྲུང་སྐུ་མཆོད་སྦེ་འབད་བ་ཅིན་ ད་ ནངས་པ་བཟུམ་ཅིག་ཨིན་སྦེ་ འ་ནཱི་ཐད་ཐུག་ལྷོད་པ་འབདན་ གཞན་འགོ་རང་མ་བཙུགས་སྦེ་ནཱ་ལགས།
- ཀུན་དགའ་དོན་གྲུབ་ན་ཧིང་ཞེ་ཧིང་ ཁོང་ནཱ་གཡུས་ཚན་ཁག་གཉིས་ཀྱི་ ཏེ་ཁོང་ པ་བར་ཅིན་(ཤིང་བཏོག་ནིའི་འཕྲུལ་ཆས)གྱི་ སྦྱིན་བདག་ཚུ་གིས་སྦེ་ཨ་ཙི་རེ་ ཏེ་ ཁོང་གིས་སྦེ་འགོ་འདྲེན་ཐབས་སྦེ་ ལོ་གཅིག་ནཱ་འབད་བ་ཅིན་ ལོ་གཅིག་མར་ཁོ་རའི་ གཡུས་སྒོ་གི་ལྷ་ཁང་ནང་ལོ་གཅིག་ཕར་ བོན་བརྒྱུད་ཀྱི་ལྷ་ཁང་ནང་སྦེ་འབད་ནི་འདུག་སྦ་ལགས།
- ཀུན་དགའ་དོན་གྲུབ་ད་རེས་ཀྱི་སྐོར་རྒྱབ་འདི་ མར་ སྤང་ལུ་ཕོག་ནུག་ལགས་ ཏེ་འ་ནཱེ་འབད་ནི་འདི་གིས་ གཞན་ནངས་པ་ནཱ་ག་ཅི་ཡང་མིན་འདུག་ ཨིན་རུང་རང་ནངས་པ་ ད་རུང་ནཱ་ ཁོང་གིས ་སློབ་གྲྭའི་སློབ་དཔོན་འདི་ཚུ་གིས་ཁ་ཐུག་ལས་སྦེ་ ཏེ་ ང་བཅས་བསྟུན་གྲོས་ཅིག་འབད་སྦེ་ཞིནམ་ད།
- ཀུན་དགའ་དོན་གྲུབ་ཏེ་ནངས་པ་གི་འདི་ཨིན་ཡང་ད་ འ་ ཞབས་དྲུང་སྐུ་མཆོད་ དེའི་ནང་དོན་ཉིད་ལས་ ད་ཁོ་ཞབས་དྲུང་ ང་བཅས་འབྲུག་ལུངམ་པ་བྱོན་ཏེ་སྨོ་ལགས་ ལོ་ངོ་བཞི་བརྒྱ་འཁོར་བའི་ དུས་སྟོན་རྗེས་དྲན་ཨིན་གསེས་ གནམ་མེད་ས་མེད་ནཱེ་མ་ཅིག་བརྩིས་སྟེ་ཡོད།
- ཀུན་དགའ་དོན་གྲུབ་ད་འ་ནཱི་འབད་ནི་འདི་གིས་ ང་བཅས་རའི་ཁ་ཐུག་ལས་ད་ ནཱེམ་ཅིག་བཟུང་གེ་ཟེར་སླབ་སྦེ་ སློབ་དཔོན་ཚུ་གིས་ཡང་ རྒྱབ་སྐྱོར་གནང་འབད་སྦེ་ ནངས་པ་ཁོང་སློབ་དཔོན་ག་ར་དང་ དེ་ལས་ང་བཅས་ནཱ་ ད་རུང་ མར་ སྨན་ཁང་ཁ་ཐུག་ལས་ སྒོ་ནོར་ཁ་ཐུག་ལས་ ས་ནམ་ལས་ཁུངས་ཀྱི་ འགོ་དཔོན་དང་ལས་རོགསཔ་ཁ་ཐུག་ལས་ ག་ར་ནཱ་ ང་བཅས་མཉམ་རུབ་སྦེ་འབད་དེ་ནཱ་ ཚོང་པ་ཁོང་ ཚོང་པ་གཉིས་ཡོད་ལགས།
- ཀུན་དགའ་དོན་གྲུབ་འདི་ཚུ་བཅའ་མར་གཏོགས་སྦེ་འབད་ ང་བཅས་ག་ར་སྦེ་ ཏེ་ཁོང་སློབ་གྲྭའི་ཨ་ལོ་ཚུ་ཡང་ ག་ར་ནཱ་འཛོམས་སྦེ་འབད་ཞིནམ་ད་ ཏེ་ང་བཅས་ནཱ་ཆོ་ག་གནང་ གནང་ དེ་ལསན་ཏེ་ ཁོང་ དཀར་མེ་སྟོང་སྦེ་ཕུལ་ནི་སྦེ་ལགས་ དཀར་མེ་སྟོང་མཆོད་ཡང་ཕུལ་ དེ་ལས་ཏེ་ མར་ འཕྱག་དར་གྱི་ལས་རིམ་ཅིག་ཡང་ འགོ་འདྲེན་ཐབས་སྦེ་འབད་ ཉིནམ་གཅིག་འ་ནཱེ་སྦེ་འབད་ནི་འབད་དོ་ལགས།
- ཀུན་དགའ་དོན་གྲུབ་དེ་ལས་ དགུན་འབད་བ་ཅིན་ ང་བཅས་ནཱ་ལས་ བསྙུང་གནས་ཅིག་ཡོད་ལགས་ ཟླཝ་ འ་ བཅུ་གཉིསཔ་ནང་ལགས་ ཟླཝ་བཅུ་གཉིསཔ་གི་ཉེར་བརྒྱད་ལས་འགོ་བཙུགས་མི་འདི་གིས་ གནམ་སྒང་ལུ་ངག་ཕོགཔ་སྦེ་ ཏེ་ བསྙུང་གནས་ཅིག་ཡོད་ལགས་ ཏེ་ གཞན་གནམ་མེད་ས་མེད་མེད་ལགས་ནཱ་ འ་ དུས་ཆེན་ལོ་ འབུམ་འདི་ཟེར་རུང་ འ་ནཱེམ་ཅིག་ར་ཨིན་ལགས་ནཱ་ལུ།


text:
༉ ཁ་ཙ་ རྒྱལ་ཡོངས་ཚོགས་འདུ་ནང་ རྩིས་ལོ་༢༠༢༢-༢༣ གྱི་ འཆར་དངུལ་བསྐྱར་ཞིབ་སྙན་ཞུ་གུ་ འཕྲོ་མཐུད་གསུང་གྲོས་གནངམ་དང་འབྲེལ་ དཔལ་འབྱོར་དང་དངུལ་རྩིས་ཚོགས་ཆུང་གིས་ སྤྱིར་བཏང་དཔལ་འབྱོར་གོང་འཕེལ་དང་ དམིགས་བསལ་དུ་ སྒེར་སྡེ་སྐྱིན་འགྲུལ་ཡར་སེང་འབད་ནི་ལུ་དམིགས་ཏེ་ གཞུང་གིས་ རྒྱལ་གཞུང་དངུལ་ལས་དབང་འཛིན་དང་གཅིག་ཁར་ ད་ལྟོའི་ སྐྱིན་འགྲུལ་གྱི་ སྐྱེད་ཚད་མཐོ་དྲགས་ཡོད་པའི་སྐོར་ གྲོས་བསྟུན་འབད་དགོ་པའི་ གྲོས་འདེབས་ཕུལ་ཡི།
ཚོགས་ཆུང་གིས་ དངུལ་འབྲེལ་ལས་སྡེ་ཁག་ཚུ་ནང་ སྐྱིན་འགྲུལ་གྱི་ གཏའ་མའི་གནས་རྩིས་ཚུ་ སོ་སོ་སྦེ་ཡོད་མི་དེ་ སྐབས་ཐོབ་ཀྱི་ གོང་ཚད་དང་ གཅིག་མཚུངས་ཀྱི་ ལེགས་བསྒྱུར་བཟོ་གནང་དགོ་པའི་ གྲོས་འདེབས་ཕུལ་ཡི།
ཚོགས་ཆུང་གི་ཁྲི་འཛིན་ སྒང་ཟུར་-སྨན་སྦིས་ཀྱི་འཐུས་མི་ ཀུན་དགའ་དཔལ་འབྱོར་གྱིས་ ཞུ་མིའི་ནང་ གནད་དོན་དེའི་ཐོག་ལུ་ འབྲེལ་ཡོད་ལས་སྡེ་ཚུ་དང་ གྲོས་བསྟུན་རྒྱས་པར་ མ་འབད་རུང་ ཚོགས་ཆུ་ནང་ རྒྱས་པར་འབད་ཡི་ཟེར་ཨིན་པས།
སྐྱིན་འགྲུལ་གྱི་ སྐྱེད་ཚད་མཐོ་དྲགས་དང་ དངུལ་ཁང་ནང་ མ་དངུལ་ཚུ་ དཔལ་འབྱོར་གྱི་ ལས་སྣ་ཚུ་ལུ་ ལག་ལེན་འཐབ་མ་ཚུགས་མིའི་ཐད་ལུ་ ཚོགས་ཆུང་གིས་ སྤྱིར་བཏང་རྒྱལ་སྤྱིའི་དངུལ་འབྲེལ་ལས་ཁུངས་ཀྱི་ སྙན་ཞུ་བལྟ་བའི་ཁར་ དངུལ་ལས་དབང་འཛིན་དང་གཅིག་ཁར་ འབྲེལ་བ་འཐབ་པའི་སྐབས་ དབང་འཛིན་གྱིས་ སྐྱེད་ཚད་དེམ་ཅིག་བཟོ་དགོ་པའི་ བཀའ་རྒྱ་གནང་སྲོལ་མེད་རུང་ སྐྱིན་འགྲུལ་གྱི་ སྐྱེད་ཚད་དམའ་ཤོས་དེ་ དེམ་ཅིག་ལས་ ཉུང་ནི་མི་འོང་ཟེར་ བཀོད་རྒྱ་ཡོདཔ་སྦེ་ ཁྲི་འཛིན་གྱིས་ཞུ་ཡི།
སྐྱིན་འགྲུལ་གྱི་ སྐྱེད་ཚད་དམའ་ཤོས་ལས་ ཡར་སེང་ག་དེམ་ཅིག་ འབད་ནི་ཨིན་ན་ དངུལ་འབྲེལ་ལས་ཁང་ཚུ་གིས་ འབད་དོ་ཡོད་རུང་ ག་དེམ་ཅིག་ ཡར་སེང་འབད་དེ་ཡོདཔ་ཨིན་ན་ དུས་ཚོད་མེད་མི་ལུ་བརྟེན་ དངུལ་འབྲེལ་ལས་སྡེ་ཚུ་དང་ འབྲེལ་བ་འཐབ་མ་ཚུགས་ཟེར་ཞུ་ཡི།
རྩིས་ལོ་༢༠༢༢-༢༣ གྱི་ འཆར་དངུལ་སྙན་ཞུ་ནང་ དུས་ཅི་ སྤྱི་ཟླ་༣ པའི་ཚེས་༣༡ ནང་འཁོད་ལུ་ དངུལ་ཁང་ཚུ་ནང་ ལག་ལེན་མ་འཐབ་པར་ཡོད་མི་ དངུལ་ཀྲམ་ཐེར་འབུམ་༣༩.༨༨༥ དེ་ཅིག་ ཡོདཔ་ཨིན་པས།
ཁྲི་འཛིན་གྱིས་ དངུལ་ཁང་ནང་ མ་དངུལ་ཐེབས་ལུས་མི་དེ་ སྤྱི་ལོ་༢༠༡༥-༢༠ བར་ན་འབད་བ་ཅིན་ མང་ཤོས་ར་ ཕྱི་དངུལ་གསོག་འཇོག་ལུ་བརྟེན་ ཐོན་ཡོད་རུང་ ད་ལྟོའི་ གནས་སྟངས་ནང་ ཕྱི་དངུལ་གསོག་འཇོག་མེན་པར་ ནང་འཁོད་དངུལ་ལས་ཨིན་མས་ཟེར་ཞུ་ཡི།
གནད་དོན་དེ་ལུ་བརྟེན་ ཚོགས་ཆུང་གིས་ སྐྱིན་འགྲུལ་གཏང་ནི་གི་ འོས་འབབ་མཐོང་ཡོདཔ་ད་ གནད་དོན་གཞན་དེ་ སྐྱིན་འགྲུལ་གཏངམ་ད་ གཏའ་མ་བཙུགས་པའི་སྐབས་ སའི་རིན་གོང་དང་འཁྲིལ་ཏེ་ སྐྱིན་འགྲུལ་བརྒྱ་ཆ་༥༠ ལས་ མི་ཐོབ་མས་ཟེར་ཨིན་པས།
གལ་སྲིད་ སྐྱིན་འགྲུལ་ལེན་མི་ལུ་ ཧེ་མ་ལས་ དངུལ་ཁང་ཚུ་དང་གཅིག་ཁར་ སྐྱིན་འགྲུལ་ཡོད་པ་ཅིན་ སྐྱིན་འགྲུལ་བརྒྱ་ཆ་༧༠ གནང་དོ་ཡོདཔ་ད་ སའི་གོང་ཚད་ཀྱིས་ དངུལ་ཀྲམ་འབུམ་༥༠ ཐོབ་ཡོད་རུང་ དངུལ་ཁང་ནང་ འབྲེལ་བ་མེད་པ་ཅིན་ སྐྱིན་འགྲུལ་བརྒྱ་ཆ་༥༠ ལས་བརྒལ་ མ་ཐོབ་སྦེ་ ཤེས་རྟོགས་བྱུང་ཡི་ཟེར་ ཁྲི་འཛིན་ཀུན་དགའ་དཔལ་འབྱོར་གྱིས་ ཞུ་ཡི།
ད་རེས་ སའི་གོང་ཚད་དང་བསྟུན་མེན་པར་ དངུལ་ཁང་ཚུ་ནང་ གཏའ་མའི་རིན་ཐང་དེ་ མ་འདྲཝ་སྦེ་ཡོདཔ་སྦེ་ ཤེས་རྟོགས་བྱུང་ཡི་ཟེར་ ཞུ་ཡི།
ཨ་ཐང་-ཐེ་ཚོ་གི་འཐུས་མི་ ཀུན་ལེགས་དབང་ཕྱུག་གིས་ ཞུ་མིའི་ནང་ མི་ཚུ་དང་ དངུལ་འབྲེལ་གྱི་ མཁས་མཆོག་ཚུ་དང་ གྲོས་བསྟུན་འབད་བའི་སྐབས་ རྒྱལ་ཁབ་ཀྱི་ དངུལ་ཁང་ཚུ་ལུ་ རྒུད་ཕོག་ནི་གི་ གནས་སྟངས་མེད་པའི་སྐོར་ལས་ སླབ་ནི་འདུག་ཟེར་ཞུ་ཡི།
ད་རེས་ དངུལ་ཁང་གི་ སྐྱེད་ཚད་མཐོ་དྲགས་ཡོད་མི་ལུ་བརྟེན་ དཀའ་ངལ་བྱུང་སྟེ་ཡོདཔ་ད་ གཞུང་གི་ དངུལ་ཁང་ཚུ་གིས་ ཚད་འཛིན་འབད་ནི་གི་ འགན་ཁུར་འབག་དགོཔ་དེ་ གལ་ཆེ་བའི་ཁར་ དངུལ་ཁང་ཚུ་གིས་ ཁེ་སང་ཐེར་འབུམ་སྦེ་ བཟོ་མི་དེ་གིས་ མི་སྡེ་དཔལ་འབྱོར་གོང་འཕེལ་བཏང་སྟེ་ ཕན་ཐོགས་བྱུང་མི་དང་ སྐྱེད་མཐོ་དྲགས་སྦེ་ཡོད་མི་༢ དབྱེ་བ་ལེགས་ཤོམ་སྦེ་ ཕྱེ་དགོཔ་འདུག་ཟེར་ཞུ་ཡི།
དེ་འབདཝ་ལས་ གཞུང་གི་དངུལ་ཁང་ཚུ་གིས་ སྐྱེད་ཚད་དེ་ མར་ཕབ་འབད་བ་ཅིན་ རང་བཞིན་གྱིས་ར་ སྒེར་གྱི་དངུལ་ཁང་ཚུ་གིས་ སྐྱེད་ཚད་མར་ཕབ་འབད་དགོཔ་ འབྱུང་ནི་ཨིནམ་ད་ གལ་སྲིད་ གཞུང་གི་ དངུལ་ཁང་ཚུ་གིས་ སྐྱེད་ཚད་མར་ཕབ་ འབད་མ་ཚུགས་པ་ཅིན་ སྒེར་གྱི་དངུལ་ཁང་ཚུ་གིས་ སྐྱེད་ཚད་ཕབ་ནི་ལུ་ ལཱ་ཁག་གཏང་འོང་ཟེར་ འཐུས་མི་ཀུན་ལེགས་དབང་ཕྱུག་གིས་ཞུ་ཡི།
ཨིན་རུང་ འཐུས་མི་གིས་འབད་བ་ཅིན་ སྐྱིན་འགྲུལ་ལེན་ཏེ་ ཚོང་རྐྱབ་མི་ཚུ་གིས་ སླབ་མི་དང་འཁྲིལཝ་ད་ དངུལ་ཁང་ག་ར་ མགུ་མཐུད་ཞིནམ་ལས་ སྐྱེད་ཚད་ཕབ་དོ་བཟུམ་སྦེ་ དངུལ་ཀྲམ་༡,༠༠༠ དང་ དངུལ་ཀྲམ་༢,༠༠༠ དེ་ཅིག་ ཁྱད་པར་བཟོཝ་མ་གཏོགས་ དངུལ་ཁང་གིས་ སྐྱེད་ཚད་གནས་སྟངས་ མར་ཕབ་འབད་མི་བཏུབ་པས་ཟེར་ དོགས་པ་སྦོམ་ཆགས་མི་ཡང་འདུག་ཟེར་ཨིན་པས།
རྒྱལ་གཞུང་དངུལ་ལས་དབང་འཛིན་དང་ གཞུང་༢ ཀྱིས་ ལེགས་ཤོམ་སྦེ་ གསུང་གྲོས་གནང་པ་ཅིན་ རྒྱལ་ཁབ་ཀྱི་ དཔལ་འབྱོར་ལུ་ ལྷན་ཐབས་སྦོམ་སྦེ་ར་ འབྱུང་ཚུགས་ནི་མས་ཟེར་ ཚོགས་ཆུང་གི་འཐུས་མི་གིས་ཞུ་ཡི།
ལྡོག་ཕྱོགས་འགོ་ཁྲིདཔ་ རྡོ་རྗེ་དབང་འདུས་ཀྱིས་ ཞུ་མིའི་ནང་ སྐྱིན་འགྲུལ་གྱི་ སྐྱེད་ཚད་ལུ་ སྟབས་མ་བདེཝ་ལེ་ཤ་ཡོད་མི་དེ་ཡང་ སྐྱིན་འགྲུལ་མ་ཐོབ་མི་དང་ དངུལ་ཁང་ཚུ་ནང་ སྐྱིན་འགྲུལ་གཏང་མ་ཚུགས་མི་ དེ་ལས་ སྐྱིན་ཚབ་བཏབ་མ་ཚུགས་པའི་ དཀའ་ངལ་འདུག་ཟེར་ཨིན་པས།
ཁོ་གིས་འབད་བ་ཅིན་ ཧེ་མ་དང་ཕྱདཔ་ད་ ད་རེས་ སྐྱིན་འགྲུལ་གྱི་ སྐྱེད་ཚད་མར་ཕབ་འབད་ཡོདཔ་བཞིན་དུ་ ད་རེས་འབད་རུང་ དབང་འཛིན་གྱིས་ སྐྱེད་ཚད་དེ་ མར་ཕབ་འབད་ནི་གི་ འོས་འབབ་སྦོམ་ཡོདཔ་ལས་ ཕྱི་རྒྱལ་ཁབ་ཚུ་ནང་ སྐྱེད་ཚད་བརྒྱ་ཆ་༣ དང་ བརྒྱ་ཆ་༡ འོག་རྒྱུག་འབད་མི་ཡང་འདུག་ཟེར་ཞུ་ཡི།
གནད་དོན་ཚུ་ ལེགས་ཤོམ་སྦེ་ བལྟ་ཞིནམ་ལས་ རྒྱལ་གཞུང་དངུལ་ལས་དབང་འཛིན་དང་ དངུལ་རྩིས་ལྷན་ཁག་༢ གཅིག་ཁར་ སྡོད་ཐོག་ལས་ སྐྱེད་ཚད་མར་ཕབ་འབད་ནི་ལུ་ ཐབས་ཤེས་ཚུ་ བཏོན་དགོཔ་འདུག་ཟེར་ ལྡོག་ཕྱོགས་འགོ་ཁྲིདཔ་གིས་ ཞུ་ཡི།
དངུལ་རྩིས་བློན་པོ་གིས་ གྲོས་འདེབས་དེ་ལུ་ རྒྱབ་སྐྱོར་ཐོག་ལས་ ཞུ་མིའི་ནང་ སྐྱེད་ཚད་བཟོ་བའི་ ལམ་ལུགས་དང་ སྒྲིག་གཞི་ཚུ་ ཤེས་དགོཔ་དེ་ གལ་ཅན་ཨིནམ་ད་ སྐྱིན་འགྲུལ་མ་ཐོབ་མི་དེ་ སྐྱེད་དང་སྐྱིན་འགྲུལ་འཐོབ་ནི་ལུ་ གདོང་ལེན་ལུ་བརྟེན་ཨིན་ན་ ཁ་གསལ་སྦེ་ བལྟ་དགོཔ་དེ་ ཁག་ཆེ་ཟེར་ཨིན་པས།
སྐྱིན་འགྲུལ་འདྲ་མཉམ་སྦེ་ མ་ཐོབ་མི་ལུ་ སྐྱེད་ཀྱི་ཚད་གཞི་ལུ་ འབྲེལ་བ་མེདཔ་ད་ སྐྱིན་འགྲུལ་ལེགས་བཅོས་འབད་དགོ་པ་ཅིན་ གཏའ་མ་ཚུ་དགོ་པས་ཟེར་ཨིནམ་ད་ ད་རེས་ དངུལ་ཁང་གི་ ཁ་ཐུག་ལས་ གཏའ་མ་དེ་ མང་ཤོས་ཅིག་ ཁྲོམ་ཚོགས་ནང་ཡོད་མི་ས་དང་ རྒྱུ་དངོས་ལ་སོགས་པ་ཚུ་ལུ་ ངོས་ལེན་འབདཝ་མས་ཟེར་ དངུལ་རྩིས་བློན་པོ་གིས་ ཞུ་ཡི།
ཁོ་གིས་ འབྲུག་གོང་འཕེལ་དངུལ་ཁང་གིས་ སྐྱིན་འགྲུལ་བྱིན་མི་དེ་ ལེགས་ཤོམ་སྦེ་ དབྱེ་ཞིབ་འབད་ཡོདཔ་ད་ དངུལ་ཁང་དེ་གིས་ གྲོང་གསེབ་རྐྱངམ་གཅིག་ གཙོ་རིམ་བཟུང་པ་ཅིན་ ན་གཞོན་གནས་སྐབས་ཡོད་མི་ཚུ་གི་དོན་ལུ་ དངུལ་ཁང་གི་ ལྷན་ཐབས་སྦེ་ སི་ཨེསི་ཨའི་གོང་འཕེལ་དངུལ་ཁང་ གཞི་བཙུགས་འབད་ཡི་ཟེར་ཞུ་ཡི།
དངུལ་རྩིས་བློན་པོ་གིས་ ད་རེས་ སྐྱིན་འགྲུལ་ཚུ་ འདྲ་མཉམ་སྦེ་ མ་ཐོབ་མི་དེ་ གཏའ་མ་ལུ་བརྟེན་ དཀའ་ངལ་བྱུང་ཡོད་པའི་ཁར་ གཏའ་མ་ཡོད་རུང་ དངུལ་ཁང་བརྒྱུད་དེ་ གོང་ཚད་རྐྱབ་ཐངས་ཡོདཔ་ལས་ འདྲ་མཉམ་འགྱོ་ནིའི་དོན་ལུ་ བདེ་སྒྲིག་འབད་དེ་ ལེགས་ཤོམ་བཟོ་དོ་ཟེར་ཞུ་ཡི།
རྩིས་ལོ་༢༠༢༢-༢༣ གྱི་ སྙན་ཞུ་ནང་ཡང་ གནད་དོན་སེལ་ཐབས་ལུ་ དངུལ་འབྲེལ་གྱི་ ཐབས་ལམ་ཚུ་ བཀོད་དེ་ཡོདཔ་ད་ སྐྱིན་འགྲུལ་གྱི་ སྐྱེད་ཚད་བཟོ་ཐངས་ལམ་ལུགས་ ཧ་གོ་དགོཔ་དེ་ གལ་གནད་ཅན་ཅིག་ཨིནམ་ད་ ད་རེས་ གཞུང་དང་ སྒེར་གྱི་དངུལ་ཁང་ཚུ་གི་བར་ན་ སྐྱེད་ཚད་ལུ་ ཁྱད་པར་དེ་ཅིག་མེད་ཟེར་ དངུལ་རྩིས་བློན་པོ་གིས་ཞུ་ཡི།
ཁོ་གིས་ ད་རེས་ དཔལ་འབྱོར་གྱི་ གནས་སྟངས་ལུ་ བལྟ་བ་ཅིན་ སྐྱིན་འགྲུལ་འཐོབ་ནིའི་དོན་ལུ་ སྐྱེད་ཚད་མར་ཕབ་ལུ་ གཙོ་རིམ་བཟུང་ནི་མེན་པར་ གཞུང་གི་ཁ་ཐུག་ལས་ སྲིད་བྱུས་ལེགས་བཅོས་ཐོག་ལས་ ཚོང་ལམ་སྒྲིང་སྒྲི་བཟོ་དགོཔ་དེ་ གལ་ཆེ་ཟེར་ཞུ་ཡི།
ཁོ་གིས་འབད་བ་ཅིན་ ད་ལྟོ་ སྐྱིན་འགྲུལ་ཀྱི་ དཀའ་ངལ་མེད་ཟེར་ཨིནམ་ད་ སྤྱི་ལོ་༢༠༢༠ ལུ་ ནད་ཡམས་ལུ་བརྟེན་ སྟབས་མ་བདེཝ་ཐོན་རུང་ དངུལ་ཁང་ཚུ་གིས་ བཟའ་འཐུང་གི་ ཅ་ཆས་ཚུ་ ནང་འདྲེན་འབད་ནིའི་དོན་ལུ་ དངུལ་ཀྲམ་ཐེར་༥ དེ་ཅིག་ བྱིན་ནུག་ཟེར་ཨིན་པས།
ཚོང་ལམ་ལེགས་ཤོམ་ཡོད་རུང་ སྐྱེད་ཚད་ཀྱི་ ཁྱད་པར་དེ་ཅིག་ བཟོ་དོ་མ་མཐོང་པའི་ཁར་ སྒེར་སྡེ་ཚུ་ལུ་ སྐྱིན་འགྲུལ་བྱིན་མི་ ཕྲ་རབ་དངུལ་འབྲེལ་ལས་ཁང་ཚུ་གིས་ སྐྱེད་ཚད་བརྒྱ་ཆ་༡༩-༢༠ ཡོད་རུང་ སྐྱིན་ཚབ་བཏབ་མ་ཚུགས་པའི་ དཀའ་ངལ་མེད་པའི་ཁར་ ཉེན་ཁ་ཡང་ མིན་འདུག་ཟེར་ དངུལ་རྩིས་བློན་པོ་གིས་ ཞུ་ཡི།
གནད་དོན་དེ་ལུ་ གྲོས་བསྡུར་རྒྱས་པར་འབད་ཐོག་ལས་ ཆ་འཇོག་འབད་ཡི།
རྒྱལ་ཡོངས་ཀྱི་ འཆར་དངུལ་སྙན་ཞུ་གུ་ གསུང་གྲོས་གནངམ་ད་ ལྡོག་ཕྱོགས་ཚོགས་པའི་ འཐུས་མི་ཚུ་གིས་ སྤྱིར་བཏང་ཟུར་གསོག་ལག་ལེན་གྱི་ ལམ་སྟོན་ཅིག་ དགོ་པའི་སྐོར་ལས་ ཚ་གྱང་ཡོད་ལུགས་ཚུ་ ཞུ་ཡི།
ཨིན་རུང་ དངུལ་རྩིས་བློན་པོ་གིས་ ཧེ་མ་ལས་ ལམ་སྟོན་གྱི་ ལཱ་འབད་ཡོདཔ་བཞིན་དུ་ གྲ་སྒྲིག་སོང་སྟེ་ ཡོད་པའི་སྐོར་ལས་ ཞུ་ཡོད་མི་དང་བསྟུན་ ཚོགས་དཔོན་དབང་ཕྱུག་རྣམ་རྒྱལ་གྱིས་ དངུལ་རྩིས་ལྷན་ཁག་ལུ་ ཚོགས་བཞུགས་དེ་ མཇུག་མ་བསྡུ་བའི་ ནང་འཁོད་ལུ་ ལམ་སྟོན་དེ་ འཐུས་མི་ཚུ་ལུ་ བཀྲམ་སྤེལ་འབད་དགོཔ་སྦེ་ བཀའ་རྒྱ་གནང་ཡི།
དེ་བཟུམ་སྦེ་ འཐུས་མི་ཚུ་གིས་ བཟའ་འཐུང་ཉེན་སྲུང་དང་ རང་ལྡང་བཟོ་ནིའི་དོན་ལས་ སོ་ནམ་ལྷན་ཁག་ལུ་ འཆར་དངུལ་ལངམ་སྦེ་ བགོ་བཀྲམ་འབད་དགོ་པའི་སྐོར་ལས་ ཞུ་བ་འབད་ཡོདཔ་བཞིན་དུ་ གཞུང་གིས་ སྤྱིར་བཏང་འཆར་དངུལ་ནང་འཁོད་ལུ་ བདེ་སྒྲིག་འབད་ནི་དང་ ཟུར་གསོག་མ་དངུལ་ལས་ཡང་ འོས་འབབ་བལྟ་དགོཔ་སྦེ་ གྲོས་འདེབས་ཆ་འཇོག་གྲུབ་ཅི།
རྩིས་ལོ་༢༠༢༢-༢༣ གྱི་ བསྐྱར་ཞིབ་སྙན་ཞུ་གུ་ གསུང་གྲོས་རྒྱས་པར་ གནང་ཐོག་ལས་ རྩིས་ལོ་དེ་ནང་ རྩིས་ལོ་༢༠༢༢-༢༣ ནང་ རྒྱུན་སྐྱོང་གི་ཟད་འགྲོ་ དངུལ་ཀྲམ་ཐེར་འབུམ་༣༦.༣༤༠ དང་ གསར་སྒྲུབ་ཀྱི་ཟད་འགྲོ་ དངུལ་ཀྲམ་ཐེར་འབུམ་༤༥.༤༨༦.༣༦༩ བརྩིས་ཏེ་ འཆར་དངུལ་ཡོངས་བསྡོམས་ དངུལ་ཀྲམ་ཐེར་འབུམ་༨༡.༨༢༧ བགོ་བཀྲམ་འབད་མི་དེ་ ཆ་འཇོག་གྲུབ་ཡོད་པའི་གནས་ཚུལ
ཨོ་རྒྱན་རྡོ་རྗེ།།


text:
Video Overview
This is a Lotsham (Nepali) version of story narrated by Bakta Bdr Gurung from Dagana district. This version was also narrated in Dzongkha and Tshangla language from different parts of the country. It is a story about a King and his two consorts, one evil and one pure. The evil consort destroys the other along with a child, but later is punished for her actions while the pure queen is reborn into better circumstances. Thus, the story revals the futility of greed.
༉ དར་དཀར་ན་རྫོང་ཁག་ཏོ་ཁེ་ལས་ བཱག་ཏ་བྷ་དུར་གུ་རུང་གིས་ ལྷོ་མཚམས་ཀྱི་ཁ་སྐད་ནང་སྦེ་ རྒྱལཔོ་ཅིག་ལུ་ བཙུནམོ་གཉིས་ཡོད་མི་ལས་ གཅིག་མཁའ་འགྲོ་དང་ གཅིག་བདུདམོ་ཨིན་པའི་སྐོར་ལས་ སྲུང་གཏངམ་ཨིནམ་ད་ སྲུང་འདི་ ང་བཅས་རའི་རྒྱལ་ཡོངས་ཀྱི་ཁ་སྐད་རྫོང་ཁ་དང་ ཚངས་ལའི་ཁ་སྐད་ནང་ཡང་གཏང་སྲོལ་ཡོད། ཏེ་བདུད་ཀྱི་བཙུནམོ་འདི་གིས་ མནོ་བསམ་ངན་པའི་སྒོ་ལས་ མཁའ་འགྲོའི་བཙུནམོ་འདི་བཀྲོངས་ཏེ་ རྒྱལཔོ་གི་བཙུནམོ་སྦེ་ དབང་ཚད་ཚར་གཅིག་མོ་གིས་ལེན་ཆི་ནུག ཨིན་རུང་ མཁའ་འགྲོའི་བཙུནམོ་འདི་ ལོག་སྟེ་སྐུ་འཁྲུངས་ཞིནམ་ལས་ བདུདམོ་དེ་དམ་བཏགས་སྦེ་ མོ་ར་བཙུནམོ་ངོ་མ་འབད་མཛད་པའི་སྐོར་ལས་འཐོནམ་ཨིན་མས། ཏེ་སྲུང་འདི་གིས་ ང་བཅས་ར་ག་ར་འབད་རུང་ འདོད་པ་དང་ཆགས་པའི་དབང་ལུ་ཐལ་ཏེ་ ལཱ་ངན་པ་འབད་ནི་མི་འོང་ ཟེར་བའི་དོན་སྟོནམ་ཨིན་པས།
- བག་ཏཱ་བཱ་དུར་གུ་རུང་ཧེ་མ་རྒྱལ་པོ་སྤུན་ཆ་གཉིས་ཡོདཔ་མས་ ཏེ་རྒྱལ་པོ་འབད་མི་ཕོ་རྒནམ་འདི་གཤགས་སོངམ་མས། ནོར་ཅུང་འདི་རྒྱལ་པོ་འབད་འདི་ཡུན་རིངམོ་ཡར་སོང་ནུག་ དེ་འབད་རུང་ཁོ་གཉེན་མ་རྐྱབ་འབད། རྒྱལ་པོ་གཤགས་མི་འདི་གི་བཙུནམོ་འདི་རྡོ་ཆལ་ཕྱགས་སྡོད་ད་སླབ་ནུག ཁྱོད་རྒྱལཔོ་ག་བཟུམ་སྨོ་ ཡང་ན་འགན་ཁུར་ལེགས་ཤོམ་འབད་འབག་ནི་མེད་འདུག་ ཡང་ན་གཉེན་རྐྱབ་ནི་མེད་འདུག རྒྱལ་པོ་འདི་རྡོ་ཆལ་ནང་བཞུགས་བཞུགས་མས་ དེ་ལས་ད་རུང་རྒྱལ་པོ་འདི་རྡོ་ཆལ་ཟུར་ཁ་སྡོད་ནུག ད་རུང་བཙུནམོ་འདི་གི་ཁྱོད་རྒྱལ་པོ་ག་བཟུམ་སྨོ་ཟེར་ནུག་ ཁྱོད་ཀྱི་ང་ལཱ་འབད་ས་དཀྲོག་མས། བཙུནམོ་འདི་ཁྱིམ་ཕྱགས་འདི་སྡོད་ནུག་ ཏེ་མོ་ག་ཏེ་ཕྱགས་ས་ཁོ་འོང་སྡོད་དོ་ཡོདཔ་མས། དེ་ལས་བཙུནམོ་འདི་གི་ ཁྱོད་གླང་དང་འདྲ་བས་ ཡང་ན་ང་གི་ག་ཅིག་སླབ་ཨིན་ཁྱོད་ཧ་མི་དགོ་པས། ཡང་ན་བཙུནམོ་ཡང་མི་འཚོལ་པས། རྒྱལ་ཁབ་འདི་བཟུམ་གཅིག་གི་རྒྱལཔོ་འབད་ཞི་ན་ བཙུནམོ་གཅིག་དགོ་རང་དགོ
- བག་ཏཱ་བཱ་དུར་གུ་རུང་རྒྱལ་པོ་འདི་སེམམ་མ་བདེཝ་མ་ཚད་སེམས་མ་དགའ་པས། དེ་ལས་ཁོ་གཉེན་རྐྱབ་དགོ་པས་མན་ བཙུནམོ་འཚོལ་བར་རྒྱལ་ཁབ་ཐ་ཡུལ་མེད་པར་འགྱོ་ནུག འཚོལ་འདི་ལམ་རིངམོ་འགྱོ་བའི་བར་ན་རྒྱལ་ཁབ་གཞན་ཅིག་ཁར་ལྷོད་ནུག དེ་ལས་རྒྱལ་ཁབ་འདི་ནང་གི་རྒྱལ་པོ་དྲུས་ནུག་ ཁྱོད་ག་སྨོ། ག་ཏེ་ལུ་འགྱོཝ་སྨོ། ཏེ་ག་ཅིག་འབད་བར་འོང་ཡི་ཟེར་ནུག་རྒྱལ་པོ་འདི་གི ན་གི་ང་གིས་སླབ་མི་འདི་བྱིན་ནི་ཨིན་ཟེར་བ་ཅིན་ཅམ་ཅིག་དོན་དག་སླབ་ནི་ཨིན། ཏེ་ན་གི་མི་བྱིན་ཟེར་བ་ཅིན་ང་འོང་དགོ་པའི་དོན་དག་འདི་མི་སླབ་ཟེརཝ་ད། རྒྱཔ་ལོ་གི་བཏུབ་ ཁྱོད་ག་ཅིག་གནང་ཟེར་སླབ་ཅི་བྱིན་ནི་ཨིན་ཟེར་ནུག རྒྱལ་པོ་འདི་གི་གཏན་གཏན་ཨིན་ཟེརཝ་ཚར་གསུམ་སླབ་ནུག་ རྒྱལ་པོ་སོ་སོ་འདི་གི་གཏན་གཏན་ཨིན་ཟེར་ནུག ང་རྒྱལ་ཁབ་སོ་སོ་འདི་གི་རྒྱལཔོ་ཨིན་ ཏེ་ང་བཙུནམོ་གཅིག་འཚོལ་བར་འོང་ཡིགཉེན་རྐྱབ་ནི་འབད་ཟེར་ནུག འདི་འབདན་བཏུབ་པས་ ད་རེས་ཞག་ན་སྡོད་འབད་ ནང་པ་བཙུནམོ་འཁྱིལ་སོང་ཟེར་སླབ་ནུག་ བཏུབ་འདི་འབདན་ཟེར་ནུག
- བག་ཏཱ་བཱ་དུར་གུ་རུང་དེ་ལས་ཞག་སྡོད་ལྟོ་བཟའ་འབད་སྡོད་ནུག་ ད་རུང་རྒྱལ་པོ་འདི་གི་ ད་རུང་སྡོད་ཉང་མ་གསུམ་དེ་ཅིག་ཟེར་ནུག ཉི་མ་གསུམ་སྡོད་འདི་གི་རྒྱབ་ལས་བཏང་ད་ནུག་ལོ་ ཁྱོད་འ་ནི་ཅ་ལ་འདི་འབག་འགྱོ་ ལ་ག་མ་དཀྲུམ་ ཆུ་ཡོད་ས་ལྷོདཔ་ད་དཀྲུམ། འདི་གི་ཁྱོད་གི་ལཱ་འབད་བཏུབ་ཟེར་ནུག ང་འདི་ན་གི་བུམོ་བཙུནམོ་འབད་འཁྱིལ་ནི་འབད་འོང་འོངམ་ཨིན། འདི་སེམ་ཅུམ་ང་ག་ཅི་འབད་ནི་ཟེར་ནུག་ ཏེ་སེམ་ཅུམ་གཅིག་ཡོད་མེན་ན་ཚོདམ་བཟའ་མི་འ་ནི་གཅིག་བྱིན་བཏང་ནུག ཏེ་ཁོ་གི་དོན་འཛིན་མ་རི་བར་ ཚོདམ་བཟའ་མི་སེམ་ཅུམ་གི་ང་གི་བཙུནམོ་ག་དེ་འབད་བཏུབ་ནི་ཟེར་མནོ་ནུག སྒང་ཏོ་གུ་འབདམ་མ་དཀྲུམ་ ཆུ་ཡོད་ས་འབག་འབད་དཀྲུམ་ འདི་དཀྲུམ་བལྟཝ་ད་བཙུནམོ་འདི་ནང་ན་འོང་ཟེར་ནུག
- བག་ཏཱ་བཱ་དུར་གུ་རུང་ཨ་འོ་འདི་བཟུམ་དོན་འཛིན་མེད་པའི་བློ་ཟེར་ སྒང་ཁ་ལྷོདཔ་ཅིག་དཀྲུམ་ད་ནུག ཏེ་དེ་ལས་དཀྲུམ་བལྟཝ་ད་འདི་ནང་ལས་ལྷའི་སྲསམོ་བཟུམ་སྲསམོ་གཅིག་འའཁྲུངས་ནུག་ནུག་ལོ་ སེམ་ཅུམ་འདི་ནང་ལས། དེ་ལས་ཆུ་གནང་ཆུ་གནང་ཟེར་སླབ་ད་ སྒང་ཁ་འབད་ནི་འདི་གི་རྒྱལཔོ་ནོར་བཟུམ་འདི་གི་ཆུ་མ་འཐོབ་པར་སྲསམོ་འདི་ཤི་སོང་ནུག ད་ང་གི་ཨ་ཞང་རྒྱལཔོ་འདི་གི་འདི་ཆུ་འབད་ས་སོང་འབད་དཀྲུམ་ཟེར་ཡི་ ད་རུང་ཁོ་འབད་ས་གསལཝ་བཏབ་པར་འགྱོ་དགོ་འབད་མནོ་ ལོག་འགྱོ་ནུག་ལོ། ག་ཅིག་འབད་ག་ཡི་རྨགཔ་ ག་ཏེ་ལུ་དཀྲུམ་ཅིག་ཟེརཝ་ད་ ཁོ་གི་ཆུ་ཡོད་ས་དཀྲུམ་ཅི་ཟེར་ནུག ཐེ་རེ་བ་རི་ཁྱོད་ཤོབ་རྐྱབ་མས་ སྒང་ཁ་དཀྲུམ་འབད་ཆུ་མཐུང་ནི་མ་འཐོབ་པ་ཤི་སོངམ་འོང་ ཟེར་སླབ་འབད་ ཚོགས་བརྡ་བཏང་ནུག
- བག་ཏཱ་བཱ་དུར་གུ་རུང་ད་ཁྱོད་ཟླ་ངོ་དྲུག་སྡོདཔ་ད་ཅམ་ཅིག་བཙུནམོ་འཐོབ་འདི་མེན་མི་འཐོབ་ཟེར་ནུག ད་རུང་ཟླ་ངོ་དྲུག་རྒྱལ་པོ་འདི་འབད་ས་ཀཝ་བཅད་ བློ་ལེགསཔ་དང་ཚོགས་བརྡ་བཏང་ གནས་སྐབས་འདི་ཚུ་མ་རབ་ཅིག་བཏོན་བྱིན་ སླབ་བྱ་ལེགསཔ་ལེ་ཤཱ་བྱིན་ནུག་ དེ་ལས་རྒྱལ་ཁབ་ཕྱེད་ཡང་བྱིན་ནུག ཏེ་ཟླ་དྲུག་གི་རིང་ལུ་ཁོ་ཡོ་ཏམ་ལེ་ཤཱ་འཐོབ་ མི་ཤེསཔ་མཐོངམ་གཅིག་བཟོ་འདི་ ད་རུང་སེམ་ཅུམ་གཅིག་བྱི་བཏང་ནུག འ་ནི་འདི་ཧེ་མ་བྱིན་མི་བཟུམ་རང་ཨིན་ ད་ཆུ་ཡོད་སར་སོང་འབད་ཅམ་ཅིག་དཀྲུམ་ འདི་མེན་པ་ཅིག་ཁྱོད་ཁྲིམས་བཀལ་ནི་ཟེར་ནུག དེ་ལས་ཁོ་སེམས་དགའ་འདི་ཆུ་ཡོད་ས་ལྷོདཔ་ད་ སེམ་ཅུམ་འདི་དཀྲུམ་ད་ནུག
- བག་ཏཱ་བཱ་དུར་གུ་རུང་ད་རུང་ལྷའི་སྲསམོ་བཟུམ་གཅིག་འའཁྲུངས་ནུག་ ད་རུང་ཆུ་ཆུ་ཟེར་སླབ་ད་ཁོ་གི་ཆུ་ཁ་ནང་བླུག་བྱིན་ནུག དེ་ལས་སླསམོ་འདི་གི་ ང་ཁྱོད་ཀྱི་བཙུནམོ་ཨིན་ ཏེ་རི་བ་རི་བཙུནམོ་ཨིན་ཟེར་ནུག དེ་ལས་ཁོང་འོང་ནུག་ ཏེ་རྒྱལཔོ་འདི་གི་བཙུནམོ་འཁྱིལ་འོང་པའི་ལམ་ཁ་ལུ་ ལྷམ་བཙེམ་མི་གཅིག་ཡོདཔ་མས་ ཁོ་རང་གི་རྒྱལ་ཁབ་ནང་། ཏེ་ལྷམ་བཙེམ་མི་འདི་མིག་ཏོ་ཡང་གཅིག་མེད་འདུག་ལུ་ཤ་ཡང་གནགཔོ་མས་ལོ་ ཏེ་མོ་གི་ཁྱིམ་འདི་ལམ་ལྟག་མས་ལོ་ དེ་ལས་ལམ་འོག་ལུ་ཆུ་ཡོམ་འདུག་ལོ་ འདི་ན་ཤིང་ཡང་འདུག་ལོ། ད་ཁྱོད་ཤིང་གུ་འཛེག་སྡོད་ ང་རྟ་གླང་མོ་ཆེ་མི་ཚུ་ ཁྱོད་ཀྱི་དོན་ལུ་འཁྱིལ་འོང་ནང་ཨིན་ཟེར་སླབ་འབད་ ཡར་སོང་ནུག་ལོ་ བང་མི་སེར་དང་དམག་མི་ཚུ་གཉེན་རྐྱབ་ནི་འབད།
- བག་ཏཱ་བཱ་དུར་གུ་རུང་ཏེ་ལྷམ་བཙེམ་མིའི་ཨམ་ཞཝ་འདི་ཆུ་ལེན་རྗིང་ཁར་འོང་ནུག་ ཏེ་ཆུ་ཡོམ་འདི་གི་མཐའ་མར་ཤིང་གུ་སྡོད་པའི་བཙུནམོ་གི་གྱིབ་མ་འདི་ཆུ་ནང་ཕོག་ནུག་ལོ། ཏེ་ལྷམ་བཙེམ་མི་འདི་ཆུ་དབོགས་ནི་འབདཝ་ད་མཐོང་ནུག་ དབའི་ང་འདི་མིག་ཏོ་ཡང་ཞཝ་ཨིན་བྱ་རིམ་ཡང་མེད་ ད་ང་ག་དེ་འབད་འཇའ་རིས་ཡར་སོངམ་ཨིན་ན་མནོ་ནུག ད་རུང་བལྟཝ་ད་མ་མཐོང་ལོ་ ད་རུང་བལྟཝ་ད་མཐོང་ནུག དབའི་མི་གཞན་གཅིག་མས་ཟེར་མནོ་འདི་ འཇའ་མི་འཇའ་ ཞོན་མི་ཞོན་ད་ང་ག་དེ་འབད་ད་སྨོ་ཟེར་ནུག་ མོ་རང་ལུ། ད་རུང་བལྟཝ་ད་མེད་འདུག་ལོ་ ད་རུང་ལེགས་ཤོམ་འབད་བལྟཝ་ད་འདུག་ལོ། འཇའ་མི་འཇའ་ ཞོན་མི་ཞོན་ད་ང་ག་དེ་འབད་ད་སྨོ་ཟེར་སླབ་ནུག་ མོ་རང་ལུ་ ཏེ་ཚར་གསུམ་སླབ་ད་ བཙུནམོ་འདི་དགའ་ཤོར་སོང་ནུག་ལོ་ཤིང་གུ་ལས། ད་རུང་ཆུ་ནང་བལྟ་འབད་འཇའ་མི་འཇའ་ ཞོན་མི་ཞོན་ད་ང་ག་དེ་འབད་ད་སྨོ་ཟེར་སླབ་ནུག ཏེ་དེ་འབདའི་འབདའི་སྐབས་བཙུནམོ་འདི་དགའ་ཤོར་འདི་སྐེད་སྦོམ་འབད་དཁའ་ད་ནུག ཏེ་ལྷམ་བཙེམ་མི་འདི་ཡར་བཏའཝ་ཅིག་མོ་མཐོང་ད་ནུག
- བག་ཏཱ་བཱ་དུར་གུ་རུང་དབའི་ཨ་ཞེམོ་ཁྱོད་དེ་མི་ལེགས་མི་ལེགས་ ས་ཁ་འབབ་མས་ཚར་ཅིག་བཟུང་གེ་བལྟ་གེ་ཟེར་ནུག མི་བཏུབ་ང་མི་འབབ་ རྒྱལཔོ་དམག་མི་མི་སེར་ རྟ་དང་གླངམོ་ཆེ་ལེན་པར་ཡར་སོང་ཡི། ང་བཅས་གཉེན་ཡང་གཟིམ་ཅུང་ནང་འབད་རྐྱབ་ནི་ཨིན་ འདི་འབད་ནི་འདི་གི་རྒྱལ་པོ་ལོག་ད་རྟག་རང་འོང་ ང་མར་འབབ་མི་བཏུབ་ཟེར་ནུག ཚར་གཅིག་འབབ་གནང་མས་ཟེར་ ལོག་ལོག་སླབ་ད་འབབ་འོང་ནུག ཏེ་བཙུནམོ་འདི་རོ་ཡབ་ཀྱི་གསེར་གི་རྒྱན་ཆ་འདི་ཚུ་མ་བཏུབ་བཏུབ་འབད་དགོན་འདི་བཏང་ནུག་ལོ། ཏེ་ཚར་ཅིག་ཁྱོད་གི་དགོན་ཆས་འདི་ང་གི་ཡང་དགོན་བལྟ་གེ་ཟེར་ནུག འདི་དེ་འབད་མི་བཏུབ་ཟེར་ནུག་བཙུནམོ་གི་ ཏེ་ལྷམ་བཙེམ་མི་འདི་གི་ཉན་རང་བ་བཏུབ་པར་ གསེར་གི་དགོན་ཆས་རེ་རེ་འབད་ག་རང་བྱིན་ནུག ང་འཇའ་བས་ཡ་ ཨ་ཞེམོ་ཟེར་ནུག་ འཇའ་ཕས་ཟེར་ནུག
- བག་ཏཱ་བཱ་དུར་གུ་རུང་དེ་ལས་ལྷམ་བཙེམ་མི་འདི་གི་བཙུནམོ་འདི་ཆུ་ནང་འཕུལ་བཏང་འབད་བསད་ད་ནུག ལྷམ་བཙེམ་མི་འདི་གི་ཤིང་གུ་རྫེགས་འམད་སྡོད་ནུག་ལོ་ དགོན་ཆས་ག་རང་དགོན་འབད། ཏེ་རྒྱལ་པོ་འདི་རྟ་གླང་མོ་ཆེ་མི་ག་རང་འཁྱིལ་འདི་ ས་དང་གནམ་ཡང་འདི་རི་རི་འབད་བྱོན་ནུག་རྒྱལ་ཁབ་ནང་ལས། ཏེ་བཙུན་མོ་འདི་གི་རྩིབ་བཟའ་འདི་ ད་བལྟས་ཉི་མ་གི་འཚིགས་འདི་གནག་པོ་ཡང་ཡར་སོང་ཡི་ དེ་ལས་ཨོ་ལ་འོང་འདི་མིག་ཏོ་གཅིག་ཡང་མེདཔ་བཏང་ད་ཡི་ཟེར་ནུག ཏེ་རྒྱལ་པོ་ནོར་བཟུམ་འདི་ཨིནམ་དྲས་མནོ་ནུག་ མིང་རང་རྒྱལ་པོ་ནོར། ཨིནམ་དྲས་མནོ་འདི་ཤིང་གུ་ལས་འཕབ་འཁྱིལ་ཡར་སོང་ནུག་ དེ་ལས་གཟིམ་ཅུང་ནང་འཁྱིལ་འབད་བཞགས་ནུག་ བཙུནམོ་ལེགས་ཤོམ་འདི་བསད་ཡི། ཏེ་བསོད་ནམ་མེད་པའི་ཨཔ་སྲུ་གཅིག་འབད་ནི་འདི་གི་ རྒྱལ་པོ་འདི་གནང་ཡང་ཡར་རྒྱལ་མ་འགྱོ་ དཀའ་སྡུག་ནང་རང་སྡོད། ག་ཅིག་འབད་ཟེར་བ་ཅིན་བཙུནམོ་འདི་གི་ ངན་པ་ལས་བཏོན་འདི་གི
- བག་ཏཱ་བཱ་དུར་གུ་རུང་བཙུནམོ་ཆུ་ནང་བསད་ད་མི་འདི་རྗིང་ནང་ལས་ མེ་ཏོག་པདྨ་བཟུམ་འབད་སྐྱེས་ཚད་ནུག་ལོ། དེ་ལས་འ་ནི་འབད་སྡོད་པའི་སྐབས་ལུ་ རྒྱལ་ཁབ་འདི་ནང་མེ་ཏོག་པདྨ་སེར་བཟུམ་འབད་སྐྱེས་ནུག་ཟེར་བའི་གཏན་ག་ཏེ་ཡང་ཆབ་སོངམ་མ་ཚད་རྒྱལ་པོ་གི་ཡང་གོ་ཚད་ནུག དེ་རྒྱལཔོ་གི་གཟིམ་ཅུང་ནང་འབག་བཞགས་དགོ་ཟེརཝ་ད་ ལྷམ་བཙེམ་མི་སེམས་ཁར་དོགས་པ་བཟའ་འདི་ བཙུནམོ་འདི་འདི་ནང་བསད་ནི་འདི་གི་ འགྱོ་མི་བཏུབ་ཟེར་སླབ་རུང་རྒྱལ་པོ་གི་ མ་ཉན་པར་བྱོན་སོང་ནུག་དམག་མི་ཚུ་འཁྱིལ་འབད། དེ་ལས་མེ་ཏོག་འདི་འབག་འོང་འདི་གཟིམས་ཅུང་ནང་བཞགས་ནུག་ ཏེ་གཟིམ་ཅུང་སྒོ་ཁར་བཞགཔ་ད་ གནམ་ཡང་མེ་མིན་དགོ་འབད་ལོ་ ག་ཅིག་འབད་ཟེརན་འོད་ཟེར་དེམ་དེམ་འབད། ཏེ་དེ་འབད་བཞགསཔ་ད་ལྷམ་བཙེམ་མི་འདི་ལུ་དོགས་པ་བཟའ་ནུག་ལོ། མེ་ཏོག་འདི་སྒོ་ཁར་བཞགས་ནི་འདི་གི་ ལྷམ་བཙེམ་མི་འདི་ཕྱི་དང་ནང་ན་འགྱོཝ་ད་ དྲངས་འདི་རང་བཞགས་དོ་ཡོདཔ་མས། ཉི་མ་གསུམ་འགྱོ་བའི་གང་ལས་འདི་ལྷམ་བཙེམ་མི་འདི་དྲང་འདི་བསད་ནི་རང་འབད་ད་ནུག རྒྱལ་པོ་ལུ་འདི་ལེགས་ཤོམ་འབདཝ་མས་ལོ་ ཏེ་མི་གཞན་འགྱོཝ་ད་ཡང་ག་ནི་ཡང་མི་འབད་བས་ལོ།ཏ་ ཏེ་ལྷམ་བཙེམ་མི་འདི་གི་རྒྱལ་པོ་ལུ་ མེ་ཏོག་འདི་གི་ང་དྲང་བསད་ནི་མས་ འདི་གི་ན་ནི་ལས་འདི་འཚིག་འདི་འབད་རང་མ་ཚུགས་ཟེར་ནུག ད་འདི་ཁྱིམ་འོག་ས་རྡོང་ནང་བཙུགས་དགོ་ཟེར་སླབ་འདི་ས་རྡོང་ནང་བཙུགས་ནུག
- བག་ཏཱ་བཱ་དུར་གུ་རུང་དེ་ལས་འདི་ནང་ལུ་འདི་ཟྭོ་ཆག་སྐྱེས་ཚད་ནུག་ ཟྭོ་ཆག་འདི་ག་ནི་བ་ཡང་ལེགསཔ་འབད་སྐྱེས། ཏེ་ཟྭོ་ཆག་སྐྱེས་བའི་གང་ལས་རྒྱལ་པོ་འདི་ཟྭོ་ཆག་ཚོདམ་བཟའ་དགོ་མནོ་ནུག་ལོ། ད་འ་ནི་ཚོདམ་བཟོ་བཟའ་གེ་ཟེར་ནུག་ ལྷམ་བཙེམ་མི་འདི་གི་བཟའ་མི་བཏུབ་ཟེར་སླབ་ནུག་ མོ་ལུ་འདོག་པ་ཡོད་ནི་འདི་ག་ི ཏེ་བཟའ་གེ་ཟེར་རྒྱལ་པོ་གི་ཚོདམ་བཟོ་བཟའ་ནུག རྒྱལ་པོ་གི་བཟའཝ་ད་ག་ནི་ཡང་མི་འབད་བས་ལོ་ ལྷམ་བཟོ་མི་གི་བཟའཝ་ད་འཚིག་འདི་འབད་རང་མི་ཚུགས་འབད་ལོ། ད་ལས་ཟྭོ་ཆག་ཡང་འབལ་བཀོ་བཏང་ཟེར་སླབ་འདི་ འབལ་བཀོ་བཏང་ད་ནུག ཟྭོ་ཆག་ཡང་མེད་ད་ ཧེ་མ་མེ་ཏོག་ དེ་ལས་ཟྭོ་ཆག་ ད་ཚར་གཉིས་ཡང་སོང་ཡི་སྨོ་བཙུནམོ་འདི་འདི་ནང་རང་སྐྱེས་འདི། དེ་ལས་ཟོྭ་ཆག་ཡང་ཡལ་བཏང་མི་ཤུལ་ལས་ མལ་ཤིང་(སྟོང་ཤིང་)འབད་སྐྱེས་ནུག་ལོ། ཏེ་དེ་ལས་སྟོང་འདི་ག་རང་གི་བཟའ་དོ་ཡོདཔ་མས། དེ་ལས་རྒྱལ་པོ་དང་ལྷམ་བཙེམ་མི་བཙུནམོ་གཉིས་ཡང་བཟའ་བར་འགྱོ་ནུག ཏེ་ལྷམ་བཙེམ་མི་འདི་རྡོག་མ་གི་ཕོག་འདི་བསད་ནི་རང་འབད་ད་ནུག་ ད་འབདཝ་ད་རྒྱལ་པོ་ལུ་འདི་ག་ནི་ཡང་མི་འབད་བས་ལོ། མོ་འདི་རྡོག་མ་འི་ལྐོདམ་ཐོག་འདི་བཟའ་རང་མི་བཙུགས་འབད་ལོ་ ད་རུང་ཤིང་འདི་བཏོག་བཏང་ཟེར་སླབ་ནུག མོ་ལུ་འདོག་པ་ཡོད་ནི་འདི་གི་ ཏེ་ཤིང་ཡང་བཏོག་བཏང་ད་ནུག
- བག་ཏཱ་བཱ་དུར་གུ་རུང་ད་རུང་རང་སྟོང་ཤིང་འདི་གི་ཕར་ཁ་བལ་ཤིང་(ཤིང་འབྲས་ཅིག) འབད་སྐྱེས་ནུག་ལོ། ད་བཞི་ཡར་སོངའི་སྨོས། དེ་ལས་བལ་ཤིང་འདི་གུ་ལས་རྡོག་མ་བཏག་ཚད་ནུག ཏེ་བྲམ་ཟེ་ཨ་རྒས་ཅིག་དང་ཨང་རྒས་ཅིག་ཡོད་ལོ་ ཏེ་ཁོང་གཉིས་ལུ་ཨ་ལོ་གཅིག་ཡང་མེད་པར་ ལོ་དྲུག་བཅུ་ཡར་སོང་ནུག ད་ང་བཅས་ལུ་ཨ་ལོ་མ་པ་ལས་རང་མེད་ འ་ནི་ཤིང་འབྲས་འདི་འབག་འབད་ སྒྲོམ་ནང་བཞགས་གེ་ འདི་ག་ནི་བ་ལེགས་འབད་ཟེར་སླབ་ནུག འ་ནི་ཤིང་འབྲས་གི་སོད་ནམ་འབག་འོང་ལོ་ ཟེར་སླབ་འབད་ལོ་དྲུག་བཅུ་ལང་མི་རྒས་རྒས་གཉིས་ཀྱི་སྒྲོམ་ནང་བཙུགས་བཞགས་ནུག ཏེ་ཁོ་གཉིས་པར་དང་ཚུར་འགྱོཝ་ཅིག་བཞེས་སྒོ་བཟོ་བཞགས་ ཉི་མ་ཅིག་ཅིག་ལེགས་ཤོམ་འགྱོ་ནུག་ ཁོང་གཉིས་ཤིང་འབྲས་འདི་འབག་འོང་པའི་ཤུལ་ལས། དབའི་ང་བཅས་གཉིས་ལུ་ག་ཅིག་གི་དངུས་སྒྲུབ་ཨིན་མ་ ཧེ་མ་འབད་ཨ་ལོ་ཡང་མེད་སོ་བསོད་ནམ་མེད་མི་ང་བཅས་གཉིས་ ད་འ་ནི་ཤིང་འབྲས་འབག་འོང་འདི་དགའ་དང་སྐྱིད་པ་འབྱུངས་ཡི་ ཁྱིམ་ནང་ཡང་ལེགས་ཤོམ་འགྱོ་དོ་ རྒྱུ་ཅལ་ཡང་ཕར་དང་ཚུར་ལས་ཨ་རྟག་རང་འོངམ་མས། དྲོ་པ་དང་ཕྱི་རུ་ང་བཅས་ཕར་དང་ཚུར་ལས་འོངམ་ད་ལྟོ་ཡང་བཟོ་བཞགསཔ་མས། ག་ཅིག་འབད་ཨིན་མནོ་འདི་སྡོད་ནུག་ ཏེ་དུས་ཨ་རྟག་རང་ལྟོ་དང་ཚོདམ་ཚ་ཏོམ་འབད་བཟོ་བཞགས་དོ་ཡོདཔ་མས། ཏེ་འདི་བཟའ་ཉལ་འབད་དོ་ཡོདཔ་མས་ ཏེ་ཁོང་གཉིས་དཀའ་སྡུག་ཚུ་བཤེད་འབད་སྡོད་དོ་ཡོདཔ་མས།
- བག་ཏཱ་བཱ་དུར་གུ་རུང་དེ་ལས་ཉི་མ་ཅིག་འདི་ཁོང་གཉིས་བལྟ་དགོ་མནོ་འདི་དྲེགས་རང་མ་ཚུགས་འབད་ ད་འ་ནི་ཤིང་འབྲས་འདི་རང་འོང་འ་ནི་དཀྲུམ་བལྟ་གེ་ཟེར་སླབ་ནུག དེ་ལས་ཁོང་གཉིས་ལྷ་ལུ་ལྷ་གསང་གནམ་དའི་སྒོ་ལས་གསོལཝ་བཏབ་འབད་དཀྲུམ་ད་ནུག འདི་ནང་ལས་སསྲམོ་འཇའ་རིམ་གཅིག་འཁྲུངས་ནུག ཏེ་དེ་ལས་མི་གི་ཧེ་མ་གི་ལོ་རྒྱུས་ཚུ་སླབ་ནུག ཧེ་མ་རྒྱལཔོ་གཅིག་བཙུནམོ་ལྷང་པ་འོང་དེ་ལས་ སེམ་ཅུམ་གཅིག་བྱིན་ ཁོ་ལུ་སྒང་ཁ་མ་དཀྲུམ་ཟེར་སླབ་ད་ གླང་བཟུམ་འབད་མི་རྒྱལཔོ་འདི་སྒང་ཁ་དཀྲུམ་ལས་ ཧེ་མ་གི་བཙུནམོ་ཡང་བསད་དའི། དེ་ལས་ཟླ་དྲུག་གི་ཤུལ་ལས་ ཆུ་མཐའ་མ་ འཁྲུངས་མི་འདི་ང་ཨིན། རྒྱལ་པོ་གི་ང་འཁྱིལ་འོང་པའི་ལམ་ཁར་ ཆུ་འདི་གི་མཐའ་མར་ཤིང་གུ་སྡོད་ ང་མི་སེར་དང་རྟ་གླངམམོ་ཆེ་འཁྱིལ་འོག་གེ་ཟེར་འགྱོ་བའི་ཤུལ་ལས། ལྷམ་བཙེམ་མི་གི་གྱིབ་མ་ནང་མཐོང་འདི་ ད་ང་ག་དེ་འབད་འཇའ་རིས་ཡར་སོངམ་ཨིན་ན་མནོ་ནུག དབའི་མི་གཞན་གཅིག་མས་ཟེར་མནོ་འདི་ འཇའ་མི་འཇའ་ ཞོན་མི་ཞོན་ད་ང་ག་དེ་འབད་ད་སྨོ་ཟེར་ནུག་ མོ་རང་ལུ། ད་རུང་བལྟཝ་ད་མེད་འདུག་ལོ་ ད་རུང་ལེགས་ཤོམ་འབད་བལྟཝ་ད་འདུག་ལོ། འཇའ་མི་འཇའ་ ཞོན་མི་ཞོན་ད་ང་ག་དེ་འབད་ད་སྨོ་ཟེར་སླབ་ནུག་ མོ་རང་ལུ་ ཏེ་ཚར་གསུམ་སླབ་ད་ བཙུནམོ་འདི་དགའ་ཤོར་སོང་ནུག་ལོ་ཤིང་གུ་ལས། ད་རུང་ཆུ་ནང་བལྟ་འབད་འཇའ་མི་འཇའ་ ཞོན་མི་ཞོན་ད་ང་ག་དེ་འབད་ད་སྨོ་ཟེར་སླབ་ནུག ཏེ་དེ་འབདའི་འབདའི་སྐབས་བཙུནམོ་འདི་དགའ་ཤོར་འདི་སྐེད་སྦོམ་འབད་དཁའ་ད་ནུག ཏེ་ལྷམ་བཙེམ་མི་འདི་ཡར་བཏའཝ་ཅིག་མོ་མཐོང་ད་ནུག ལྷམ་བཙེམ་མི་འདི་གི་བཙུནམོ་འདི་ཆུ་ནང་འཕུལ་བཏང་འབད་བསད་ད་ཡི།
- བག་ཏཱ་བཱ་དུར་གུ་རུང་ང་སྐྱེས་བ་ཟྭོ་ཆག་ དེ་ལས་མེ་ཏོག་པདྨ་ སྟོང་གི་ཤིང་ བལ་གི་ཤིང་འབད་སྐྱེས་བའི་སྐབས་རྡོག་མ་འདི་ན་ཕམ་གཉིས་ བལ་རྡོག་མ་འདི་ལེགས་ཤོམ་ལྷ་ལུ་ཕུལ་བཞགས་ནི་ཨིན་ཟེར་འབག་འོངམ་ལས། ཁྱོད་ཀྱི་སྡུག་སྔལ་མཐོངམ་ད་ང་མཛོད་མ་ཚུ་ འདི་འབད་ནི་འདི་གི་ལྟོ་བཟོ་བྱིན་ཡི། ང་དབྱིབ་འདི་ལཱ་འབད་སྡོད་ཅིག་ ད་ང་རོགས་གི་མཐོངམ་བཟོ་ད་ཡི་འཛམ་གླིང་བཏོན་བྱིནའི་ ང་གི་རྒྱལཔོ་འདི་ས་གནས་འ་ནི་ཁ་ཡོད་ ཁ་མཐོན་བཏང་གནང་ངེའི་རྒྱལ་པོ་ལུ་ཟེར་སླབ་ད་ ཁ་མཐེན་བཏང་ད་ནུག ཏེ་དེ་ལས་རྒྱལ་ཁབ་འདྲ་མི་སྣ་ཚོག་ལས་རྒྱལཔོ་དང་མི་ཤེས་མི་མཐོངམ་འབོ་འདི་ ང་གི་སྲུང་བཏང་དོ་བཟུམ་འབད་རང་སྲུང་བཏང་ནང་སྒོ་བཙུགས་ད་ནུག་ བལ་ནང་ལས་གྲུངས་མི་བཙུནམོ་འདི་གི དེ་ལས་སྲུང་མ་བཏུབ་བཏུབཔ་འབད་བཏང་འབད་ མགུ་ལུ་མཇུག་ཚུན་ཚོད་བཏང་། དེ་ལས་མཐའ་མཇུག་ལུ་ཤིང་འབྲས་འབད་སྐྱེས་ ཤིང་འབྲས་འདི་ཁོང་ཕམ་གཉིས་ཀྱི་འབག་འོང་སྒྲོམ་ནང་བཞགས་ཡི། དེ་ལས་ང་ཁོང་གཉིས་ལུ་ཕྱགས་ཞུ་སྡོད་པའི་བར་ནང་རང་ ཁོང་གཉིས་འདོག་པ་བཟའི་ཤིང་འབྲས་འདི་འབག་འོང་མི་ཚད་ལས་ལྟོ་བཟོ་བཞགསཔ་མས་ ཁྱིམ་ཧིང་སངས་བཞགསཔ་མས་དགའ་སྐྱིད་འབྱུངས་ ག་ཅི་་ཨིན་ ཤིང་འབྲས་འདི་ང་བཅས་ཀྱི་ལྷ་ཨིནམ་འདྲས་མནོ་དཀྲུམ་ད་སྲསམོ་འཁྲུངས་ཡི་ འདི་ཁྱོད་ཀྱི་བཙུནམོ་ཨིན་མས་ཟེར་ནུག དེ་ལས་རྒྱལ་པོ་འདི་གི་མོ་ང་གི་བཙུནམོ་ངོ་མ་རང་ཨིན་མས་ཟེར་ མི་བཙུནམོ་འབད་གཟིམ་ཅུང་ནང་འཁྱིལ། དེ་ལས་ལྷམ་བཙེམ་མི་འདི་བཙོན་ཁང་ནང་བཙུགས་ དགའ་བ་དང་སྐྱིད་པ་འབད་རྒྱལ་ཁབ་སྐྱོང་སྡོད་ནུགད་ང་གི་སྲུང་འདི་འ་ནི་ཅིག་འབད་མཇུག་བསྡུ་ནི་ཨིན།


text:
སྤྱི་ཟླ་༧ པའི་ནང་ ཆར་ཆུ་དང་ རླུང་འཚུབས་ལུ་བརྟེན་ མོང་སྒར་རྫོང་ཁག་གི་ རྒེད་འོག་༩ ནང་ ཁྱིམ་གུང་པ་༧༠༥ དེ་ཅིག་གི་ ས་ཞིང་ཨེ་ཀར་༦༠༠ དེ་ཅིག་ནང་ འཛུགས་སྐྱོང་འབད་མི་ གེ་ཟ་ཚུ་ གནོད་སྐྱོན་རྐྱབ་ཡོདཔ་ལས་ མི་དབང་མངའ་བདག་རིན་པོ་ཆེ་མཆོག་གིས་ ཉམས་རྒུདཔ་ཚུ་ལུ་ སེམས་གསོའི་གསོལ་རས་བསྡོམས་ དངུལ་ཀྲམ་ས་ཡ་༣.༩༥ གནང་ཡོདཔ་ད་ སྤྱི་ཟླ་༨ པའི་ཚེས་༡༦ ལུ་ མི་དབང་རྒྱལ་ཚབ་ཀྱི་ ཕྱག་ཞུ་མི་ གཟིམ་དཔོན་འོགམ་ ཡོན་ཏན་ཕུན་ཚོགས་ཀྱིས་ མི་དབང་མངའ་ཞབས་མཆོག་གི་ སྐུ་ཚབ་སྦེ་ སྐྱེངས་མཁར་དང་ འགྱུར་མེད་རྒེད་འོག་༢ ཀྱི་ གུང་པ་༡༥༢ ལུ་ སེམས་གསོའི་གསོལ་རས་ཚུ་ གནང་ཡོད་པའི་གནས་ཚུལ།
Check Also
རྒྱ་ཚ་སྦིས་ལུ་ ཆུ་རུད་ཐོན་མིའི་ནང་ མི་༢ ལུ་ ཤི་རྐྱེན་དང་༣ འཚོལ་བའི་བསྒང་ཡོདཔ།
༉ ཁ་ཙ་ དྲོ་པའི་ཆུ་ཚོད་༢ དང་ སྐར་མ་༣༠ དེ་ཅིག་ཁར་ ལྷུན་རྩེ་ཀུར་སྟོད་རྒེད་འོག་ རྒྱ་ཚ་སྦིས་གཡུས་ཚན་ནང་ ཆུ་རུད་ཐོན་མི་དེ་གིས་ མི་༧ འཕྱགས་བདའ་ཡོདཔ་བཞིན་དུ་ ཉེན་སྲུང་སྡེ་ཚན་གྱིས་ ཕོ་སྐྱེས་༡ དང་ ཨམ་སྲུ་༢ …


text:
#nc2018 ཉིན་མའི་ཆུ་ཚོད་༣ ཚུན་ རྫོང་ཁག་༢༠ ནང་ ཚོགས་རྒྱན་བསྡོམས་༡༥༡,༠༩༩ བཙུགས་ཡོད་མི་ལས་ ཕོ་སྐྱེས་༧༠,༧༢༡ དང་ ཨམ་སྲུ་༨༠,༣༧༨ ཨིནམ་ད་ རྫོང་ཁག་ཚུ་གི་གྲས་ལས་ ཚོགས་རྒྱན་མཐོ་ཤོས་ར་ བསམ་རྩེ་རྫོང་ཁག་ནང་༡༧,༧༥༥ དང་ དེ་གི་འོག་ལས་ར་ གསར་སྤང་རྫོང་ཁག་ནང་༡༡,༨༦༩ དང་ ཆུ་ཁ་ལུ་༡༡,༤༠༩ བཀྲིས་སྒང་ལུ་༡༡,༡༣༣ མོང་སྒར་ལུ་༡༠,༠༥༦ ལྷོད་ནུག།
Check Also
རྒྱ་ཚ་སྦིས་ལུ་ ཆུ་རུད་ཐོན་མིའི་ནང་ མི་༢ ལུ་ ཤི་རྐྱེན་དང་༣ འཚོལ་བའི་བསྒང་ཡོདཔ།
༉ ཁ་ཙ་ དྲོ་པའི་ཆུ་ཚོད་༢ དང་ སྐར་མ་༣༠ དེ་ཅིག་ཁར་ ལྷུན་རྩེ་ཀུར་སྟོད་རྒེད་འོག་ རྒྱ་ཚ་སྦིས་གཡུས་ཚན་ནང་ ཆུ་རུད་ཐོན་མི་དེ་གིས་ མི་༧ འཕྱགས་བདའ་ཡོདཔ་བཞིན་དུ་ ཉེན་སྲུང་སྡེ་ཚན་གྱིས་ ཕོ་སྐྱེས་༡ དང་ ཨམ་སྲུ་༢ …


text:
ཤར་པ།
༼བཅུད་བསྡུས་ལོ་རྒྱུས༽
I. ༼རྒྱབ་ཁུངས།༽
༉ ཤར་པ་རྒེད་འོག་ལུ་སྤྱི་འོག་༥ ཡོདཔ་དང་ དེ་ཡང་ ༡ ཆུ་ཁ་༔གང་མཇུག། ༢ བྱི་ཤིང་ཁ༔་ཕུར་བྷ་ན། ༣ བཱ་ར་༔གཞུང་དཀར་ན། ༤ རྡོ་མཆོད་རྟེན༔ གནས་ཕུག། དང་ ༥ འབྲུག་རྗེ་ལྡིང་ཁ་སྤྱི་འོག་བཅས་ལྔ་ཨིན། ་ རྒེད་འོག་དེ་གི་ ནུབ་ཁ་ཐུག་ ལུང་གཉིས་རྒེད་འོག་དང་ ཤར་ཁ་ཐུག་ལུ་རྡོ་དཀར་རྒེད་འོག་གཉིས་ཡོད། རྒེད་འོག་དེ་ སྤ་རོ་རྫོང་ཁག་ལས་ ཀི་ལོ་མི་ཀྲར་ ༡༡ ཀྱི་ས་ཁར་ཆགས་ཏེ་ཡོདཔ་ཨིན། རྒེད་འོག་དེ་ནང་ སྤྱི་འོག་ག་རང་ནང་ལུ་ སོ་ནམ་ཞིང་ལམ་ཁྱབ་ཡོདཔ་དང་ དེ་ནང་གི་མི་སེར་ཚུ་གཙོབོ་སོ་ནམ་ལས་བརྟེན་ཏེ་སྡོདཔ་ཨིན། རྒེད་འོག་གི་ཐོན་ཁུངས་སྦོམ་ཤོས་ཅིགཔ་དེ་ ཚོད་བསྲེ་ཚོང་འབྲེལ་དེ་ལས་ཨིན་མས།
II. ༼གནས་སྡུད།༽
III. ༼མཐུན་རྐྱེན།༽
IV. ༼ས་ཞིང་ལག་ལེན།༽
༼ས་གནས་གཞུང་གི་གཞི་གཡོགཔ།༽


text:
༉ སྤྱི་ལོ་༢༠༡༨ ཀྱི་ རྒྱལ་ཡོངས་ཚོགས་སྡེའི་ འཐུས་མི་བཙག་འཐུའི་དོན་ལུ་ ཁ་ཙ་ཚུན་ ས་གནས་ཁག་ཚུ་ནང་ལས་ གཞལམ་སྒང་རྫོང་ཁག་ནང་ འགྲེམ་ཐོག་ཚོགས་རྒྱན་༡,༦༤༨ ལྷོད་མི་ལས་༢༣༧ ཆ་མེད་སོང་ཡི།
ངོས་ལེན་འགོ་དཔོན་ཚུ་གིས་ འགྲེམ་ཐོག་ཚོགས་རྒྱན་གྱི ཡིག་ཤུབས་ཀ་པ་དེ་ཡང་ སྤྱི་ཟླ་༤ པའི་ཚེས་༡༨ ལས་འགོ་བཙུགས་ ཁ་ཙ་ཕྱི་རུ་ཚུན་ ཕྱི་སེལ་འབད་ཡི།
འགྲེམ་ཐོག་ཚོགས་རྒྱན་༢༣༧ ཆ་མེད་སོང་མིའི་གྲས་ལས་ ཨམ་སྲུ་༤༢ དང་ ཕོ་སྐྱེས་༡༩༥ གི་ ཚོགས་རྒྱན་ཨིནམ་ད་ འགྲེམ་ཐོག་ཚོགས་རྒྱན་ལྷན་ཐབས་ ས་ཁོངས་ཚུ་ལས་ ཕོ་སྐྱེས་༡,༠༦༠ དང་ ཨམ་སྲུ་༩༧༧ འབདཝ་ད་ མི་གྲངས་༢,༠༣༧ གྱིས་ ཚོགས་རྒྱན་བཙུགས་མི་ཚུ་ ཕུད་རྡོག་གཅིག་ཡང་ ཆ་མེད་མ་འགྱོ་བར་ ག་ར་ངོས་ལེན་འབད་ཡི།
ངོས་ལེན་འགོ་དཔོན་ལས་རོགསཔ་ བསོད་ནམས་དབང་ཕྱུག་གིས་ སླབ་མིའི་ནང་ འགྲེམ་ཐོག་ཚོགས་རྒྱན་གྱི་ ཡིག་ཤུབས་ཚུ་ ཕྱི་སེལ་འབད་བའི་སྐབས་ མང་ཤོས་ཅིག་གིས་ སྤྱིར་བཏང་ཡིག་ཤུབས་ནང་ ངོ་སྤྲོད་གསལ་བསྒྲགས་ལག་ཁྱེར་གསལ་བཀོད་མ་འབད་མི་ལུ་བརྟེན་ ཆ་མེད་བཏང་ཡི་ཟེར་ཨིནམ་ད་ འགྲེམ་ཐོག་ཚོགས་རྒྱན་བཀང་མི་ ཡིག་ཤུབས་ཁ་པ་དེ་ ད་རིས་ཚོགས་རྒྱན་གྱི་ཉིན་མར་ ཁ་ཕྱེ་ནི་ཨིན་པས།
འགྲེམ་ཐོག་ཚོགས་རྒྱན་བསྐྱལ་མི་ ཕོ་སྐྱེས་༡༦༤ གིས་ ཡིག་ཤུབས་ཀ་པའི་ནང་ ངོ་སྤྲོད་གསལ་བསྒྲགས་ལག་ཁྱེར་ གསལ་བཀོད་མ་འབད་བའི་ཁར་ ཕོ་སྐྱེས་༡༤ གིས་ དབང་ཚད་ཅན་གྱི་ དཔང་པོའི་མིང་རྟགས་མེད་པར་ ཡིག་ཤུབས་ནང་ བཙུགས་ཡོདཔ་མ་ཚད་ ཕོ་སྐྱེས་༦ གིས་ ངོ་སྤྲོད་གསལ་བསྒྲགས་ལག་ཁྱེར་ནང་ མིང་རྟགས་མ་བཀོད་མི་ལུ་བརྟེན་ ཆ་མེད་བཏང་ནུག།
དེ་མ་ཚད་ ཕོ་སྐྱེས་ཅིག་གིས་ ཚོགས་རྒྱན་གྱི་ ཡིག་ཤུབས་ནང་ ངོ་སྤྲོད་ལག་ཁྱེར་གྱི་ ཨང་གྲངས་མ་བྲིས་བར་ཡོདཔ་ད་ ཕོ་སྐྱེས་༢ ཀྱིས་ ཡིག་ཤུབས་དེ་སྟོངམ་སྦེ་ བསྐྱལ་ཡོདཔ་ཨིན་པས།
དེ་ལས་ ཨམ་སྲུ་༣༧ གྱིས་ རང་སོའི་འགྲེམ་ཐོག་ཚོགས་རྒྱན་གྱི་ ཡིག་ཤུབས་ནང་ན་ ངོ་སྤྲོད་གསལ་བསྒྲགས་ལག་ཁྱེར་ ངོ་སྦྱོར་མ་འབད་བའི་ཁར་༥ གིས་ དབང་ཚད་ཅན་གྱི་ དཔང་པོ་མེད་པར་ བཏང་ཡོདཔ་ལས་ ཡིག་ཤུབས་ཀ་པ་དེ་ ཆ་མེད་བཏང་དགོཔ་ བྱུང་ཡི་ཟེར་ ངོས་ལེན་འགོ་དཔོན་གྱིས་ བཤད་ཅི།
འགྲེམ་ཐོག་ཚོགས་རྒྱན་གྱི་ ཡིག་ཤུབས་ཀ་པ་དེ་ ཆ་མེད་བཏང་པའི་བསྒང་ལས་ ཡིག་ཤུབས་ཁ་པ་ཡང་ རང་བཞིན་གྱིས་ར་ ཆ་མེད་འགྱོཝ་ཨིན་ཟེར་ བསོད་ནམས་དབང་ཕྱུག་གིས་ བཤད་པའི་ཁར་ འགྲེམ་ཐོག་ཚོགས་རྒྱན་དེ་ཡང་ འདེམས་ངོ་ཚུ་གི་ ངོ་ཚབ་འཛོམས་ཐོག་ལས་ ཕྱི་སེལ་འབད་ཡི་ཟེར་ བཤདཔ་ཨིན་པས།
ཁོ་གིས་འབད་བ་ཅིན་ ད་རེས་ འགྲེམ་ཐོག་རྒྱན་ཤོག་ལྷན་ཐབས་ ས་ཁོངས་ནང་བཙུགས་མི་ ཚོགས་རྒྱན་ཚུ་ ཆ་མེད་བཏང་དགོཔ་ མ་བྱུང་མི་དེ་ཡང་ ཚོགས་རྒྱན་བཙུགས་པའི་སྐབས་ དཔང་པོ་སྦེ་ འདེམས་ཁྲི་འགོ་དཔོན་ཚུ་གིས་ འབད་མི་ལུ་བརྟེན་ཨིན་ཟེར་ཨིན་པས།
གཞལམ་སྒང་རྫོང་ཁག་ནང་ འགྲེམས་ཐོག་ཚོགས་རྒྱན་གྱི་དོན་ལུ་ མི་༤,༨༣༥ གིས་ ཐོ་བཀོད་འབད་ནུག།
ཁ་ཙ་ ཚོགས་རྒྱན་ས་ཁོངས་ལས་ མི་ཊར་༡༠༠ ནང་འཁོད་ལུ་ཡོད་མི་ བརྡ་བྱང་གུ་ འདེམས་ངོ་ཚུ་གི་པར་དང་ སྐུལ་བསྒྲགས་སྦྱར་ཡོད་མི་ཚུ་ཡང་ སྤོག་བཀོག་ནུག།
རྒྱལ་ཡོངས་ལྟ་རྟོག་པ་ ཀུན་ལེགས་ཀྱིས་ སླབ་མིའི་ནང་ སྐུལ་བསྒྲགས་འབད་མ་ཆོག་པའི་ དུས་ཡུན་ཆུ་ཚོད་༤༨ ཀྱི་ ནང་འཁོད་ལུ་ སྐུལ་བསྒྲགས་ཀྱི་ བརྡ་བྱང་ཚུ་ ཚོགས་རྒྱན་ས་ཁོངས་ལས་ མི་ཊར་༡༠༠ ནང་འཁོད་ལུ་ཡོད་པ་ཅིན་ འདེམས་ངོ་ཁོང་གིས་ར་ སྤོག་བཀོ་དགོཔ་སྦེ་ སླབ་ཡོདཔ་བཞིན་དུ་ གལ་སྲིད་ ཁོང་ ལྷོད་མ་ཚུགས་པ་ཅིན་ ཁོང་རའི་ ངོ་ཚབ་ཚུ་གིས་ སྤོག་བཀོ་དགོ་པའི་སྐོར་ བརྡ་དོན་སྤྲོད་ཅི་ཟེར་ཨིན་པས།
འགྲེམ་ཐོག་ཚོགས་རྒྱན་དེ་ ད་རེས་ ཚོགས་རྒྱན་བཙུགས་ནི་ འགོ་མ་བཙུགས་པའི་ཧེ་མར་ ལྷོད་པ་ཅིན་ ངོས་ལེན་འབད་ནི་ཨིན་པའི་གནས་ཚུལ།
གཞལམ་སྒང་ལས་ ཨོ་རྒྱན་རྡོ་རྗེ།


text:
སྣུམ་འཁོར་ཐོབ་སྐལ།
༡. ཡིག་ཆ་ཕུལ་ནི་དོན་ལུ་ཚང་དགོཔ་ག་ཅི་རང་ཨིན་ན།
རྒྱབ་འགལ་ལུ་ ལྷན་ཁག/ རྫོང་ཁག་གི་རྟགས་བཀོད་དེ་ག་ར་བཀང་ཡོད་པའི་འབྲི་ཤོག་དང་ ད་རེས་ནངས་པའི་གོ་གནས་ཡར་སེང་གི་ཡིག་ཚང་བཀའ་རྒྱ་གི་འདྲ་ཅིག་དགོ།
༢. སྤྱི་ཐོག་ སྣུམ་འཁོར་མཁོ་སྒྲུབ་འབད་ནི་དོན་ལུ་ག་སྟེ་འབད་ཞུ་ཚིག་ཕུལ་ནི་།
རྒྱལ་ཡོངས་འཆར་དངུལ་ལས་ཁུངས་ཀྱི་ མདོ་ཆེན་ལུ་ འཆར་དངུལ་ཁ་གསལ་དང་གཅིག་ཁར་ཕུལ་ནི་དང་། རྒྱལ་ཡོངས་འཆརད་ངུལ་ལས་ཁུངས་ཀྱི་ འཆརད་དངུལ་ ཞིབ་དཔྱད་འབད་དེ་ དངུལ་རྩིས་ལྷན་ཁག་ལས་ གནང་བ་ལེན་ནི་དང་ དངུལ་རྩིས་ལྷན་ཁག་གི་ མཐའ་མཇུག་གི་ནང་འདྲེན་འབད་ནི་ལུ་ གནང་བའི་བཀའ་རྒྱ་སྤྲོད་ནི་ཨིན།
ཐད་ཀར་ཁྲལ་གྱི་སྒྲིག་བཀོད།
ཚོང་གི་འབབ་ཁུངས་ཁྲལ། ཁེབ་ས་ངེས་ཏིག་ཐོག་ལུ་ བརྒྱ་དཔྱ་ ༣༠།
ལས་འཛིན་གྱི་འབབ་ཁུངས་ཁྲལ། ཁེབ་ས་ངེས་ཏིག་ཐོག་ལུ་ བརྒྱ་དཔྱ་ ༣༠།
རང་སོའི་འབབ་ཁུངས་ཁྲལ། རྒྱུ་དངོས་རྩིས་སྤྲོད་ཀྱི་ཁྲལ། བརྒྱ་དཔྱ་ ༥།
ཚོང་གི་འབབ་ཁུངས་ཁྲལ། ལས་འཛིན་གྱི་འབབ་ཁུངས་ཁྲལ།
ཚོང་གི་འབབ་ཁུངས་ཁྲལ།
ཚོང་གི་འབབ་ཁུངས་ཁྲལ་འདི་ ལས་འཛིན་གྱི་འབབ་ཁུངས་ཀྱི་ཁྲལ་མིན་པའི་ཁྲལ་ཅིག་ཨིན། དེ་ཡང་ ཁེབ་ས་ངེས་ཏིག་གི་ཐོག་ལུ་ བརྒྱ་དཔྱ་ ༣༠ བཀལ་ཡོདཔ་དང་། ཚོང་གི་འབབ་ཁུངས་ཀྱི་ཁྲལ་འདི་ བསྟན་རྒྱས་ལྷན་ཁག་གིས་ སྤྲོད་ཡོད་པའི་ བདག་དབང་ལོགས་སུ་མེད་པའི་འདུས་ཚོགས་ཚུ་ལུ་ ཆོག་ཐམ་གཞི་བཟུང་དང་ཐོ་བཀོད་ ཡོད་མི་ཚུ་གིས་ སྤྲོད་དགོཔ་ཨིན།
ལས་འཛིན་གྱི་འབབ་ཁུངས་ཁྲལ།
ལས་འཛིན་གྱི་འབབ་ཁུངས་ཁྲལ་འདི་ ལས་འཛིན་ཚུ་གིས་སྤྲོད་ཡོད་པའི་ཁྲལ་ལུ་སླབ་ཨིན། དེ་ཡང་ ཁེབ་ས་ངེས་ཏིག་གི་ཐོག་ལས་ བརྒྱ་དཔྱ་༣༠ བཀལ་ཡོདཔ་དང་། ལས་འཛིན་གྱི་འབབ་ཁུངས་ཁྲལ་འདི་ཡང་ འབྲུག་རྒྱལ་ཁབ་ཀྱི་ཚོང་སྡེའི་ བཅའ་ཁྲིམས་ ༢༠༠༠ ཅན་མ་འོག་ལུ་ ཐོ་བཀོད་འབད་དེ་ཡོད་པའི་ འདུས་ཚོགས་ཚུ་གི་སྤྲོད་དགོཔ་ཨིན།
ཚོང་གི་འབབ་ཁུངས་ཁྲལ་ ཡང་ན་ ལས་འཛིན་གྱི་འབབ་ཁུངས་ཁྲལ་གྱི་ ཐོ་བཀོད།
ཚོང་པ་དང་ཚོང་སྡེ་ག་ར་གིས་ ཚོང་འབྲེལ་གྱི་ཆོག་ཐམ་སྤྲོད་མི་ ལུང་ཕྱོགས་ཀྱི་འོང་འབབ་དང་ཅ་དམ་ཡིག་ཚང་ དང་གཅིག་ཁར་ཐོ་བཀོད་འབད་དགོ། ཡང་ཅིན་ ཚོང་འབྲེལ་ཆོག་ཐམ་ ལེན་ནི་དོན་ལུ་ ཐོ་བཀོད་འབད་ཡོད་མི་ལས་ ཚེས་གྲངས་ལས་ འགོ་བཙུགས་ དུས་ཡུན་ ཟླ་ངོ་༣ གི་ནང་འཁོད་ ཡིག་ཚང་ལྟེ་བ་ནང་འབད་དགོ།
ཁྲལ་གྱི་སྙན་ཞུ་ཐོ་བཀོད།
ཚོང་པ་དང་ཚོང་སྡེ་ག་ར་གིས་ ངེས་པར་དུ་ ཁྲལ་གྱི་སྙན་ཞུ་འབད་དགོ། ཚོང་གི་འབབ་ཁུངས་ཀྱི་ཁྲལ་ གྱི་ འབྲི་ཤོག་ ༢ ཅན་མ་འདི་ ཚོང་གི་འབབ་ཁུངས་ཁྲལ་སྤྲོད་མི་ཚུ་གི་ དོན་ལུ་དང་། ལས་འཛིན་གྱི་འབབ་ཁུངས་ཀྱི་ཁྲལ་གྱི་ འབྲི་ཤོག་ ༢ ཅན་མ་འདི་ ལས་འཛིན་གྱི་འབབ་ཁུངས་ཀྱི་ཁྲལ་ སྤྲོད་མི་ཚུ་གི་དོན་ལུ་ཨིན།
རང་དཔྱད་འབད་བའི་ཐོག་ ལུང་ཕྱོགས་ཀྱི་འོང་འབབ་དང་ཅ་དམ་ཡིག་ཚང་ནང་ ཐོ་བཀོད་དེ སྤྱི་ཟླ་ གསུམ་པའི་ སྤྱི་ཚེས་ ༣༡ ནང་འཁོད་ འབབ་ཁུངས་ལོ་ མཇུག་བསྡུ་ཁམ་ལུ་ཐོ་བཀོད་འབད་དགོ།
ཁྲལ་བཏབ་མི་ཨང་།
ཁྲལ་བཏབ་མི་ཨང་ འདི་ རིམ་ལུགས་ཐོག་བཟོ་ཡོད་པའི་ ཨཱལ་ཕ་ ནུ་མི་རིག་ ཨང་ འདི་ ལུང་ཕྱོགས་ཀྱི་འོང་འབབ་དང་ཅ་དམ་ཡིག་ཚང་གི་ ཁྲལ་བཏབ་མི་ཚུ་ལུ་ ཐོ་བཀོད་འབད་བའི་སྐབས་སྤྲོད་དོ་ཡོདཔ་ཨིན། དེ་འབད་སྤྲོད་མི་འདི་ཡང་ ཁྲལ་སྤྲོད་ལེན་འབྲེལ་བའི་ལཱ་དང་ ལྷག་པར་དུ་ ཁྲལ་གྱི་ངོ་རྟགས་ ག་ར་ ངོས་འཛིན་འབད་ཚུགས་ནི་དོན་ལུ་ཨིན།
ཁྲལ་བཏབ་མི་ཨང་ འདི་ངེས་པར་དུ་ ཡིག་འབྲེལ་ག་ར་ནང་ ཁུངས་གཏུག་ཅིག་འབད་བཀོད་དེ་ ལས་ཁུངས་དང་གཅིག་ཁར་ ཁྲལ་བཏབ་མི་ཚུ་ ངོས་འཛིན་འབད་ཚུགས་དགོ།
རང་སོའི་འབབ་ཁུངས་ཁྲལ་ཟེར་མི་འདི་ག་ཅི་སྨོ?
རང་སོའི་འབབ་ཁུངས་ཁྲལ་ཟེར་མི་འདི་ རང་རང་སོ་སོའི་ འབབ་ཁུངས་དང་ ཡང་ན་ འབྱུང་ཁུངས་མ་དྲཝ་ དྲུག་ལས་ལྷག་སྟེ་ ཡོད་པ་མི། དེ་ཡང་ དངུལ་ཕོགས་ཀྱི་འབབ་ཁུངས། གླ་ཆའི་འབབ་ཁུངས། བགོ་བཤའི་འབབ་ཁུངས། དངུལ་ཐོག་འབབ་ཁུངས། དངུལ་སྐྱེད་འབབ་ཁུངས་ དང་ འབབ་ཁུངས་གཞན། སྒེར་སྡེའི་དབང་བའི་སྣུམ་འཁོར་དང་། འཕྲུལ་ཆས་ཚུ་བློ་རིག་ རྒྱུ་དངོས་ ཐོབ་དབང་ལས་གླ་ཁར་ལེན་ནི་འདི་ཨིན།
རང་སོའི་འབབ་ཁུངས་ཀྱི་ཁྲལ་བཏབ་མི་ག་རང་ཕོགཔ་སྨོ?
དེ་ཡང་འབྲུག་པའི་མི་ཁུངས་ ས་གནས་ནང་སྡོད་མི་དང་ གཞན་འབྲུག་ནང་འཁོད་ གོང་ལུ་བཀོད་མི་ལྟར་ འབབ་ཁུངས་ཁག་མ་དྲཝ་དྲུག་ནང་ལས་ འབབ་ཁུངས་ཐོབ་ཡོད་མི་ཚུ་ རང་སོའི་འབབ་ཁུངས་ཀྱི་ཁྲལ་ ཕོགཔ་ཨིན།
རང་སོའི་འབབ་ཁུངས་ཀྱི་ཁྲལ་གྱི་དོན་ལས་ག་གིས་ཐོ་བཀོད་འབད་དགོཔ་སྨོ?
སྐྱེས་ལོ་ ༡༨ ལངས་མི་ མི་སེར་ག་ར་དང་ འབྲུག་པའི་ནང་འཁོད་སྡོད་མི་སེར་ཚུ་གིས་ རང་སོའི་འབབ་ཁུངས་ཀྱི་འབྱུང་ཁུངས་གཅིག་དང་ཡང་ན་ འབྱུང་ཁུངས་ཁག་དྲུག་ལས་ འབབ་ཁུངས་ཀྱི་ལོ་ནང་ འབབ་ཁུངས་འབྱུང་ཡོད་པ་ཅིན་ རང་སོའི་འབབ་ཁུངས་ཁྲལ་གྱི་ འབྲི་ཤོག་ ༡ པ་ལག་ལེན་ཐབས་ཏེ་ ཐོ་བཀོད་འབད་དགོཔ་ཨིན། བཀང་ཡོད་པའི་ ཐོ་བཀོད་འབྲི་ཤོག་འདི་ ཁྱོད་ར་ཁྲལ་བཏབ་པའི་ཚེས་ སྟབས་བདེ་ནི་དང་ གདམ་ཁའི་དོན་ལས་ ལུང་ཕྱོགས་འོང་འབབ་དང་ཅ་དམ་ཡིག་ཚང་ནང་ཕུལ་དགོ།
གལ་སྲིད་ གཉེན་རྐྱབ་རྐྱབ་པའི་ མི་ངོམ་ཨིན་པ་ཅིན་ མི་ངོམ་གཉིས་ཆ་ར་གིས་ ལུང་ཕྱོགས་འོང་འབབ་དང་ཅ་དམ་ཡིག་ཚང་གཅིག་ནང་ཐོ་བཀོད་འབད་དགོ།
ལུང་ཕྱོགས་འོང་འབབ་དང་ཅ་དམ་ཡིག་ཚང་། རྫོང་ཁག།
འཆར་དངུལ་ མ་དངུལ་འཛིན་གྲོལ་འབད་ནི་དོན་ལས་ ཉུན་མཐའ་ལུ་ གནས་ཚིག་ག་ཅི་རང་འགྲུབ་དགོཔ་སྨོ?
གནས་སྐབས་ཅིག་གི་དོན་ལས་ མ་དངུལ་འཛིན་གྲོལ་འབད་ནི་ལུ་ ལས་སྡེ་ཚུ་གིས་ཉུང་མཐའ་ལུ་འོག་གི་ གནས་ཚིག་ཚུ་འགྲུབ་དགོཔ་ཨིན།
འཆར་དངུལ་དམིགས་འཆར་ཚད་ལྡང་། ལས་སྣ་ཚུ་གི་དོན་ལུ་ མ་དངུལ་འཛིན་གྲོལ་ ཞུ་མི་ནང་ལས་ འཆར་དངུལ་དམིགས་འཆར་ཚད་ལྡན་བཟོ་དགོ། གལ་སྲིད་ ལས་སྣ་འདི་གསརཔ་ཨིན་པ་ཅིན་ མ་དངུལ་འཛིན་གྲོལ་ཞུ་མི་འདི་གི་ ཧེ་མ་ལས་ འཆར་དངུལ་གྲངས་སུ་བཙུགས་ཏེ་ མཇུག་བསྡུ་དགོ།
ཟླ་རིམ་གྱི་རྩིས་ཁྲ། ཟླ་རིམ་གྱི་རྩིས་ཁྲ་འདི་ དམངས་རྩིས་ལས་ཁུངས་ལུ་ ལས་སྡེ་ཚུ་གིས་ ཟླཝ་མཇུག་བསྡུ་སྦེ་ ཉིན་ཞག་ ༡༥ གི་ཤུལ་ལུ་ཕུལ་དགོ།
གྲོགས་རམ་གྱི་མ་དངུལ་ལྷག་ལུས།
གལ་སྲིད་ལས་སྣ་འདི་ གྲོགས་རམ་གྱི་མ་དངུལ་རྒྱབ་སྐྱོར་སྦེ་འབདཝ་ཨིན་པ་ཅིན་ གྲོགས་རམ་གྱི་མ་དངུལ་ལྷག་ལུས་འདི་ འབྲུག་གཞུང་དང་གཅིག་ཁར་འོང་དགོ། ག་དེམ་ཅིག་འབད་ མ་དངུལ་འཛིན་གྲོལ་འབད་ནི་ནང་ ཉུང་མཐའི་ གནས་ཚིག་ཚུ་ཚང་སྟེ་འབད་རུང་ ཡུན་འགྱངས་སྦེ་ལུས་བ་ཅིན་ དམངས་རྩིས་ལས་ཁུངས་ཀྱི་མདོ་ཆེན་ལུ་ ངེས་པར་དུ་ དང་ལེན་གྱི་དོན་ལས་ སྙན་ཞུ་འབད་དགོ། མ་དངུལ་འཛིན་གྲོལ་གྱི་ལམ་སྟོན་ཚུ་བལྟ་ནི་དོན་ལུ།
322 ཡོངས་བསྡོམས་བལྟ་མི།, 1 ད་རིས་བལྟ་མི།


text:
ཁྱོད་ཀྱིས་དྲི་བ་གི་དོན་ལུ་ གྲ་སྒྲིག་འབད་བའི་སྐབས་ དྲི་བཀོད་ལས་རིམ་འདི་ཁྱོད་ར་གིས་རེ་བ་བསྐྱེད་དོ་བཟུམ་ཅིག་རང་ མཐར་འཁྱོལ་ཅན་ཅིག་འགྱོ་མ་ཚུགས་རུང་ དགོས་མཁོ་དང་བསྟུན་བརྡ་དོན་ལ་ལུ་ཅིག་ལག་ལེན་འཐབ་བཏུབ་སྦེ་བཟོ་དགོཔ་དེ་ཡང་།
- ༡. གྲབས་སྦྱོང་། (མི་དང་འབྲེལ་བ་བཟོ་ནི་དང་ ཕན་ཚུན་མཐུན་འབྲེལ)
- ༢. གཞི་རྟེན་བརྡ་དོན། ཡོངས་གྲགས་ལུ་ཡོད་པའི་གནས་སྟངས་ཚུ་ བདེན་དཔྱད་འབད་ནི།
- ༣. དྲི་བ་འཇམ་ཏོང་ཏོ།
- ༤. དྲི་བ་སྲ་ཀྲག།
གནས་ཚུལ་བྱིན་མི་འདི་གིས་ གནས་ཚུལ་ཚུ་ ཁྱོད་ལུ་སླབ་ནིའི་བློ་སྤོབས་འཐོབ་ཚུགས་ཚུགས་ལུ་ དུས་ཡུན་ག་དེམ་ཅིག་འགོར་ནི་ཨིན་ན་ཚོད་དཔག་དགོ། ཐོག་མའི་དྲི་བ་ཚུ་འཐུང་སུ་དང་འཇམ་སུ་སྦེ་བཞག་དགོ།འགྲོ་ལུགས་དང་བསྟུན་ཏེ་- དོན་ཚན་ངོ་མ་དེ་ག་དེ་མགྱོགས་མགྱོགས་འདྲི་དགོ། ཁྱོད་ཀྱི་དྲི་བ་འདི་ རིག་ལམ་དང་མཐུན་པའི་གནད་དོན་གུ་ གཞི་བཞག་ཞིནམ་ལས་ དྲི་བ་ལཱ་ཁག་ཚུ་ ཤུལ་ལས་འདྲི་དགོ། ཁྱོད་ཀྱི་དྲི་བ་ཚུ་ ཧ་གོཝ་འཇམ་ཏོག་ཏོ་དང་དྭངས་འཕྲོས་འཕྲོས་ གནད་དོན་དང་མཐུནམ་སྦེ་བཀོད་དགོ། དྲི་བ་རིངམ་གཅིག་བཀོད་མི་ལས་ དྲི་བ་ཐུང་ཀུ་དག་པ་ཅིག་བཀོད་མི་འདི་དྲག། དྲི་བ་ ་རདྲི་བ་རིང་དྲགས་་ཅིན་ གནས་ཚུལ་འབྱུང་ཁུངས་འདི་ མགུ་འཐོམ་སྟེ་གསལ་ ག་སླབ་གུ་སླབ་མེདཔདྲི་བ་འདི་ཚུ་ཧེ་མ་ལས་ ཁྱོད་རའི་སེམས་ཁར་བཙུགས་བཞག་དགོ
བསླབ་བྱ࿒
- > དྲི་བ་ཅིག་ལུ་ ནང་གསེས་དབྱེ་བ་ལེ་ཤ་ཡོད་མི་ཚུ་སྤང་དགོ། དཔེར་ན་ “བློན་པོ་ལགས་ ནཱ་གིས་རིན་བསྡུར་གྱི་ལམ་ལུགས་ཚུལ་མིན་ཡོད་པའི་སྐོར་ལས་མཁྱེན་ག་ལགས། ནཱ་གིས་བྱ་རིམ་འདི་ཚུ་ལྟ་རྟོག་གནང་དོ་ག་ལགས། དེ་ལས་ འདི་དང་འདི་གིས་ ཁག་འབག་འདི་ག་དེ་སྦེ་འཐོབ་ཅི་ག? ཟེར་བཀོད་པ་ཅིན་ ལན་གསལ་ཆ་ཤས་ཙམ་རེ་ལས་བརྒལ་མི་འཐོབ། འདི་ཡང་ཁོ་རང་གིས་ སླབ་དགོ་མནོ་མི་རྐྱངམ་གཅིག་སླབ་འོང་།
- > དགག་ཚིག་ཡོད་པའི་དྲི་བ་གཉིས་མུ་མཐུད་དེ་འདྲི་ནི་མི་འོང་། འདི་གིས་མགུ་འཐོམ་འོང་། དཔེར་ན་ “ཁྱོད་ཀྱིས་དངུལ་འདི་ལོག་མ་བཏབ་མི་འདི་ བདེན་པ་ཨིན་ན་ མེན་ཡ? འདི་བཟུམ་མའི་དྲི་བ་གིས་ ཡང་ཅིན་དངུལ་གྱི་སྐོར་ལས་དང་ཡང་ཅིན་ བདེན་པ་མེན་ཟེར་བའི་ བརྗོད་ཚིག་གཉིས་ལས་ག་ཨིན་མི་རྐྱངམ་གཅིག་ལུ་ ལན་གསལ་འཐོབ་འོང། “ཁྱོད་ཀྱིས་དངུལ་ལོག་མ་བཏབ་མི་འདི་བདེན་ག?” ཟེར་བ་ཅིན་ ལན་གསལ་ཨ་ཙི་གསལ་ཏོག་ཏོ་འོང་ནི་དང་ “ཁྱོད་ཀྱིས་དངུལ་ལོག་བཏབ་ཅི་ག?”་ཟེར་བ་ཅིན་ ལེ་ཤ་གིས་དྲག།
- > བདེན་དཔྱད་འབད་ནིའི་དྲི་བའི་རིགས་ཚུ་ཡང་བཙུགས་དགོ། དྲི་བ་འདི་ཚུའི་ལན་ ཁྱོད་ར་གིས་ཤེས་རུང་ ཁོང་གིས་ཁ་ཐུག་ལས་གཞི་ག་ཅི་ལས་བརྟེན་ཏེ་ཨིན་ན་ཚུ་ གསལ་སྟོན་འབད་དེ་ གནས་ཚུལ་འབྱུང་ཁུངས་འདི་འཁྲུལ་མེད་ཨིན་པའི་ངེས་ཤེས་འཐོབ་ཚུགས། མི་ངོམ་འདི་ཁྱོད་ཀྱིདྲི་བ་འཇམ་ཏོག་ཏོ་ལུ་བལྟ་སྟེ་ དགོད་བྲ་བ་ཅིན་ ཁྱོད་རང་སེམས་ཁར་ཕོག་ནི་མི་འོང་། ཁྱོད་ར་ལུ་དགོས་མཁོ་མེད་རུང་ གནས་ཚུལ་ལྷག་མི་འདི་ཚུ་ གནས་ཚུལ་བྱིན་མིའི་ཁ་ལས་ ཉན་བཅུག་དགོ་ཟེར་སླབ་དགོ། མཐའ་བསྡོམས་ཡོད་པའི་དྲི་བ་ཚུ་ ཐོ་བཀོད་འབད་དགོ།(ཨིན/མིན་ཟེར་བའི་ལན་དགོ་པའི་དྲི་བའི་རིགས་ཚུ)
- > མཐའ་བསྡོམས་ནི་མེད་པའི་ དྲི་བ་ཚུ་ཡང་ཚུད་དགོ། དྲི་བ་འདི་ཚུ་གིས་ ཁོང་རའི་ཐབས་ཤེས་ཚུ་ བཤད་ནིའི་གོ་སྐབས་བྱིནམ་ཨིན། མཐའ་བསྡོམས་མེད་པའི་དྲི་བ་གིས་ སྤྲོས་པ་ཆེ་སུ་དང་རྒྱས་སུ་བཟོཝ་ཨིན། འཐའ་བསྡོམས་ཡོད་པའི་དྲི་བ་གིས་ བརྡ་དོནངོ་མ་གུ་གཞི་བཞགཔ་ལས་ གཉིས་ཆ་ར་ མཉམ་སྡེབ་འབད་དགོ


text:
༉ རྒྱལ་ཁབ་ཀྱི་ རྫོང་ཁག་༡༩ ནང་ ཆུ་ཞིང་སྟོངམ་ལུས་མི་དེ་ ལྕང་ལཱ་རྐྱབ་ཚུགས་པ་ཅིན་ ལོ་བསྟར་བཞིན་དུ་ རེད་ཐེབས་མེ་ཊིག་ཊཱན་༡༠,༣༢༣.༣༡༥ ཐོན་སྐྱེད་འབད་ཚུགས་ནི་ཨིནམ་ད་ མེ་ཊིག་ཊཱན་རེ་ལུ་ ལྗིད་ཚད་ཀེ་ཇི་༡,༠༠༠ ཨིན་པས།
དེ་ཡང་ སོ་ནམ་ལྷན་ཁག་གི་ སོ་ནམ་གནས་སྡུད་༢༠༡༥ དང་འཁྲིལ་བ་ཅིན་ སྤྱི་ལོ་༢༠༡༥ ཚུན་ རྒྱལ་ཁབ་ནང་ ཆུ་ཞིང་སྟོངམ་ ཨེ་ཀར་༦,༣༤༥ ལུས་ཡོདཔ་བཞིན་དུ་ གལ་སྲིད་ རེད་མེ་ཊིག་ཊཱན་༡༠,༣༢༣,༣༡༥ ཐོན་སྐྱེད་འབད་ཚུགས་པ་ཅིན་ ཆུམ་མེ་ཊིག་ཊཱན་༦,༡༩༣.༩༨༩ དེ་ཅིག་ ཐོན་སྐྱེད་འབད་ཚུགས་ནི་ཨིན་པས།
དེང་སང་གི་ འཕྲུལ་རིག་ཐོག་ལས་ འཐགམ་བརྡུང་པའི་སྐབས་ རེད་ཀེ་ཇི་༡༠༠ ལས་ ཆུམ་ཀེ་ཇི་༦༠ དེ་ཅིག་ཐོན་མི་ལས་ རྩིས་ཕབ་དོ་ཡོདཔ་ད་ ཆུ་ཞིང་ཨེ་ཀར་༡ ལས་ རེད་ཀེ་ཇི་༡,༦༢༧ ཐོན་སྐྱེད་འབད་དོ་ཡོདཔ་ཨིན་པས།
སྤྱི་ལོ་༢༠༡༥ ལུ་ ཆུ་ཞིང་སྟོངམ་ལུས་ནི་དེ་གིས་ རྒྱལ་ཁབ་ཀྱི་ མི་རློབས་༧༠༠,༠༠༠ ལྷགཔ་ཅིག་ལས་ སོ་ནམ་ལཱ་ལུ་བརྟེན་སྡོད་མི་ བརྒྱ་ཆ་༨༠ དེ་ཅིག་ལས་ བརྒྱ་ཆ་༡༨ ལྷགཔ་ཅིག་ལུ་ བཟའ་འཐུང་མ་ལང་པའི་ དཀའ་ངལ་སྦོམ་ཐོན་ནུག།
ཆུ་ཞིང་སྟོངམ་ལུས་མིའི་རྒྱུ་རྐྱེན།
འབྲེལ་ཡོད་ལས་སྡེ་ཚུ་གིས་ སླབ་མིའི་ནང་ ཆུ་ཞིང་སྟོངམ་ལུས་མིའི་ རྒྱུ་རྐྱེན་ངོ་མ་ར་ འཛམ་གླིང་ཚ་དྲོད་ ཡར་སེང་སོང་མི་ལུ་བརྟེན་ ཞིང་ཆུ་ཚུ་ བསྐམསའགྱོཝ་མས་ཟེར་ཨིནམ་མ་ཚད་ སོ་ནམ་པ་ཚུ་གིས་འབད་རུང་ ཞིང་ཆུའི་རྐ་མང་ཤོས་ཅིག་ སྐམ་འགྱོ་དོ་ཡོད་མི་དེ་ ཚ་དྲོད་ཡར་འཕར་ལུ་ ཁ་ཉེས་བཀལཝ་ཨིན་པས།
བཀྲིས་སྒང་བཀང་ལུང་རྒེད་འོག་ལས་ སོ་ནམ་པ་ཅིག་གིས་ སླབ་མིའི་ནང་ འདས་པའི་ལོ་དག་པ་ཅིག་གི་རིང་ ཡེ་ཆི་ལོ་གྲང་གི་ རོང་ཆུ་དེ་ ཞིང་ཆུ་སྦེ་ ལག་ལེན་འཐབ་ཡོད་རུང་ ད་རེས་ བསྐམས་སོཔ་ལས་ ལྕང་ལཱའི་དོན་ལུ་ རོང་ཆུ་གཞན་ཅིག་ ལག་ལེན་འཐབ་དོ་ཟེར་ཨིནམ་ད་ གལ་སྲིད་ རོང་ཆུ་དེ་ཡང་ སྐམ་འགྱོ་བ་ཅིན་ ལྕང་ལཱ་རྐྱབ་མ་ཚུགས་པའི་ དཀའ་ངལ་འཐོན་ནི་མས་ཟེར་ བཤདཔ་ཨིན་པས།
ཞིང་ཆུ་བསྐམས་མིའི་ རྒྱུ་རྐྱེན་ཅིག་ རྒྱལ་ཁབ་ནང་ གོང་འཕེལ་ལཱ་འབད་ནི་དེ་གིས་ཨིནམ་ད་ དེ་ཡང་ ཆུ་ཞིང་ཨེ་ཀར་༧༠༠ དེ་ཅིག་ གཞི་རྟེན་མཁོ་ཆས་ འཁོར་ལམ་དང་ཟམ་ དེ་ལས་ སྒྲིང་ཁྱིམ་ལ་སོགས་པ་ཚུ་ རྐྱབ་མི་ལུ་བརྟེན་ མེདཔ་སོང་ཡོདཔ་མ་ཚད་ ཨེ་ཀར་༣༢༣ དེ་ཅིག་ ཆུ་ཞིང་དེ་ སྐམ་ཞིང་དང་ ཁྱིམ་ས་ཚུ་ལུ་ བསྒྱུར་བཅོས་འབད་ནི་དེ་གིས་ མེདཔ་བཏང་ནུག།
དཔེ་འབད་བ་ཅིན་ དབང་འདུས་ཕོ་བྲང་ བ་འཇོ་ཁྲོམ་བཟུམ་སྦེ་ སློབ་གྲྭ་དང་ སྤེལ་ཁང་ཚུ་ཡང་ ཆུ་ཞིང་ནང་ཆགས་ནི་དེ་གིས་ ཆུ་ཞིང་ཨེ་ཀར་ལས་བཅད་དེ་ མེདཔ་སོང་ཡོདཔ་མ་ཚད་ རི་དྭགས་སེམས་ཅན་ཚུ་གིས་ ལོ་ཐོག་ལུ་ གནོད་སྐྱོན་རྐྱབ་མི་དང་ གཡུས་མི་ཁྲོམ་ཁར་ གནས་སྤོ་འོང་མི་ལུ་བརྟེན་ ཆུ་ཞིང་ཚུ་ བཟའ་སྤྱོད་འབད་མ་ཚུགས་པར་ སྟོངམ་ལུས་ཡོདཔ་ཨིན་པས།
ཆུམ་རང་ལྡང་བཟོ་ནི་ལུ་དཀའ་ངལ།
རྒྱལ་ཁབ་ཀྱི་ སའི་ཁྱབ་ཚད་ ཀི་ལོ་མི་ཊར་གྲུ་བཞི་༣༨,༣༩༤ ཡོད་ས་ལས་ ནགས་ཚལ་གྱི་འོག་ལུ་ བརྒྱ་ཆ་༧༡ དང་ སྲུང་སྐྱོབ་ས་ཁོངས་བརྒྱ་ཆ་༥༡.༤ ཡོདཔ་ལས་ ལོ་ཐོག་བཏབ་བཏུབ་པའི་ ས་ཆ་བརྒྱ་ཆ་༧.༨ ལས་བརྒལ་མེདཔ་ཨིན་པས།
སོ་ནམ་བློན་པོ་ ཡེ་ཤེས་རྡོ་རྗེ་གིས་འབད་བ་ཅིན་ ཆུམ་གྱི་ཐད་ལས་ རང་མགོ་རང་འདྲོངས་ གནས་དགོ་པ་ཅིན་ ཆུ་ཞིང་ཨེ་ཀར་༡༦༠,༠༠༠ དགོཔ་ཨིན་རུང་ ད་རེས་ ཐོ་བཀོད་འབད་མི་ ཆུ་ཞིང་ཨེ་ཀར་༨༠,༠༠༠ ལས་བརྒལ་མེད་མི་ལས་ཡང་ བཟའ་སྤྱོད་འབད་མི་ ཨེ་ཀར་༤༩,༣༢༥ རྐྱངམ་གཅིག་ཨིན་ཟེར་ཨིན་པས།
སོ་ནམ་བློན་པོ་གིས་ གསུངས་མིའི་ནང་ ནང་འཁོད་ལས་ཐོན་སྐྱེད་འབད་མི་ ཆུམ་གྱིས་ འབྲུག་མི་ཚུ་ལུ་ ལང་མི་ཚུགས་ནི་ཨིནམ་ལས་ རན་ལྡང་གི་ དམིགས་ཡུལ་འགྲུབ་ཚུགས་པའི་ འོས་འབབ་མིན་འདུག་ཟེར་ཨིན་པས།
ཨིན་རུང་ ཆུམ་གྱི་རིགས་ ལེགས་བཅོས་འབད་དེ་ སོན་གོང་འཕེལ་གཏང་ནི་དང་ ཞིང་ཆུ་ཉམས་བཅོས་འབད་ནི་ དེ་ལས་ ཆུ་ཞིང་སྟོངམ་ལུས་མི་ཚུ་ ལོག་ལཱ་འབད་བཅུག་ནི་ལུ་ སེམས་ཤུགས་བསྐྱེད་བཅུག་སྟེ་ ཆུམ་གྱི་ཐོན་སྐྱེད་ ཡར་སེང་འབད་ཐོག་ལས་ ཆུམ་ནང་འདྲེན་ མར་ཕབ་འབད་ནི་ལུ་ ཤུགས་བཏོན་དོ་ཟེར་ཨིན་པས།
ཆུམ་ནང་འདྲེན།
བསྟན་རྒྱས་ལྷན་ཁག་གི་ ཚོང་འབྲེལ་སྙན་ཞུ་དང་འཁྲིལ་བ་ཅིན་ སྤྱི་ལོ་༢༠༡༦ ལུ་ ཆུམ་ནང་འདྲེན་འབད་མི་དེ་གིས་ ཟད་འགྲོ་དངུལ་ཀྲམ་ ཐེར་འབུམ་༡.༩ བཏང་ཡོདཔ་ད་ སྤྱི་ལོ་༢༠༡༥ ལུ་འབད་བ་ཅིན་ ཆུམ་མེ་ཊིག་ཊཱན་༨༣,༦༤༦.༠༨༣ ནང་འདྲེན་འབད་མི་ལུ་ དངུལ་ཀྲམ་ཐེར་འབུམ་༡.༦ ཟད་འགྲོ་བཏང་ནུག།
འདས་པའི་ལོ་༥ གི་ ནང་འཁོད་ནང་ ཆུམ་ནང་འདྲེན་གྱི་ ཚད་གཞི་དེ་ ལེ་ཤ་གིས་ ཡར་སེང་སོང་ཡོདཔ་ད་ དེ་ཡང་ སྤྱི་ལོ་༢༠༡༠ ལུ་ ཟད་འགྲོ་དངུལ་ཀྲམ་ས་ཡ་༨༤༧.༠༥༩ བཏང་མི་དེ་ སྤྱི་ལོ་༢༠༡༡ ལུ་ ས་ཡ་༨༥༡.༩༢༣ ལུ་ ཡར་སེང་སོང་ནུག།
དེ་ལས་ སྤྱི་ལོ་༢༠༡༢ ལུ་ ཟད་འགྲོ་དངུལ་ཀྲམ་ཐེར་འབུམ་༡.༢ བཏང་མི་དེ་༢༠༡༣ ལུ་ དངུལ་ཀྲམ་ཐེར་འབུམ་༡.༥ ལུ་ ཡར་སེང་སོང་ཡོདཔ་ད་ སྤྱི་ལོ་༢༠༡༤ ལུ་འབད་བ་ཅིན་ ཆུམ་ནང་འདྲེན་གྱི་དོན་ལུ་ དངུལ་ཀྲམ་ཐེར་འབུམ་༡.༧ ཟད་འགྲོ་ བཏང་ཡོད་པའི་གནས་ཚུལ།
བསྟན་འཛིན་རྣམ་རྒྱལ།


text:
LibreOffice 7.4 Help
འོག་གི་འདི་གིས་LibreOffice གཞི་རྟེན་ནང་ལུ་དཔེ་མཛོད་ཚུ་ ཚད་བཟུང་ཚུ་དང་ཌའི་ལོགསི་གི་གཞི་རྟེན་ལགལེན་ཚུ་འགྲེལ་འབད་དོ།
LibreOffice གཞི་རིམ་གྱིས་ཁྱོད་ལུ་ཁྱོད་རའི་ལས་འགུལ་ཚུ་གཞི་བཀོད་འབད་ནི་ལུ་འགྲོགས་རམ་གྱི་ལག་ཆས་ཚུ་བྱིནམ་ཨིན། འདི་གིས་ཁྱོད་ལུ་གཞི་རིམ་ལས་འགུལ་ནང་ལུ་ ལས་འགན་ཚུ་དང་འོག་མ་ཚུ་ ངོས་རྐྱང་སྡེ་ཚན་ལྕོགས་ཅན་ "units" འདྲ་མིན་སྣ་ཚོགས་བཟོ་ནི་ལུ་རྒྱབ་སྐྱོར་འབདཝ་ཨིན།
དཔེར་མཛོད་ཚུ་གིས་ཚད་བཟུང་ཚུ་འགོ་འདྲེན་དོན་ལུ་ལག་ཆས་སྦེ་གསོག་འབདཝ་ཨིནམ་དང་ འདི་ཡང་ཡིག་ཆ་ཡང་ན་ཊེམ་པེལེཊི་ལུ་སྦྱར་བཏུབ། ཡིག་ཆ་འདི་ཡང་ན་ཊེམ་པེལེཊི་འདི་སྲུང་བཞགཔ་ད་ དཔེར་མཛོད་འདི་ནང་ན་ཡོད་མི་ཚད་བཟུང་ཚུ་ཆ་མཉམ་རང་བཞིན་གྱིས་སྲུང་བཞགཔ་ཨིན།
དཔེ་མཛོད་གཅིག་ནང་ན་ཚད་བཟུང་ ༡༦༠༠༠་ཚུན་ཡོདཔ་ཨིན།
A module contains SUBS and FUNCTIONS along with variable declarations. The length of the program that can be saved in a module is limited to 64 kB. If more space is required you can divide a LibreOffice Basic project among several modules, and then save them in a single library.
ཌའི་ལོག་ཚད་བཟུང་ཚུ་ནང་ན་ཌའི་ལོག་ངེས་ཚིག་ཚུའི་གྲངས་སུ་ ཌའི་ལོག་སྒྲོམ་གྱི་རྒྱུ་དངོས་ཚུ་ ཌའི་ལོག་རེ་རེ་ཆ་ཤས་ཀྱི་རྒྱུ་དངོས་ཚུ་དང་ འགན་སྤྲོད་ཡོད་མི་འབྱུང་ལས་ཚུ་ཡོདཔ་ཨིན། ལས་ཚུར་ལས་ཌའི་ལོག་འདི་ལུ་ཌའི་ལོག་རྐྱང་པ་རྐྱངམ་ཅིག་ཤོམ་ད་ ཁོང་ཆ་ཁྱབ་འཕྲལ་ཕྲལ་"dialogs" ལུ་སྦེ་གཞི་བསྟུན་འབདཝ་ཨིན།


text:
སྤྱི་ལོ་ ༢༠༢༡ སྤྱི་ཟླ་༨ པའི་སྤྱི་ཚེས་ ༡༤ ལུ་མི་དབང་མངའ་བདག་རིན་པོ་ཆེ་མཆོག་གིས་དྲགོས་སྐལ་བཟང་བདེ་སྐྱིད་ལུ་ཁ་དར་གནང་སྟེ་ དངུལ་རྩིས་ལྷན་ཁག་གི་ དྲུང་ཆེན་སྦེ་བསྐོ་བཞག་མཛད་གནང་ནུག། དྲགོས་མཆོག་གི་གཟེངས་ཐོན་བྱུང་བའི་ ཚོ་གཡོག་ འདི་དངུལ་རྩིས་ལྷན་ཁག་གི་འོག་ལུ་ཡོད་པའི་ འོང་འབབ་དང་ཅ་དམ་ལས་ཁུངས་ནང་ ཅ་ཁྲལ་འགོ་དཔོན་གཞོན་ཤོས་ཅིག་སྦེ་་འགོ་བཙུགས་ནུག། དྲགོས་ཀྱི་ངོ་མཚར་ཆེ་བའི་ དབུ་ཁྲིད་ཀྱི་གོ་འཕང་འདི་ལུ་ངོས་འཛིན་མཛད་དེ། དྲགོས་མཆོག་སྤྱི་ལོ ༢༠༡༤ སྤྱི་ཟླ་ ༥ པའི་སྤྱིས་ཚེས་ ༢༡ ལུ་ རྒྱལ་གཞུང་ཞི་གཡོག་ལྷན་ཚོགས་ཀྱི་ ལྷན་འཛིན་བཞི་གིས་ནང་ལས་གཅིག་འབད་ བསྐོ་བཞག་གནང་ནུག ། མོ་ར་གི་གནས་ཡུན་འདི་མཐར་འཁྱོལ་བའི་ཤུལ་ལུ་ ལོག་སྟེ་རང་དྲགོས་མཆོག་སྤྱི་ལོ ༢༠༡༩ སྤྱི་ཟླ་ ༥ པའི་ནང་ དངུལ་རྩིས་ལྷན་ཁག་ནང་ རྒྱལ་ཡོངས་གཞུང་ཆས་ལས་ཁུངས་ཀྱི་ ཡོངས་ཁྱབ་མདོ་ཆེན་སྦེ་ཕྱག་ཞུ་ནུག།
སྤྱི་ལོ་ ༢༠༡༦ སྤྱི་ཟླ་ ༧པའི་སྤྱི་ཚེས་ ༡༤ལུ་མི་དབང་མངའ་བདག་རིན་པོ་ཆེ་མཆོག་གིས་དྲགོས་ཉིམ་རྡོ་རྗེ་འདི་དངུལ་རྩིས་དྲུང་ཆེན་སྦེ་བསྐོ་བཞག་གནང་ཡི། དེ་གི་ཧེ་མ་ དྲགོས་ཀྱིས་སོ་ནམ་དང་ནག་ཚལ་གྱི་ལྷན་ཁག་གི་ཡོངས་ཁྱབ་མདོ་ཆེན་སྦེ་ཕྱག་ཞུ་ནུག། དེ་མ་ཚད་ཁོ་གིས་དངུལ་རྩིས་མཉམ་འབྲེལ་དྲུང་ཆེན་སྦེ་ཡང་ཕྱག་ཞུ་ནུག། དྲགོས་ཀྱི་ཚེ་གཡོག་འདི་སྤྱི་ལོ་ ༡༩༨༩ ལས་ དངུལ་རྩིས་ལྷན་ཁག་ནང་སྦྱོང་བརྡར་འགོ་དཔོན་ཅིག་སྦེ་འགོ་བཙུགས་ནུག། དྲགོས་ཀྱིས་སྤྱི་ལོ་ ༢༠༠༧ ལུ་མང་རྩིས་ལས་ཁུངས་ནང་མདོ་ཆེན་སྦེ་མཛད་ཡོདཔ་དང་དངུལ་རྩིས་མཉམ་འབྲེལ་དྲུང་ཆེན་སྦེ་ཕྱག་ཞུ་ནུག། དྲགོས་ཀྱིས་ཨཱས་ཊེ་ལི་ཡ་ཀེན་བཱ་ར་ལས་གཙུག་ལག་སློབ་སྡེ་ལས་ ཚོང་འབྲེལ་བདག་སྐྱོང་ནང་གཙུག་ལག་མཐོ་རིམ་གོང་མའི་སློབ་སྦྱོང་གནང་ནུག།
དྲགོས་འདི་དངུལ་རྩིས་དྲུང་ཆེན་འབད་བསྐོ་བཞག་མ་འབད་བའི་སྔོན་མ་འཆར་གཞི་དྲུང་ཆེན་འབད་ཕྱག་ཞུ་ནུག། སྤྱི་ལོ་ ༢༠༠༨ སྤྱི་ཟླ་ ༣ པའི་ སྤྱི་ཚེས་ ༡༩ ལུ་དྲུང་ཆེན་གཡངས་སྐྱིད་ཀྱིས་ལུགས་མཐུན་གྱི་སྒོ་ལས་ འགན་ཁག་ཚུ་ད་ལྟོའི་དྲུང་ཆེན་ལུ་སྤྲོད་གནང་ནུག། དྲགོས་ཀྱི་འཆར་དངུལ་དང་རྩིས་ཁྲའི་ལས་ཁུངས་ནང་ མདོ་ཆེན་འབད་(༡༩༩༧-༢༠༠༣) ལོ་ངོ་བདུན་གྱི་རིང་ལུ་ཕྱག་ཞུ་བའི་ཤུལ་ལུ་ གནས་སོར་ཏེ་ ༢༠༠༧ ཚུན་འཆར་གཞི་ལྷན་ཚོགས་ཀྱི་དྲུང་ཆེན་ཡིག་ཚང་ནང་ལུ་ཕྱག་ཞུ་ནུག།
དྲགོས་འདི་ལུགས་མཐུན་གྱི་སྒོ་ལས་ སྤྱི་ལོ་ ༢༠༠༣ སྤྱི་ཟླ་ ༩ པའི་སྤྱི་ཚེས་༤ ལུ་དངུལ་རྩིས་དྲུང་ཆེན་འབད་བསྐོ་བཞག་གནང་ནུག། གོ་གནས་འདི་གུར་ བསྐོ་བཞག་མ་གནང་བའི་ཧེ་མ་དྲགོས་གཡངས་སྐྱིད་ཀྱིས་གྲོགས་རམ་དང་ བུ་ལོན་འཛིན་སྐྱོང་ལས་ཁུངས་ཀྱི་ཡོངས་ཁྱབ་མདོ་ཆེན་དང་དངུལ་རྩིས་ལྷན་ཁག་གི་མཉམ་འབྲེལ་དྲུང་ཆེན་སྦེ་ཡང་ཕྱག་ཞུ་ནུག།
དྲགོས་འདི་སྤྱི་ལོ་ ༢༠༠༠ སྤྱི་ཟླ་༡པའི་སྤྱི་ཚེས་༡ལུ་ལྷན་ཁག་གི་དྲུང་ཆེན་སྦེ་བསྐོ་བཞག་གནང་ནུག། ཁོ་གིས་དངུལ་རྩིས་དྲུང་ཆེན་སྦེ་སྤྱི་ལོ་ ༢༠༠༣ཚུན་ལོ་ངོ་གསུམ་དང་ཕྱེདདེ་ཅིག་གི་རིང་ལུ་ཕྱག་ཞུ་ནུག།དེ་གུར་བསྐོ་བཞག་མ་འབད་བའི་ཧེ་མ་རྩིས་ཞིབ་ཡོངས་ཁྱབ་སྦེ་ཕྱག་ཞུ་ནུག།
དྲགོས་ཡང་འགོ་ཐོག་མཉམ་འབྲེལ་དྲུང་ཆེན་སྦེ་ སྤྱི་ལོ་ ༡༩༩༡ ལུ་བསྐོ་བཞག་གནང་ནུག། དེ་ལས་ སྤྱི་ལོ་ ༡༩༩༤ ལུ་དངུལ་རྩིས་དྲུང་ཆེན་ལུ་གོ་གནས་ཡར་སེང་འབད་དེ་སྤྱི་ལོ་ ༡༩༩༧ ཚུན་ཕྱག་ཞུ་ནུག། དེ་གིས་ཤུལ་ལས་དངུལ་རྩིས་བློན་པོ་འོག་མ་སྦེ་སྤྱི་ལོ་ ༡༩༩༨ ཚུན་བསྐོ་བཞག་གནང་ནུག།
དྲགོས་འདི་འགོ་ཐོག་ལུ་མཉམ་འབྲེལ་དྲུང་ཆེན་སྦེ་སྤྱི་ལོ་ ༡༩༨༦ སྤྱི་ཟླ་ ༡ པའི་སྤྱི་ཚེས་༡ ལུ་བསྐོ་བཞག་གནང་པའི་ཤུལ་ལུ་ སྤྱི་ལོ་ ༡༩༨༨ ལུ་གོ་གནས་ཡར་སེང་འབད་དེ་ སྤྱི་ལོ་༡༩༨༩ སྤྱི་ཟླ་༡༡ ཚུན་དངུལ་རྩིས་དྲུང་ཆེན་སྦེ་ཕྱག་ཞུ་ནུག།
དྲགོས་མཆོག་ དངུལ་རྩིས་དྲུང་ཆེན་སྦེ་སྤྱི་ལོ་ ༡༩༦༨ ལུ་བསྐོ་བཞག་གནང་སྟེ་ཁོ་གིས་སྤྱི་ལོ་༡༩༨༣ ཚུན་ཕྱག་ཞུ་ནུག།
3,474 ཡོངས་བསྡོམས་བལྟ་མི།, 1 ད་རིས་བལྟ་མི།


text:
༉ མི་རློབས་མང་ཤོས་ཡོད་མི་ ཐིམ་ཕུག་དང་ བསམ་རྩེ་ ཆུ་ཁ་རྫོང་ཁག་གསུམ་ནང་ལས་ ཁྱིམ་གུང་༤,༠༠༠ ལྷགཔ་ཅིག་ལུ་ གཙང་སྦྲ་འཕྲོད་བསྟེན་གྱི་ མཐུན་རྐྱེན་ཚུ་ ཚུལ་ལྡན་མེདཔ་ཨིན་པས།
འབྲུག་གི་མི་རློབས་དང་ ཁྱིམ་གྱི་གྲངས་རྩིས་༢༠༡༧ ཅན་མ་དང་འཁྲིལཝ་ད་ བརྒྱ་ཆ་༢ ལུ་ གསང་སྤྱོད་ཀྱི་ མཐུན་རྐྱེན་མེད་པའི་ཁར་ གནས་སྟངས་དེ་ཡང་ གྲོང་གསེབ་ནང་བརྒྱ་ཆ་༣ དང་ ཁྲོམ་སྡེ་ནང་༠.༤ ཡོདཔ་ཨིན་པས།
ཁྱིམ་གུང་བརྒྱ་ཆ་༧༤.༨ ལུ་ གསང་སྤྱོད་ཀྱི་ མཐུན་རྐྱེན་ཡར་དྲག་བཏང་སྟེ་ཡོདཔ་ད་ གསང་སྤྱོད་ཆུ་བཤལ་གཏང་ནིའི་ མཐུན་རྐྱེན་ཚུ་ཡོདཔ་ཨིན་པས།
ལྷག་ལུས་ཁྱིམ་གུང་པ་༤༡,༠༣༩ གིས་ ཆུ་བཤལ་གཏང་ནིའི་ མཐུན་རྐྱེན་མེད་པའི་ ཆབ་གསང་ཚུ་ ལག་ལེན་འཐབ་དོ་ཡོདཔ་ད་ ས་དོང་བརྐོ་སྟེ་བཟོ་མི་ གསང་སྤྱོད་ཚུ་ ལག་ལེན་འཐབ་པའི་ སྙན་ཞུ་འདུག།
ཐིམ་ཕུག་ལུ་འབད་བ་ཅིན་ ཁྱིམ་གུང་པ་༤,༩༠༨ དང་ བསམ་རྩེ་ལུ་༤,༡༠༣ དེ་ལས་ ཆུ་ཁ་ལུ་ གུང་པ་༤,༠༨༢ ཀྱིས་ གསང་སྤྱོད་ཚུལ་ལྡན་མེད་མི་ཚུ་ ལག་ལེན་འཐབ་དོ་ཡོད་པའི་ ཤེས་རྟོགས་བྱུང་ཡོདཔ་ད་ ཧཱ་དང་ མགར་ས་ དེ་ལས་ ལྷུན་རྩེ་རྫོང་ཁག་ནང་ ཁྱིམ་གུང་པ་༡,༠༠༠ དེ་རེ་ཅིག་གིས་ཡང་ ཚུལ་ལྡན་མེད་པའི་ གསང་སྤྱོད་ལག་ལེན་འཐབ་དོ་ཡོདཔ་ཨིན་པས།
དེ་ལས་ ཁྱིམ་གུང་༢༩,༩༧༣ ལུ་ ཡུན་བརྟན་གྱི་ འཐུང་ཆུ་མེད་པའི་ཁར་༡,༤༠༠ དེ་ཅིག་གིས་ འཐུང་ཆུ་ལེན་ནིའི་དོན་ལུ་ དུས་ཡུན་ཆུ་ཚོད་༡ ལས་ལྷག་ ལམ་འགྱོ་དགོ་དོ་ཡོདཔ་ཨིན་པས།
སྤྱི་ལོ་༢༠༠༥ ལུ་ ཁྱིམ་གུང་པ་༡༢༦,༡༡༥ ཐོ་བཀོད་འབད་མི་དང་ཕྱདཔ་ད་ སྤྱི་ལོ་༢༠༡༧ ལུ་ ཁྱིམ་གུང་པ་༡༦༣,༠༠༡ ཐོ་བཀོད་འབད་མི་དེ་ བརྒྱ་ཆ་༢༩.༢ ཀྱིས་ ཡར་འཛེགས་ཡོདཔ་ཨིན་པས།
རྫོང་ཁག་ཚུ་གི་གྲས་ལས་ ཐིམ་ཕུག་རྫོང་ཁག་ནང་༦༡,༣༤༤ ཐོ་བཀོད་འབད་མི་དེ་ མཐོ་ཤོས་ཨིནམ་ད་ མགར་ས་ལུ་༩༠༩ ཡོད་མི་དེ་ དམའ་ཤོས་ཨིནམ་ད་ ཧཱ་ལུ་༢,༩༥༢ ཡོདཔ་ཨིན་པས།
གཏན་འཇགས་ཀྱི་ཁྱིམ་ནང་ གྲངས་རྩིས་འབད་མི་ བསྡོམས་ཀྱིས་༦༣༢,༨༠༡ འབད་མི་དེ་ བརྒྱ་ཆ་༨༧.༠ གི་རྩིས་ཨིནམ་ད་ ལྷག་ལུས་༩༤,༣༤༤ དེ་ བཟོ་གྲྭ་ཁང་དང་ གཙུག་སྡེའི་ས་ཁོངས་ཚུ་ནང་ གཞིས་སྤོ་མི་དང་ གནས་སྐབས་ཀྱི་དོན་ལུ་ འགྱོ་བའི་སྐབས་ གྲངས་རྩིས་རྐྱབ་ཡོདཔ་ཨིན་པས།
ཁྱིམ་གུང་བརྒྱ་ཆ་༩༨.༦ ལུ་ འཐུང་ཆུའི་མཐུན་རྐྱེན་ཡོད་པའི་ཁར་ སྤྱི་ལོ་༢༠༠༥ ལུ་ འཐུང་ཆུའི་ཁྱབ་ཚད་དེ་ བརྒྱ་ཆ་༨༤.༥ ལུ་སྡོད་ཡོདཔ་ད་ རྫོང་ཁག་ཚུ་གི་གྲས་ལས་ ཐིམ་ཕུག་ལུ་ བརྒྱ་ཆ་༩༩.༤ དང་ ལྷུན་རྩེ་ལུ་བརྒྱ་ཆ་༩༩.༢ ཀྱི་ འཐུང་ཆུ་ཚུལ་ལྡན་གྱི་ཁྱབ་ཚད་ཡོདཔ་ཨིན་པས།
ཆུ་ལག་ལེན་འཐབ་མིའི་གྲས་ལས་ ཁྲོམ་ཁར་སྡོད་མི་ཚུ་ལས་ བརྒྱ་ཆ་༧༥.༦ གིས་ ཆུ་དུང་ཐོག་ལས་ འཐུང་ཆུ་ལག་ལེན་འཐབ་དོ་ཡོདཔ་ད་ གྲོང་གསེབ་ནང་ སྡོད་མི་ལས་ བརྒྱ་ཆ་༣༡.༥ གིས་ ཆུ་དུང་ཐོག་ལས་ ལག་ལེན་འཐབ་དོ་ཡོདཔ་ཨིན་པས།
བཟའ་འཐུང་ཡུན་བརྟན་ཐད་ཁར་་ ཁྱིམ་གུང་༡༠,༠༤༨ ཀྱིས་ འདས་པའི་ཟླཝ་༡༢ ནང་ བཟའ་ཚང་ནང་འཁོད་ སྡོད་མི་ཚུ་ལུ་ བཟའ་འཐུང་མ་ལང་པའི་ དཀའ་ངལ་ཐོན་ཡོད་པའི་ ཤེས་རྟོགས་བྱུང་ཡོདཔ་ད་ གྲོང་གསེབ་ནང་འབད་བ་ཅིན་ བརྒྱ་ཆ་༨.༡ གིས་ བཟའ་འཐུང་མ་ལང་པའི་སྐོར་ལས་ སྙན་ཞུ་འབད་མི་ཚུ་ཡང་ ཆུ་ཁ་དང་ བསམ་རྩེ་རྫོང་ཁག་ཚུ་ནང་ལས་ ཁྱིམ་གུང་༡,༠༠༠ ལྷགཔ་ཅིག་ཡོདཔ་ཨིན་པས།
དེ་མ་ཚད་ གྲོང་གསེབ་ཀྱི་ མི་རློབས་བརྒྱ་ཆ་༧༢.༢ ཀྱིས་ རང་སོའི་ཁྱིམ་ནང་ སྡོད་དོ་ཡོད་པའི་ཁར་ བརྒྱ་ཆ་༡༠.༨ ཀྱིས་ གཞུང་དང་ སྒེར་ཁྱིམ་ནང་ ཁང་གླ་མ་ཕོགཔ་སྦེ་ སྡོད་དོ་ཡོད་རུང་ ཁྲོམ་སྡེ་ནང་འབད་བ་ཅིན་ བརྒྱ་ཆ་༡༤.༢ ཀྱིས་ རང་སོའི་ཁྱིམ་ནང་སྡོད་དོ་ཡོད་རུང་ བརྒྱ་ཆ་༦༥.༣ གྱིས་ ཁང་གླ་ཁར་སྡོད་པའི་ཁར་ བརྒྱ་ཆ་༢༠.༦ གིས་ གཞུང་ཁྱིམ་ཚུ་ནང་ སྡོད་དོ་ཡོདཔ་ཨིན་པས།
གྲོང་གསེབ་ནང་ཡོད་མི་ ཁྱིམ་གུང་༤༢,༠༠༠ ལྷགཔ་ཅིག་གིས་ ཁང་ཚན་གཉིས་ ཡང་ཅིན་ དེ་ལས་ཉུང་བའི་ ཁང་ཚན་ནང་ སྡོད་དོ་ཡོད་རུང་ རྒྱལ་ཡོངས་ཀྱི་ གནས་ཚད་ནང་འབད་བ་ཅིན་ ཁྱིམ་གུང་བརྒྱ་ཆ་༣༨ ལས་མེདཔ་ཨིན་པས།
གྲོང་གསེབ་ཀྱི་ ཁྱིམ་གུང་༡༤,༣༨༧ དང་ ཁྲོམ་སྡེ་ནང་ ཁྱིམ་གུང་༡༡,༡༠༠ གིས་ གསང་སྤྱོད་གཅིག་ཁར་ ལག་ལེན་འཐབ་དོ་ཡོདཔ་ད་ ཐིམ་ཕུག་ལུ་འབད་བ་ཅིན་ ཁྲོམ་སྡེ་བརྩིས་ཏེ་ ཁྱིམ་གུང་༡༠,༦༠༠ གིས་ གསང་སྤྱོད་གཅིག་ཁར་ ལག་ལེན་འཐབ་མི་ཡོདཔ་ཨིན་པས།
ཁྱིམ་གུང་མང་ཤོས་ཀྱིས་ མེ་གི་དོན་ལུ་ གློག་མེ་དེ་ ལག་ལེན་འཐབ་དོ་ཡོདཔ་ད་ ཁྱིམ་གུང་༨༥ གིས་ སྒེར་གྱི་གློག་འཕྲུལ་ ཇེ་ནི་རེ་ཊར་ ལག་ལེན་འཐབ་དོ་ཡོདཔ་ད་༢༨༧ གྱིས་ མེ་རླུང་རྒྱ་རྫི་ལག་ལེན་འཐབ་དོ་ཡོདཔ་ཨིན་པས།
སྤྱི་ལོ་༢༠༠༥ ལུ་ མི་རློབས་དང་ ཁྱིམ་གྱི་གྲངས་རྩིས་རྐྱབ་པའི་སྐབས་ ཆུ་བཤལ་བཏུབ་པའི་ གསང་སྤྱོད་ཡོད་མི་ ཁྱིམ་གུང་པ་༤༥,༠༧༤ ཡོད་པའི་ཁར་ གསང་སྤྱོད་ཁྱིམ་གྱི་ཕྱི་ཁར་ཡོད་མི་༤,༠༠༦ དེ་ལས་ ས་དོང་བརྐོ་སྟེ་བཟོ་མི་ གསང་སྤྱོད་ཡོད་མི་༦༢,༨༠༦ ཡོདཔ་ད་༡༢,༧༤༧ ལུ་ གསང་སྤྱོད་ཀྱི་ མཐུན་རྐྱེན་མེད་པའི་ ཐོ་བཀོད་འབད་ནུག།
སྤྱི་ལོ་༢༠༡༧ ལོའི་ སྙན་ཞུ་དང་འཁྲིལཝ་ད་ འབྲུག་པའི་ཁྱིམ་གུང་༣༣༢༥ གིས་ ད་ལྟོ་ཡང་ ཆབ་གསང་ཚུ་ ཕྱི་ཁ་ལས་ཕར་ ག་ལྷོད་སྦེ་ བཏང་དོ་ཡོདཔ་ཨིན་པའི་གནས་ཚུལ།
བཀྲིས་བསྟན་འཛིན།